Utpal Badol Baruah * উৎপল বাদল বৰুৱা: পতি-পত্নীৰ পোৱাৰ আনন্দ আৰু নোপোৱাৰ বেদনা\n‘সৃষ্টিৰ আৰম্ভণিতে সৃষ্টিকৰ্তাই পুৰুষসকলক মঙল গ্ৰহত স্ৰজন কৰিছিল ৷ নাৰী সকল আছিল শুক্ৰ গ্ৰহত ৷ এটা গ্ৰহে আনটোৰ বিষয়ে সমূলি সম্ভেদ পোৱা নাছিল ৷ দুয়োটা গ্ৰহৰ পৰিৱেশ, জলবায়ু, জীৱন পদ্ধতি আৰু জীৱনদৰ্শন আছিল সম্পূৰ্ণ বেলেগ ৷ এসময়ত মঙল গ্ৰহত দূৰবীক্ষণ যন্ত্ৰৰ আৱিষ্কাৰ হ’ল আৰু এই যন্ত্ৰৰদ্বাৰাই মঙলবাসীয়ে শুক্ৰ গ্ৰহত থকা নাৰীসকলক আবিষ্কাৰ কৰিলে ৷ সুদীৰ্ঘ সময় একধৰণৰ জীৱন প্ৰণালীত দুয়োটা গ্ৰহৰ বাসিন্দাসকল অতিষ্ঠ হৈ উঠিছিল, সেয়ে দুয়ো দুয়োকে লগ পাবলৈ উত্ৰাৱল হৈ উঠিল ৷ সোনকালেই মঙলবাসীয়ে মহাকাশযান আবিষ্কাৰ কৰিলে আৰু শুক্ৰ গ্ৰহত গৈ পদাপৰ্ণ কৰিলে ৷ শুক্ৰ গ্ৰহৰ নাৰীসকল যেন এই মুহুৰ্তৰ বাবেই যুগ-যুগ ধৰি উন্মূখ হৈ আছিল ৷ তেওঁলোকে মঙলবাসী পুৰুষসকলক হৃদয়ৰ সমস্ত আবেগ উজাৰি আঁকোৱালি ললে ৷ আৰম্ভ হ’ল দুয়ো দুয়োকে জনা আৰু বুজাৰ প্ৰক্ৰিয়া , পঞ্চমুখ হৈ উঠিল পৰস্পৰ পৰস্পৰৰ প্ৰশংসাত ৷ এসময়ত মঙল গ্ৰহৰ পুৰুষ আৰু শুক্ৰ গ্ৰহৰ নাৰী একেলগ হৈ এটা বেলেগ জীৱনযাত্ৰা আৰম্ভ কৰাৰ সংকল্প ললে আৰু দুয়ো পৃথিৱীলৈ উৰি গুচি আহিল ৷ পৃথিৱীত আহি এটা নতুন গ্ৰহৰ নতুন পৰিৱেশত দুয়োৰে বৈবাহিক জীৱন আৰম্ভ হ’ল ৷ এই নতুন পৰিস্থিতি আৰু পৰিবেশে দুয়োকে আগৰ গ্ৰহৰ, আগৰ জীৱনৰ কথা ক্ৰমান্বয়ে পাহৰাই আনিলে ৷ আৰু ঠিক সেই সময়ৰ পৰাই, দুয়ো নিজ-নিজ মূলৰ কথা পাহৰা মূহুৰ্তৰপৰাই আৰম্ভ হ’ল পুৰুষ আৰু নাৰীৰ মনৰ নিৰন্তৰ সংঘাত!’\nএয়া কোনো প্ৰাচীন মহাকাব্যৰ কিংয়দংশ বা ছায়াফিক উপন্যাসৰপৰা উদ্ধৃত কৰা অধ্যায় নহয়৷ জন গ্ৰে’ (John Grey) নামৰ লেখকজনে সফল বৈবাহিক জীৱনৰ বাবে লিখি উলিউৱা ‘মঙলৰ পুৰুষ আৰু শুক্ৰৰ নাৰী’ (Men are from Mars and Women are from Venus ) নামৰ কিতাপখনত সন্নিৱিষ্ট কৰা পুৰুষ আৰু নাৰীৰ পৃথক মানসতা বিচাৰৰ বাবে ব্যৱহাৰ কৰা ই হৈছে মূলসুত্ৰ৷ তেখেতৰ মতে নাৰী আৰু পুৰুষৰ দৃষ্টিভংগীৰ ইমানেই পাৰ্থক্য যে দুয়োকে দুটা গ্ৰহৰ প্ৰানী বুলি কল্পনা কৰি লোৱাই শ্ৰেয় ৷ দুয়ো দুয়োৰে বৈষম্য সম্পৰ্কে জ্ঞাত আৰু সচেতন নহ’লে বৈবাহিক জীৱনত শান্তি প্ৰতিষ্ঠাৰ প্ৰচেষ্ঠা কেৱল বৃথা ৷ প্ৰেমৰ যি শক্তিশালী অনুভুতি, যাৰ পৰশত জন্মদাতা আৰু অশেষ পৰিশ্ৰম কৰি তুলি-তালি সন্তানক ডাঙৰ কৰা পিতৃ-মাতৃকো তুচ্ছ কৰি যৌৱনৰ বেলা লগ পোৱা প্ৰেমিক বা প্ৰেমিকাক আজন্ম আপোন যেন লগা হয়, তেওঁলোকৰ ধেকুৰা কুকুৰটোতো স্বৰ্গীয় সৌন্দৰ্যৰ প্ৰকাশ হোৱা যেন লাগে৷ এই অনিৰ্বচনীয় উপলব্ধি মানুহৰ জীৱনত দীৰ্ঘকাল স্থায়ী নহয় কিয়? কিয় বিচ্ছেদ হয় প্ৰেম বিবাহৰ? কিহৰ বাবে দৈনিক গৃহ কন্দলেৰে ভৰি পৰে আতোলতোলকৈ গঢ়ি লোৱা বৈবাহিক সংসাৰ? প্ৰচলিত প্ৰেমৰ সংজ্ঞাক এশ শতাংশই প্ৰকাশ কৰি গীতিকাৰ ভূপেন হাজৰিকাই লিখিছিল – প্ৰেমৰ অৰ্থ একেটি মনৰ দুটি মানুহ! একেই ভূপেন হাজৰিকাই বৈবাহিক জীৱন সম্পৰ্কে পৰৱৰ্তী জীৱনত এইদৰে উপলব্ধি কৰিছে,- “তাৰ পাছত, অভিনয় কৰি যায় প্ৰায়বিলাক দম্পতীয়ে ৷ গোটেই জীৱন অভিনয় কৰাতকৈ ঠিক ডেকা কালতে বিচ্ছেদ হোৱাই ভাল ৷ (মই এটি যাযাবৰ গ্ৰন্থৰ পৃষ্ঠা নম্বৰ ১৮৩/১৮৪)৷ পাশ্চাত্য দেশৰ তুলনাত আমাৰ সমাজত বিবাহ বিচ্ছেদৰ ঘটনা যথেষ্ট কম ৷ পুৰুষ আৰু নাৰীৰ সংসাৰৰ মূল সমস্যা সকলো ঠাইতে প্ৰায় একে ৷ বাহিৰৰ দেশত যি কাৰণৰ বাবে এৰাএৰি পৰ্যন্ত হৈ যায়, আমাৰ দেশত সেই অশান্তিৰ বীজ বহন কৰিও সংসাৰ চলি গৈ থাকে৷ সেয়ে গীতিকাৰে সুখী যেন লগা সম্পতীসকলেও অভিনয় কৰে বুলিয়েই সন্দেহ কৰিছে ৷ তেনেহ’লে দুটা মানুহ, পুৰুষ আৰু নাৰীৰ একেটা মন সম্ভৱনে? জনপ্ৰিয় গজল শিল্পী জগজিত সিঙে এবাৰ এটা সাক্ষাৎকাৰত নিজৰ বৈবাহিক জীৱন সম্পৰ্কে কৈছিল, - মই বিশ্বাস কৰোঁ, কোনো বিবাহিত পুৰুষ-নাৰীয়েই বিয়া কৰি সম্পূৰ্ণ সুখী হ’ব নোৱাৰে ৷ কিহৰ বাবে সৃষ্টি হয় এনে ছন্দপতন? সুখৰ সন্ধান ক’ত তেনেহ’লে? শেহতীয়াভাৱে সমাজবিজ্ঞানীসকলে এই অশান্তিৰ অনেক কাৰণ গৱেষণা কৰি উলিউৱাৰ লগতে প্ৰতিকাৰৰ ন-ন উপায়ো উদ্ভাৱন কৰিছে ৷ গ্ৰে’ৰ মতে ইয়াৰ প্ৰধান কাৰণ পুৰুষ আৰু নাৰী উভয়ে উভয়ৰ ভিন্নতা সম্পৰ্কে চূড়ান্তভাৱেই অজ্ঞ ৷ Handbook for Husbands নামৰ কিতাপ এখনৰ লেখক গেৰি স্মেলিৰ মতেও এই ছন্দপতনৰ এটা প্ৰধান কাৰণ পুৰুষ আৰু নাৰী দুয়োৰে বৈবাহিক জীৱনৰ পূৰ্বেই পুঞ্জীভূত হোৱা অলীক কল্পনাবিলাসহে! নানা মুনিৰ নানা মত হ’লেও এই সম্পৰ্কত জন গ্ৰে’ৰ সূত্ৰ আৰু সমাধানেই আটাইতকৈ বেছিকৈ সমাদৃত আৰু ফলপ্ৰসূ বুলি প্ৰমাণিত হৈছে৷\nপত্নীয়ে পতিৰ বিৰুদ্ধে সততে উত্থাপন কৰা অভিযোগটো হ’ল, - পতিসকলে পত্নীৰ কথালৈ কাণসাৰ নকৰে ৷ কিবা এটা ক’বলৈ মুখ মেলিলেই তেওঁলোকে সমাধান সূত্ৰ এটাৰে প্ৰসংগটোৰ মোখনি মাৰি থৈ দিয়ে ৷ ‘মোৰ কথালৈ কাণ দিবলৈ তোমাৰ সময় আছেনে!’ একেদৰে পতিৰো পত্নীৰ বিৰুদ্ধে সঘনে উত্থাপিত অভিযোগটো হৈছে, - পত্নীয়ে তেওঁক পাকে-প্ৰকাৰে সলনি কৰিবলৈ অহৰহ চেষ্টা কৰি থাকে৷ ইয়াৰ বাবে তেওঁৰ কত যে পাকচক্ৰ, কিমান উপদেশ-অভিযোগ! ‘তেওঁ নাজানে, তিৰোতাৰ কথাত উঠা-বহা কৰা তিৰোতা সেৰুৱা মই নহয় ৷’ নিতান্তই স্বাভাৱিক এই মানসতাৰ বিশ্লেষণ কৰিবলৈ আলোকপাত কৰিব লাগিব সৃষ্টিৰ সেই পাতনিৰ দিনবোৰলৈ৷\nমঙল গ্ৰহত তেতিয়াও দূৰবীক্ষণ যন্ত্ৰৰ আবিষ্কাৰ হোৱাই নাছিল৷ সেই গ্ৰহৰ বাসিন্দাসকলৰ মাজত নিজকে শ্ৰেষ্ঠত্ব প্ৰতিপন্ন কৰিবৰ বাবে কৰা চেষ্টাৰ কোনো নিৰ্দ্দিষ্ট সীমা নাছিল৷ নিজৰ কৰ্মদক্ষতা, কুশলতা আৰু ইপ্সিত ফলপ্ৰাপ্তিৰ ওপৰতে মঙলবাসীসকলে আটাইতকৈ বেছি গুৰুত্ব দিছিল৷ হাতত লোৱা যিকোনো কামৰ ফলাফলৰ ওপৰতেই নিৰ্ণীত হৈছিল কৰ্মীজনৰ যোগ্যতা আৰু সন্মান ৷ সাধাৰণতে নিজৰ ব্যক্তিগত সমস্যাৰ কথা মঙল গ্ৰহত কোনেও কাৰো আগত প্ৰকাশ নকৰিছিল৷ অগত্যা যদি কোনোবাই কৰিব লগা হৈছিল, তাত নিহিত আছিল সমস্যা সমাধানৰ বাবে আশা কৰা আগন্তুকৰ উপদেশ বা অন্য কোনো উপাদানৰ সন্ধান ৷ সেয়ে মঙল গ্ৰহত কোনোবাই যদি নিজৰ সমস্যাৰ কথা কয়, আনে পোনে-পোনে তাৰ সমাধানৰ বাবে পৰামৰ্শ দিবলৈ যত্ন কৰে ৷ অৱশ্যে গভীৰ সমস্যাৰ সন্মূখীন নহ’লে তেওঁলোকে নিজৰ দুৰ্বলতা আনৰ আগত কেতিয়াও প্ৰকাশ নকৰে আৰু অনাৱশ্যক উপদেশ বা পৰামৰ্শই সাধাৰণতেই তেওঁলোকক বিৰক্ত কৰে ৷ মঙলৰ বাসিন্দাসকল আত্মাভিমানী আৰু বাস্তৱবাদী, সুখ-দুখ, স্নেহ-ঘৃণা, আদৰ-যত্ন আদি মানসিক অনুভূতিৰ লেন-দেনৰ চিন্তাৰে তেওঁলোকে সময় খৰচ কৰিব নোখোজে৷ খোজে শুক্ৰ গ্ৰহত ৷ শুক্ৰ গ্ৰহৰ দৰ্শন মঙল গ্ৰহৰ পুৰুষসকলৰ জীৱনদৰ্শনৰ বিপৰীত৷ কঠোৰ প্ৰতিযোগিতা, কৰ্মদক্ষতা, আশাশুধীয়া অনুশীলন, চমকপ্ৰদ প্ৰযুক্তিবিদ্যা আৰু সুফল প্ৰাপ্তিৰ সাধনাই জীৱন বুলি মঙল গ্ৰহৰ দৰে শুক্ৰ গ্ৰহৰ নাৰীসকলে বিশ্বাস নকৰে৷ তাতোকৈ তেওঁলোকে গুৰুত্ব দিয়ে শান্তি আৰু সহমৰ্মিতাৰে ভৰপূৰ বলিষ্ঠ সামাজিক বান্ধোনত ৷ পাৰস্পৰিক সহযোগ, উপলব্ধিৰ সমবিতৰণ আৰু অপাৰ্থিৱ সৌন্দৰ্যৰ উপাসনাই শুক্ৰ গ্ৰহৰ মূল জীৱন মন্ত্ৰ ৷ নিজৰ যিকোনো সমস্যাৰ কথাই তেওঁলোকে বিনাদ্বিধাই আনৰ লগত আলোচনা কৰিব পাৰে৷ পুৰুষসকলৰ দৰে সমাধান প্ৰাপ্তিৰ গোপন আকাংক্ষা তাত নাথাকে৷ নাথাকে পুৰুষৰ দৰে নিজকে লঘু বুলি ভবাৰ হীনমন্যতা ৷ যিকোনো সমস্যা বা উপলব্ধিকে শুক্ৰ গ্ৰহৰ বাসিন্দাসকলে বিভিন্ন প্ৰকাৰে লুটিয়াই-বগৰাই আলোচনা কৰি ভাল পায়; সমাপ্তিত কিবা সমাধান সুত্ৰ ওলাওকেই বা নোলাওক!\nপতিয়ে পত্নীৰ কথালৈ কাণসাৰ নকৰা আৰু পত্নীয়ে পতিক সলনি কৰাৰ বাবে অব্যাহত ৰখা নিৰৱিচ্ছিন্ন প্ৰচেষ্টাৰ গুৰি কথা আচলতে পুৰুষ আৰু নাৰীৰ বংশানুক্ৰমিক চাৰিত্ৰিক বৈশিষ্ট্য ৷ কোনো এটা সমস্যাৰ উত্থাপন মানেই পুৰুষৰ বাবে তাৰ সমাধান সুত্ৰৰ সন্ধান ! আৰু আশু সমাধান সুত্ৰ মানেই নাৰীৰ বাবে উপেক্ষা আৰু পৰিকল্পিত অৱহেলা ! দুটা সংক্ষিপ্ত উদাহৰণ লোৱা হওক ৷ অফিচৰ পৰা ক্লান্ত হৈ ঘুৰি আহি পত্নী অনুৱে পতি হৰিলালক ক’লে, - “ইমান কষ্ট, নোৱাৰি আৰু দেই! দৌৰি ফুৰোঁতেই দিনটো পাৰ হয়; নিজলৈ বুলি যদি অলপমানো সময় থাকিলহেঁতেন!”\n“চাকৰি কৰিবলৈ বাদ দিয়া ৷” হৰিলালৰ পোনপটীয়া সমাধান ৷\n“তুমি ক’লেই হ’ব নে কি? কি কৰি থাকিম মই দিনটো ! অ’ আজি গেছ ছিলিণ্ডাৰ অনা নহ’ল নহয়!”\n“কাইলৈ ৰঘুক পঠিয়াই দিম দিয়া ৷”\n“মই মনত নেপেলালে তোমাৰতো খবৰেই নাই ঘৰ কেনেকৈ চলি আছে ৷”\n“তোমাৰ পুৰণি ৰেকৰ্ডখন আকৌ নবজাবাচোন .”\n“মই মুখ মেলিলেই আজিকালি তুমি দাং খাই উঠা ৷”\n“মনে-মনে থাকাহে !”\nতাৰ পাছত মান-অভিমান, ঠেহ-পেচ, উপবাসৰ এখন দীঘলীয়া কাৰ্যসূচী ৷ হৰিলালে সেই মূহূৰ্তত যদি শুক্ৰ গ্ৰহৰ জীৱনদৰ্শনলৈ এবাৰো মনত পেলালেহেঁতেন, ঘটনাটোৰ ৰূপেই বেলেগ হ’লহেতেন ৷\n“ইমান কষ্ট, নোৱাৰি আৰু দেই! দৌৰি ফুৰোঁতেই দিনটো পাৰ হয়; নিজলৈ বুলি যদি অলপমানো সময় থাকিলহেঁতেন!”\n“হয় দেই, গৰমটোও এইকেইদিন ইমান বেছি হৈছে ৷ অফিছত তুমি মাজে-মাজে অলপ আৰাম কৰাৰ সুবিধা এটা উলিয়াই লব নোৱাৰানে?”\n“হৈছে আৰাম কৰিবা ! এক মিনিট মই নহ’লে কাম নচলে ৷ অ’ আজি গেছ ছিলিণ্ডাৰটো অনা নহ’ল নহয় !”\n“মইও পাহৰি গ’লো ৷ হঠাতে এইটো ছিলিণ্ডাৰ শেষ হ’লে বিপদেই হ’ব যেন পাইছোঁ ৷ শেষত কষ্টতো তোমাৰেই হ’বগৈ ৷”\n“ আৰু এসপ্তাহমান চলিব লাগে অৱশ্যে ৷ অ’ হেৰি নহয়, তুমি অফিছৰ পৰা আহি চাহ-তাহ কিবা খালা জানো ?”\nগৌতম আৰু তনুজা জালুকবাৰীলৈ বন্ধু পুত্ৰৰ জন্মদিনলৈ ওলাইছিল ৷ বন্ধুৰ ঘৰ থকা অঞ্চলটোত সোমোৱাৰ পাছতেই গৌতমক পৰুৱাই পালে হ’বলা ৷ এই পথটোৰ তিনি নম্বৰ ঘৰটো ? – নাই, নহয় ৷ সিফালৰ ছয় নম্বৰটো ? নহয় ৷ তনুজাই ক’লে, - “ইমানকৈ ঘুৰি আছা, সেই পিচিঅ’টোতে সুধি নোলোৱা কিয়?” গৌতমে গেঙেৰি মাৰি উঠিল, - “পাৰিমহে তুমি মোক কি বুলি ভাবিছা, সৌ সিদিনা আহি যোৱা দুমাহ হোৱা নাই !” অৱশেষত চল্লিছ মিনিট বিভিন্ন প্ৰকাৰে ঘুৰি-ঘুৰি গৌতমে বন্ধুৰ ঘৰ উলিয়ালে ঠিকেই, কিন্তু জন্মদিনৰ উৎসৱত থাকিব লগা আনন্দ আৰু উৎসাহৰপৰা মনটো বঞ্চিত হৈ ৰ’ল ৷ তনুজাই ঠিকেই কৈছিল; কিন্তু আত্মাভিমানী মঙল গ্ৰহৰ অভ্যাসে কথা কেইষাৰ গৌতমৰ মগজুলৈ কঢ়িয়াই লৈ যাওঁতেই বেলেগ ৰূপ ল’লে, - “তুমি এই সাধাৰণ ঘৰটো বিচাৰি উলিওৱা কামটোৱেই দক্ষতাৰে কৰিব পৰা নাই, অপদাৰ্থ ক’ৰবাৰ !” সেই সময়ত তনুজাই মঙল গ্ৰহৰ জীৱন দৰ্শনলৈ মনত পেলোৱা উচিত আছিল ৷ পুৰুষসকল দক্ষতা আৰু পাৰদৰ্শিতাত গুৰুত্ব দিয়া লোক, অবাঞ্ছিত উপদেশ আৰু পৰামৰ্শই পুৰুষক বিৰক্ত কৰে ৷ একেই বাক্যষাৰ যদি তনুজাই – ‘পাৰিবা, ঠিকেইতো আহিছা, সেই পথটোও চাই আহোঁ ব’লাচোন’ বুলি ক’লেহেঁতেন, ঘটনাটোৰ ৰুপটো এনে নহ’লহেঁতেন৷\nপতি আৰু পত্নীয়ে স্বাভাৱিকতে কৰা ভুলটো হৈছে, পত্নীয়ে বিভিন্ন সমস্যাৰাজিৰ আলোচনাৰে সম্পৰ্কটো ঘনিষ্ঠ কৰাৰ প্ৰয়াস কৰে; পুৰুষসকলে সমস্যাৰ পোনপটীয়া সমাধান সূত্ৰৰে পত্নীক সহায় কৰা বুলি ভাবে যদিও স্বভাৱজাত বৈশিষ্ট্যৰ বাবেই পত্নীসকল এনে ব্যৱহাৰত ক্ষুণ্ণ হয় ৷ আনহাতে পতিৰ ভুলক লৈ কৰা মন্তব্য আৰু সেই সন্দৰ্ভৰ উপদেশ, পৰামৰ্শই পতিসকলক বিৰক্ত কৰে৷ স্বভাৱজাত বৈশিষ্ট্যৰ বাবেই পত্নীয়ে পতিক কৰিব খোজা সহায়ত পতিয়ে পত্নীসকলৰ অবিশ্বাস আৰু অৱহেলাৰ গোন্ধ পায় ৷ ইয়াৰ অৰ্থ এইটো নিশ্চয় নহয় যে সময়সাপেক্ষে প্ৰয়োজনীয় উপদেশ, পৰামৰ্শ দিয়াৰপৰাও পত্নীসকল সদায় বিৰত থাকক বা অনাৱশ্যকভাৱে পতিসকল পত্নীৰ লগত নিৰ্লিপ্ত বাৰ্তালাপত নিমগ্ন হওক ৷ যুগ্মজীৱনৰ প্ৰতিটো মুহূৰ্তত পতি আৰু পত্নী অত্যন্ত সংযমশীল হোৱাটো আৱশ্যক ৷ তাতোকৈও আৱশ্যক পুৰুষ আৰু নাৰীৰ পৰস্পৰৰ প্ৰতি থাকিব লগা চাৰিত্ৰিক বৈষম্যৰ জ্ঞান আৰু সন্মান ৷ দুয়োৰে মানসতাৰ পাৰ্থক্য দুটা বেলেগ গ্ৰহৰ বাসিন্দাৰ মনৰ পাৰ্থক্যৰ দৰে ৷ এই সত্যক অস্বীকাৰ কৰাৰ উপায় নাই ৷ অন্ততঃ আগন্তুক এটা পষেক পুৰুষসকলে আশু সমাধান সূত্ৰ আগবঢ়োৱাৰ অভ্যাস পৰিহাৰ কৰি পত্নীৰ কথাত আন্তৰিকতাৰে ভাগ লৈ চাওকচোন ৷ আৰু পত্নীয়েও পতিসকলক অযথা পৰামৰ্শ দিয়াৰপৰা বিৰত থাকক ৷ গৱেষণাই প্ৰমাণ কৰিছে, ফলাফল আপোনালোক নিজেই অনুভৱ কৰিব পাৰিব ৷\n(প্ৰান্তিক ১৬ মে’ ২০০৫ চনত প্ৰকাশিত ৷)\nPosted by Utpal Badol Baruah at 7:35 AM


আৰু ৭ গৰাকী পজিটিভ : অসমত ২০০+ ক’ৰোনা ৰোগী - The Cross Current\nঅসমত ক’ৰোনা আক্ৰান্তৰ সংখ্যাই ২০০ ৰ সীমা অতিক্ৰম কৰিলে ৷ নতুনলৈ ৭ গৰাকী লোক ক’ৰোনাত আক্ৰান্ত হোৱাৰ খবৰ ৰাজহুৱা কৰিছে স্বাস্থ্যমন্ত্ৰী ড: হিমন্ত বিশ্ব শৰ্মাই ৷ শেহতীয়াকৈ ক’ৰোনা আক্ৰান্তসকলৰ ভিতৰত ৪ গৰাকী সৰুসজাইৰ কোৱাৰেন্টাইন চেন্টাৰত থকাৰ বিপৰীতে ২ গৰাকী পশ্চিম কাৰ্বি আংলঙৰ ,এজন দৰঙৰ আৰু আনগৰাকী ওডালগুৰিৰ ৷ অসমত মুঠ ক’ৰোনা আক্ৰান্তৰ সংখ্যা হ’লগৈ ২০৩ ৷\n????Alert ~ Four persons reported #COVID19 positive from Sarusajai Quarantine Centre –2belong to West Karbi Anglong; 1 each from Darrang and Udalguri.\n↗Total cases 203\n↗Active cases 142\nকিয় বন্ধ হ’ল স্বাস্থ্য মন্ত্ৰালয়ৰ নিয়মীয়া সংবাদমেল?


খিলঞ্জীয়া লোকক কংগ্ৰেছ, বাওঁ দলৰ পৰা আঁতৰাই নিলে লাভৱান হ'ব বাঙালী-নিৰ্ভৰ বিজেপি\nত্ৰিপুৰাত খিলঞ্জীয়াৰ বাবে খিলঞ্জীয়াক লৈ নতুন ৰাজনৈতিক দল!\nby তন্ময় চক্ৰবৰ্তী\nৰাহুল গান্ধীৰ সৈতে সদ্য কংগ্ৰেছত্যাগী প্ৰদ্যোত কিশোৰ। ফাইল ফটো?\nত্ৰিপুৰাত খিলঞ্জীয়াৰ বাবে খিলঞ্জীয়াৰে গঠিত এটা নতুন ৰাজনৈতিক দলে অচিৰেই আত্মপ্ৰকাশ কৰিব।\nহয়তো নৱেম্বৰৰ প্ৰথম সপ্তাহতে এই দলটোক আনুষ্ঠানিক ৰূপত দেখা পোৱা যাব আৰু মহাৰাজা প্ৰদ্যোত কিশোৰ দলটোৰ মুৰব্বী হ’ব, সূত্ৰটোৰ দাবী।\nৰঞ্জিত দেববাৰ্মা নামৰ মহাৰাজা প্ৰদ্যোত কিশোৰৰ ঘনিষ্ঠ আৰু প্ৰাক্তন বিদ্ৰোহী এজনে বাতৰিটো নিশ্চিত কৰি কয় যে দলটো ঘাইকৈ কংগ্ৰেছ আৰু আই পি এফ টি (Indigenous Peoples front of Tripura) ৰ পৰা আঁতৰি অহাসকলৰ দ্বাৰা গঠন কৰা হ’ব।\n“বৰ্তমান বাহিৰত থকা মহাৰাজা প্ৰদ্যোত কিশোৰ এই সপ্তাহতে ৰাজ্যলৈ ঘূৰি আহিব আৰু তাৰ পিছতে দলটো গঠনৰ প্ৰক্ৰিয়া আৰম্ভ হ’ব”, ৰঞ্জিত দেববাৰ্মাই কয়।\nতেওঁৰ দাবী, কংগ্ৰেছ, আই পি এফ টি আৰু চি পি এমৰ বহুকেইজন নেতাই দলটোত যোগদান কৰিব। কিছু সংখ্যক বিজেপিৰ জনজাতীয় নেতাও সংস্পৰ্শত থকাৰ কথা জনালে ৰঞ্জিত দেববাৰ্মাই।\nকিছুদিনৰ আগলৈকে ত্ৰিপুৰা কংগ্ৰেছৰ সভাপতি পদত থকা ত্ৰিপুৰাৰ ৰাজবংশৰ প্ৰতিনিধি প্ৰদ্যোত কিশোৰে যোৱা মাহত পদত্যাগ আৰু দলত্যাগ কৰিছিল।\nকংগ্ৰেছৰ ৰাষ্ট্ৰীয় সাধাৰণ সম্পাদক আৰু ত্ৰিপুৰাৰ পৰ্য্যৱেক্ষক লুই জিনহো ফালেইৰোৰ সৈতে মতপাৰ্থক্য সৃষ্টি হোৱা বাবে নেতাজনে দলটো এৰিছিল। তেওঁ অসমৰ দৰে ত্ৰিপুৰাতো এন আৰ চি উন্নীতকৰণ দাবী কৰাৰ লগতে কেবৰ বিৰোধিতা কৰে।\nত্ৰিপুৰাৰ খিলঞ্জীয়া লোকৰ ওপৰত প্ৰদ্যোত কিশোৰৰ যথেষ্ট শক্তিশালী প্ৰভাৱ আছে।\nইপিনে জানিব পৰামতে, বিজেপিয়ে এই নতুন ৰাজনৈতিক অগ্ৰগতিত বেছ সুখী হৈছে।\nদলটোৰ আশা, খিলঞ্জীয়াক লৈ নতুন দল গঠন হ’লে কংগ্ৰেছ আৰু বাওঁ দল দুটাই খিলঞ্জীয়া লোকৰ মাজত নিজৰ খোপনি হেৰুৱাব। তাৰ বিপৰীতে বিশেষকৈ হিন্দু বাঙালীৰ মাজত জনপ্ৰিয় বিজেপিৰ স্থিতি অটুট থাকিব।


সমাজত প্ৰচলিত বাল্য বিবাহ আৰু ইয়াৰ কুফল - আচমা বেগম - সাহিত্য ডট অৰ্গ\nবিকশিত ৰাষ্ট্ৰ বা এটা সুস্থ জাতি গঢ়ি তুলিবলৈ সুস্থ, শিক্ষিত নাগৰিকৰ প্ৰয়োজন৷ সুস্থ আৰু শিক্ষিত নাগৰিকৰ কথা কলেই আমাৰ মনলৈ মাতৃৰ কথা আহে, কাৰণ শিশুক সুস্থ, শিক্ষিত আৰু বিকাশগামী নাগৰিক গঢ়ি তুলিবলৈ মাতৃয়েহে পাৰে৷ গতিকে প্ৰতিগৰাকী মাতৃ শিক্ষিত হলেহে আমি বিকশিত ৰাষ্ট্ৰৰ আশা কৰিব পাৰোঁ৷\nনেপোলিয়নে কৈছিল ‘এটা সুস্থ জাতি পাবলৈ এজন শিক্ষিত মাতৃৰ প্ৰয়োজন৷’\nএ. পি.জে. আব্দুল কালামে কৈছিল- “আমাৰ ভাৰতত এতিয়াও নাৰীসকল শিক্ষাৰ পৰা বঞ্চিত, ইয়াৰ প্ৰধান কাৰণ হ’ল বাল্যবিবাহ৷ অনাগত প্ৰজন্ম সুস্থভাৱে বাঢ়ি অহা আৰু সুনাগৰিক হিচাপে গঢ়ি উঠাত বাল্যবিবাহ এক প্ৰাচীৰ হিচাপে থিয় হৈ আছে৷”\nবাল্যবিবাহ বুলিলে সাধাৰণতে ভাৰতবৰ্ষৰ বিভিন্ন ঠাইত বিভিন্ন সমাজত এগৰাকী নাবালিকাক সাধাৰণতে ১৮ বছৰৰ তলৰ এজন প্ৰাপ্তবয়স্ক বা অপ্ৰাপ্তবয়স্ক পুৰুষলৈ বিয়া দিয়াটোকেই বুজোৱা হয়৷ বৰ্তমান ভাৰতৰ আন অংশৰ লগতে আমাৰ অসমতো বাল্যবিবাহৰ প্ৰচলন বেছি দেখা যায়৷ অসমৰ ভিতৰত চাহবাগান আৰু চৰ চাপৰিত বাল্য বিবাহ বেছিকৈ হোৱা দেখা যায়৷ অসমত ২২৫১খন চৰ আছে৷ তাতে প্ৰায় ৫০ লাখ মানুহৰ বসতি৷ এই মানুহখিনি দৰিদ্ৰতা আৰু শিক্ষাৰ অভাৱত সমাজত একাষৰীয়াকৈ থকাৰ দৰে থাকিবলৈ বাধ্য৷ আধুনিক যুগত আজিও তেওঁলোক আদিম মানুহৰ দৰেই বসবাস কৰে৷ সংগ্ৰহিত তথ্য মতে চৰ অঞ্চলত মাত্ৰ ১৯ শতাংশ মানুহ হে শিক্ষিত, তাৰে ৪ শতাংশ নাৰী শিক্ষিতৰ হাৰ৷ অতি দুখৰ বিষয় যে আমাৰ ভাৰতত শিক্ষিতৰ সংজ্ঞা বুজাবলৈ এল.পি. স্কুলৰ ডেওনা পাৰ হোৱাকেই বুজায়৷ গতিকে এই ৪ শতাংশৰ কিমান সংখ্যক নাৰী উচ্চ শিক্ষিত হ’ব তাক অনুধাৱন কৰিব পাৰি৷ এনে শিক্ষাৰ দিশত একেবাৰে পিছপৰি থকা অঞ্চলত সামাজিক পৰম্পৰাবোৰো তেনেকুৱা৷ আগতকৈ বহুক্ষেত্ৰত দিনে দিনে পৰম্পৰাবোৰ কমি আহিছে৷ আগতকৈ বাল্যবিবাহৰ হাৰো কমিছে৷ তথাপিও এতিয়াও অসমত বাল্য বিবাহৰ হাৰ ৩২.৬ শতাংশ হৈ আছে৷ ২০১৮ চনৰ এখন প্ৰতিবেদন মতে, অসমৰ ধুবুৰী, বঙাইগাঁও, গোৱালপাৰা, বৰপেটা, চিৰাং, ধেমাজি, লখিমপুৰ আদি জিলাৰ গাঁৱৰ দৰিদ্ৰ পৰিয়ালৰ মাজত বাল্য বিবাহৰ হাৰ অস্বাভাবিকভাৱে বৃদ্ধি পাইছে৷ তাৰ ভিতৰত ধুবুৰী, বৰপেটা, বঙাইগাঁও জিলাত সৰ্বাধিক৷ এই জিলাকেইখনত ১৮ বছৰৰ তলৰ কন্যাসন্তান আৰু ২১ বছৰৰ তলৰ কিশোৰৰ বিবাহৰ হাৰ বেছি৷ জিলাকেইখনৰ বাল্যবিবাহৰ হাৰ হ’ল ক্ৰমে- ধুবুৰী- ৪৮.৩ শতাংশ, বৰপেটা- ৪৬.৯ শতাংশ, বঙাইগাঁও- ৪২.৫ শতাংশ৷ ৰাজ্যৰ বাবে উদ্বেগজনক হৈ পৰা বাল্য বিবাহৰ ঘটনা বৃদ্ধিৰ ফলত অকালতে মাতৃত্বৰ বোজা লোৱাৰ বাবে অপুষ্টিত ভোগা শিশুৰ হাৰ তথা প্ৰসৱজনিত মৃত্যুৰ হাৰো সমান্তৰালভাৱে বৃদ্ধি পাইছে৷\n১.দৰিদ্ৰতা বাল্যবিবাহৰ মুল কাৰক বুলি কলেও ভুল কোৱা নহব৷ দৰিদ্ৰতাৰ বাবে অভিভাৱকে ছোৱালীক অসমৰ্থ উচ্চ শিক্ষা দিয়াত, তাতকৈ বিয়া দিয়াটোকে ঠিক বুলি ভাৱে৷ আনফালে আৰ্থিক দুৰ্বলতাৰ বাবে কিছু দৰাঘৰে সুযোগ লয়৷\n২. শিক্ষাৰ প্ৰভাৱ নথকা অঞ্চলত বাল্যবিবাহ বেচিকৈ হোৱা দেখা যায়৷ অভিভাৱকৰ নিৰক্ষৰতাই বাল্যবিবাহক ঘিউ-তেল দিয়ে৷\n৩.চৰ- চাপৰিত তথা ভিতৰুৱা গ্ৰাম্য অঞ্চলত স্কুল কলেজৰ অভাৱৰ বাবে শিক্ষাৰ প্ৰভাৱ পৰা দেখা নাযায়৷ কিছু কিছু ঠাইত ১০-২০ কি.মি. দূৰত স্কুল৷\n৪ ছোৱালীৰ শিক্ষাৰ ক্ষেত্ৰত গুৰুত্ব দিয়া নহয়৷\n৪. যাতায়ত ব্যৱস্থা দুৰ্বল৷ অসমৰ বেচিভাগ চৰ চাপৰিত যাতায়ত ব্যৱস্থা সুচল নহয়৷ কিছু কিছু চৰত খৰালি দিনত কমেও ১০ কি.মি. খোজ কাঢ়ি যাব নাগে আৰু বাৰিষা দিনত ঘৰত আৱদ্ধ হৈ থাকিব লাগে বা নাওৰে যাত্ৰা কৰিব লাগে৷\n৪.সামাজিক ৰীতি-নীতি আৰু পৰম্পৰা৷\n৫. ছোৱালী বিয়া দিবলৈ অভিভাৱকে টকা দি জন্ম চাৰ্টিফিকেটত ছোৱালীৰ বয়স বঢ়াই লয়৷ ইয়াৰ ফলত আইনী ব্যৱস্থা লৱলৈ অসুবিধা হয়৷\n৬. সোনকালে বিয়া দিয়াৰ প্ৰৱণতাও আছে৷\n৭. বিবাহৰ প্ৰকৃত অৰ্থ নুবুজা৷ প্ৰেম আৰু বিয়া এতিয়া পণ্য সামগ্ৰীৰ দৰে হৈছে৷\n৮. শিশু নিৰ্যাতনো বাল্য বিবাহৰ অন্যতম কাৰণ৷ বৰ্তমান প্ৰায়ে দেখা যায় শিশু ধৰ্ষণ, হত্যা আদি৷ এইবোৰৰ পৰা ৰক্ষা পাবলৈ বহুতেই ছোৱালীক সৰুতেই বিয়া দিয়ে৷\n১. বাল্যবিবাহে শিশুসকলৰ সকলো ধৰণৰ অধিকাৰ খৰ্ব কৰে৷\n২. বাল্যবিবাহে ল’ৰা আৰু ছোৱালীৰ দুয়োজনৰে মানসিক আৰু শাৰীৰিক দিশত বিকৃত প্ৰভাৱ পেলায়৷\n৩. বাল্যবিবাহ হোৱাৰ ফলত ছোৱালীবোৰ শিক্ষা আৰু কৰ্মসংস্থাপনৰ পৰা বঞ্চিত হয়, যি দৰিদ্ৰতা বৃদ্ধিত ইন্ধন\n৫. শিশু সৰবৰাহ আৰু বাল্যবিবাহ ওতঃপ্ৰোতভাৱে জড়িত৷\n৬. প্ৰতি ঘণ্টাত একোটাকৈ শিশুৰ মৃত্যু হয়৷ কিছুমান মাতৃৰ গৰ্ভতে মৃত্যু হয় কিছুমান জন্মৰ সময়ত আৰু কিছু জন্মৰ পিছত মৃত্যু হোৱা দেখা যায়৷\n৭. বাল্য বিবাহৰ বাবে ছোৱালীজনী শাৰীৰিকভাৱে পৰিপক্ব হোৱাৰ আগতে গৰ্ভধাৰণ কৰাৰ বাবে শিশুটিৰ গঠন ভালকৈ নহয় বা মগজুৰ বিকাশ নহয়, যাৰ বাবে বহু ক্ষেত্ৰত শিশু পংগু, মানসিক বিকাৰগ্ৰস্থ হোৱা দেখা যায়৷\n৮. বহুবিবাহ, বিবাহ বিচ্ছেদ আৰু পাৰিবাৰিক অশান্তিৰ মূল কাৰণ বাল্যবিবাহ৷\n৯. বাল্যবিবাহে অকল ল’ৰা ছোৱালীকে ক্ষতি নকৰে, ই সামাজ, জাতি তথা ৰাষ্ট্ৰৰ বাবে বহু ক্ষতিকাৰক৷ সমাজ, জাতি আৰু ৰাষ্ট্ৰই শৈক্ষিক, আৰ্থিক তথা বিকাশৰ দিশত পিছপৰি ৰয়৷ উদাহৰণস্বৰূপে এন আৰ. চি. ৰ দিশটো লক্ষ্য কৰিলে দেখা যায় এনে বহুত পুৰুষ- মহিলা আছে যিসকল বয়সৰ তাৰতম্যত ল’ৰা ছোৱালী এৰি বিদেশী হিচাপে ডিটেশন কেম্পত থাকিব লগীয়া হৈছে৷ ইয়াৰ কাৰণ হ’ল বাল্যবিবাহ৷ কাৰণ অভিভাৱকে বিয়া দিবৰ বাবে বয়স বেচি দি ভুৱা চাৰ্টিফিকেট বনাই লয়৷ পিছত যেতিয়া হিচাপ কৰিবলৈ লোৱা হয় জন্মৰ বয়স আৰু বিয়াৰ বয়স মিল নাখায়৷ তদুপৰি নিৰক্ষৰ হোৱা বাবে বহুতেই জন্মৰ চাৰ্টিফিকেটৰ গুৰুত্বই বুজি নাপায়৷ এইবোৰ সামাজিক তথা ৰাষ্ট্ৰীয় সমস্যা৷\n১০. স্বামী, সংসাৰ, সম্পৰ্কে বুজি উঠা আগতেই সংসাৰ আৰু সংসাৰৰ দায়িত্বভাৰ বোৱাৰীজনীৰ ওপৰত পৰে৷ শহুৰৰ ঘৰৰ চাপত পৰি সৃষ্টি হয় অশান্তি, পাৰিবাৰিক কলহ৷ ইয়াৰ ফলত আৰম্ভ হয় নিৰ্যাতন৷ এই নিৰ্যাতনে প্ৰত্যক্ষ আৰু পৰোক্ষ ভাবে পৰিয়ালৰ সকলোৰে ওপৰত প্ৰভাৱ পেলায়৷ বিশেষকৈ শিশুসকলৰ ওপৰত বেছিকৈ প্ৰভাৱ পেলায়৷ শিশুসকল ভোগে নানা মানসিক অশান্তিত৷ যি সিহঁতৰ বাবে অত্যান্ত ক্ষতিকাৰক৷\n১১. বাল্যবিবাহৰ ফলত পুষ্টিহীন মাতৃৰ লগতে পুষ্টিহীন শিশু জন্ম হয়৷ ই সৃষ্টি কৰে অনাগত ভবিষ্যত পুষ্টিহীন প্ৰজন্মৰ৷\n১২. বাল্য বিবাহৰ ফলত ছোৱালীয়ে অপৈণত বয়সত যৌনকাৰ্য্য আৰু শিশুৰ জন্ম দিয়াৰ ফলত এইচ, আই, ভি আৰু প্ৰসূতিজনিত ফিষ্টুলাকে ধৰি স্বাস্থ্যজনিত সমস্যাত আক্ৰান্ত হয়৷ মৰ্য্যদা, ক্ষমতা আৰু পৰিপক্বতাৰ অভাৱত কম বয়সীয়া ছোৱালীবোৰ ঘৰুৱা হিংসা, যৌন নিৰ্যাতনৰ বলি হয়৷ সামাজিক বিচ্ছিন্নতাৰ চিকাৰ হয়৷\nউন্নয়নকামী সংস্থাবিলাক বহু ঠাইত বাল্যবিবাহ বিৰোধী কাম কৰি আছে যদিও সেয়া পৰ্য্যপ্ত নহয়৷ ভিতৰুৱা অঞ্চলবোৰত (বিশেষকৈ চৰ অঞ্চলত) দেখা যায় অপৰাধ প্ৰৱণতাৰ ধাৰাবাহিকতা৷ কিছুমান ক্ষেত্ৰত দেখা যায় বাল্যবিবাহ ৰোধ কৰিবলৈ গলে অভিভাৱকৰ উৎপাতৰ মুখামুখি হ’ব লগা হয়৷ তদুপৰি জন্ম মানপত্ৰত ছোৱালীৰ আচল জন্মতাৰিখ বদলাই দিয়ে বাবে ছোৱালীজনীৰ বয়স কম হ’লেও আইনগতভাবে একো ব্যৱস্থা লব পৰা নাযায়৷ অৱশ্যে কিছুমান ক্ষেত্ৰত অভিভাৱকক দোষাৰোপ কৰি লাভ নাই৷ আজিকালি প্ৰেম, বিয়া এইবোৰ যেন একেবাৰে সহজলভ্য হৈ পৰিছে৷ প্ৰেমো যেন বজাৰৰ পণ্য সামগ্ৰী৷ ভাল লাগিল মানেই প্ৰেম হৈ গ’ল৷ মনতে ভাবিলে প্ৰেম হ’ল যেতিয়া এতিয়া বিয়া লাগিলে বয়স হওক বা নহওক৷ কৰ্ম সংস্থাপন থাকক বা নাথাকক৷ অভিভাৱকে নামানিলে পলাই যায় তেতিয়া অভিভাৱক বাধ্য হয় বিয়াত সন্মতি দিবলৈ৷ তদুপৰি দিনে দিনে বাঢ়ি গৈ আছে যৌন নিৰ্যাতনৰ ঘটনা কিন্তু চৰকাৰ বা সংস্থা সমূহে উপযুক্ত ব্যৱস্থা লোৱা নাই এতিয়ালৈকে৷ শিশু সুৰক্ষাৰ বিষয়ত পাৰিবাৰিক, সামাজিক পৰ্যায়ত কিমানদূৰ সি নিৰাপদ আৰু সুৰক্ষিত তাৰ খবৰ কোনেও নাৰাখে৷ সেয়েহ নিজৰ ছোৱালীজনীক ভালে ভালে সোনকালে বিয়া দিয়াটোৱে উচিত বুলি ভাবে৷\nবাল্যবিবাহ প্ৰতিৰধৰ উপায়ঃ\n১. বাল্য বিবাহ নিষিদ্ধ আইনটি বাস্তৱত ব্যাপক প্ৰচাৰ কৰা প্ৰয়োজন৷\n২. ৰেডিঅ’, টেলিভিশন আৰু সংবাদপত্ৰত বাল্য বিবাহৰ কুফল সম্পৰ্কে আলোচনা কৰিব লাগে৷\n৩. গ্ৰাম বা চৰ চাপৰি সমূহত নানা ধৰণৰ সজাগতা সভা দিয়া উচিত, বিশেষকৈ নাৰীমেল আদি পাতিব লাগে৷ বাল্যবিবাহ প্ৰতিৰোধ কৰাৰ বাবে প্ৰশাসনৰ সহযোগিতা লোৱা উচিত৷\n৪. আচল জন্ম প্ৰমাণপত্ৰ নহলে কোনো বিবাহ যেন ৰেজিষ্টাৰ নহয় তাৰ ব্যৱস্থা কৰিব লাগে৷ বয়স লৈ সন্দেহ হলেই নিৰীক্ষণৰ ব্যৱস্থা হ’ব লাগে৷\n৫. কম বয়সত বিয়া পঢ়োৱা কাজী আৰু ভুৱা জন্মপ্ৰমাণ পত্ৰ দিয়া ডক্টৰ বা নাৰ্চৰ বিৰুদ্ধে উচিত ব্যৱস্থা লোৱা উচিত৷\n৬. প্ৰতিটি ব্লকত বাল্যবিবাহ প্ৰতিৰোধ কমিটি গঠন কৰিব লাগে৷\n৭. নৱম আৰু দশম শ্ৰেণীৰ পাঠ্যপুথিত বাল্যবিবাহ বিষয়টো অন্তৰ্ভূক্ত কৰিব লাগে৷\n৮. জনসচেতনতা বৃদ্ধিত চৰকাৰী তথা বেচৰকাৰী সংগঠন সমূহে উল্লেখযোগ্য অবদান আগবঢ়োৱা উচিত৷\n৯. প্ৰতিটো অঞ্চলত কি কি কাৰণত বাল্যবিবাহ হৈ আছে সেই কাৰণ সমূহ প্ৰথমে উলিয়াব লাগিব৷\n১০. নাৰী শিক্ষা বাধ্যতামূলক কৰিব লাগিব৷ তাৰ বাবে শিশুশিক্ষা আইন ২০০৯ (child educatin act2009) সম্পূৰ্ণভাৱে কাৰ্যকৰী কৰিবলৈ উচিত পদক্ষেপ লোৱা উচিত৷ এই আইন সংবিধানৰ article no 21a অন্তৰ্ভূক্ত হৈছে৷ এই আইন অনুসৰি প্ৰতিজন শিশু ৬- ১৪ বছৰলৈ শিক্ষা বিনামুলীয়া৷ বয়সৰ এই সময়সীমা বৃদ্ধি কৰা উচিত আৰু বাধ্যতামূলক কৰা উচিত৷\n১১.নাৰীসকলৰ মাজত স্বাস্থ্য সজাগতা বঢ়াব লাগিব৷\n১২.শিশুসকলৰ সুৰক্ষাৰ বাবে আইন কাৰ্যকৰী কৰা উচিত৷ আমি প্ৰত্যেকেই অভাৱগ্ৰস্থ শিশুসকলৰ কাষত থিয় দিব লাগে৷\n১৩. শিশুৰ সকলো মৌলিক অধিকাৰ সমূহ দিয়াৰ ব্যৱস্থা কৰা উচিত৷\n১৪. নাৰী পুৰুষৰ মাজত অসমতা দূৰ কৰিব লাগে৷\n১৫. যৌতুক ব্যৱস্থা নিৰ্মূল কৰিব লাগে৷ যৌতুক বিৰোধী আইন ১৯৮০( dowry prohibition act, 1980) বলবৎ কৰিব লাগে৷ প্ৰায়ে দেখা ছোৱালীৰ বয়স হ’লে যৌতুক বেচিকৈ দাবী কৰে৷ গতিকে কম বয়সতে বিয়া দিয়ে৷\n১৬.নাৰী সংস্থাপনৰ ব্যৱস্থা কৰা উচিত৷ প্ৰত্যক নাৰীয়ে যাতে স্বনিৰ্ভৰশীল হোৱাৰ সুযোগ পায়৷\n১৯২৯ চনত ভাৰতীয় আইনৰ অধীনত ভাৰতত বাল্য বিবাহ নিষিদ্ধ কৰা হয়৷ ১৯৭৮ চনৰ পৰা বিবাহৰ নূন্যতম আইনগত বয়স মহিলাৰ ক্ষেত্ৰত ১৮ আৰু পুৰুষৰ ক্ষেত্ৰত ২১ বছৰ কৰা হয়৷ তথাপিও এই একবিংশ শতিকাতো বাল্যবিবাহ নিৰ্মূল কৰিবলৈ সক্ষম হোৱা নাই৷ একবিংশ শতিকাৰ ভাৰতত তথ্যপ্ৰযুক্তিৰ প্ৰসাৰণে অনা পৰিৱৰ্তনৰ ফলত নাৰীয়ে পুৰুষৰ লগত সমানে খোজ মিলাইছে বুলি কোৱা হয় যদিও কিমান শতাংশ মহিলাই পাৰিছে? আজিও মহিলা সকল ঘৰৰ চাৰিবেৰৰ মাজত থাকিবলৈ বাধ্য হয়৷ মহিলা সাবলীকৰণ, ৩৩ শতাংশ মহিলাৰ আসন সংৰক্ষণ, নাৰীৰ অধিকাৰ নিশ্চিতকৰণ, নাৰীৰ অৰ্থনৈতিক স্বাৱলম্বন আদি বিষয়বোৰৰ প্ৰসংগ দেশত সঘনাই উত্থাপিত হৈ আছে কিন্তু সিমান কাৰ্যকৰী হোৱাগৈ নাই৷ দেশৰ চুকে-কোণে নাৰী নিৰ্যাতন আৰু যৌন আতিশয্যৰ বিৰুদ্ধে প্ৰতিবাদৰ জনমত গঢ়ি উঠিছে৷ যদিও গ্ৰাম্য সমাজত প্ৰচলন হৈ থকা বাল্য বিবাহৰ দৰে কুপ্ৰথাৰ বহুল চৰ্চা হোৱা নাই৷\nশিশু সুৰক্ষাৰ দিশটোও বৰ্তমান সময়ত চিন্তনীয় বিষয়৷ সমাজত ধৰ্ষণ, হত্যা আদিৰ দৰে জঘণ্য ঘটনাবোৰ ঘটি আছে৷ চৰকাৰে বাধ্য হৈ জবানবন্দী আইন (Evidence Act), ফৌজদাৰী আইন(Criminal Procedure Code) আৰু ভাৰতীয় দণ্ডবিধি আইন (Indian Penal Code) সংশোধন কৰি হাজোতৰ ধৰ্ষণ বিষয়টো সংযোজন ঘটায়৷ কিন্তু কিমানদূৰ কাৰ্যকৰী হৈছে সেয়া লক্ষণীয়৷ কন্যা সন্তান হত্যা, লিংগ-বৈষম্য, মহিলাৰ স্বাস্থ্য আৰু সাক্ষৰতাৰ দৰে বিষয়ত নাৰী আজিও অৱহেলিত৷ ভাৰত চৰকাৰে ২০০১ বৰ্ষক নাৰী সৱলীকৰণ বৰ্ষ হিচাবে ঘোষণা কৰে৷ নাৰী সৱলীকৰণৰ ৰাষ্ট্ৰীয় নীতি ২০০১ চনত গৃহীত হয় যদিও সেয়া কাগজে পত্ৰতেই সীমাবদ্ধ হৈ আছে৷ গতিকে চৰকাৰে এইবোৰ দায়িত্ব সহকাৰে কাৰ্য্যকৰী কৰিব লাগে৷ লগতে বেচৰকাৰী সংস্থাসমূহেও একগোট হৈ কাম কৰিব লাগে৷ সমাজৰ প্ৰতিগৰাকী শিক্ষিত নাগৰিকৰ নিজৰ আশেপাশে থকা অশিক্ষিত মানুহক সজাগ কৰি তুলিব লাগে বাল্য বিবাহৰ বিৰুদ্ধে৷ উপযুক্ত বয়সত নাৰী পুৰুষৰ যুগ্ম জীৱনৰ পাতনি এটা পবিত্ৰ বৈবাহিক বান্ধোন৷ ইয়াৰ বিপৰীতে বাল্য বিবাহ মানৱ অধিকাৰ ভংগকাৰী নিয়ম, -এইবোৰ কথা লৰা ছোৱালীক বুজোৱাৰ যত্ন কৰা উচিত৷\n← সুগন্ধিৰ বিষয়ে! — ডঃ বিক্ৰমজিত কাকতি\nঅপচয় ভাজি — ৰূপাল নাথ →


জনপ্ৰিয় শিল্পী দ্বীপেন বৰুৱাৰ সৈতে এখন্তেক – ফটাঢোল\nOctober 3, 2018 সাক্ষাৎকাৰ\t14 Comments\nজনপ্ৰিয় শিল্পী দ্বীপেন বৰুৱাৰ সৈতে এখন্তেক\nকি নাম দি মাতিম? মাতিম তোমাক?\nনিবিড় গোপন কিযে মায়া!\nযি নামৰেই সোণ পৰশত\nস্বৰ্ণালী হয় হিয়া।\nকি নামৰে সোণ পৰশত\nযি নাম দি মাতা\nজীৱনৰ মৰুৰ তুমি ছাঁয়া!\nউন্মনা মন হিয়া!”\nএই গীতটিক অসমীয়া সংগীত, চিনেমা জগতৰ বোধহয় সৰ্বপ্ৰথম ৰোমাণ্টিক গীত হিচাপে অভিহিত কৰা হয়। এই গীতটি জীৱনত এবাৰৰ বাবে হ’লেও গুণগুণাই নোপোৱা মানুহ নোলাব নিশ্চয়। কিবা এক মায়াময় শব্দ, বাক্য আৰু সুৰৰ ইন্দ্ৰজালৰে সন্নিৱিষ্ট এই ৰোমাণ্টিক গীতটিয়ে শ্ৰোতাৰ কৰ্ণকুহৰত এক সাংগীতিক মূৰ্চ্ছনাৰ সৃষ্টি কৰি শ্ৰোতাক মোহাবিষ্ট কৰি থৈ যায়। যেন সপোনৰ এক মোহনীয় পৃথিৱীলৈ কঢ়িয়াই লৈ যায় এই গীতটিয়ে।\nপ্ৰেমৰ এক অনিৰ্বচনীয় অনুভূতিৰে আৱিষ্ট এই গীতিটিত কণ্ঠদান কৰিছিল সেইসময়ৰ বাংলা সংগীত-চিনেমা জগতৰ এগৰাকী জনপ্ৰিয় শিল্পী নিৰ্মলা মিশ্ৰই আৰু পুৰুষৰ কণ্ঠত আছিল দ্বিপেন বৰুৱা। হয়, অসমৰ সংগীত প্ৰেমী ৰাইজৰ আদৰৰ, বিহু মঞ্চৰ এগৰাকী অত্যন্ত জনপ্ৰিয় শিল্পী দ্বিপেন বৰুৱা।\n১৯৬৮ চনত মুক্তিপ্ৰাপ্ত প্ৰথমখন ব্যৱসায়িক ভিত্তিত সফলতা লাভ কৰা অসমীয়া বোলছবি “ডক্টৰ বেজবৰুৱা” ছবিখনৰ আটাইকেইটা গীততেই কণ্ঠদান কৰি অসমৰ সংগীত জগতত আত্মপ্ৰকাশ কৰা মহান শিল্পী দ্বিপেন বৰুৱাই মূলতে এই “কি নাম দি মাতিম” শীৰ্ষক গীতটিৰ জৰিয়তে অসমৰ জনগণৰ মনৰ মাজত যি এক বিশেষ আসন লাভ কৰিবলৈ সক্ষম হ’ল সেইয়া যোৱা পঞ্চাছ বছৰৰো অধিক কাল ধৰি অক্ষুন্ন আছে।\nসংগীত শিল্পী দ্বিপেন বৰুৱাৰ কণ্ঠত আছিল দেশৰ মাটিৰ গোন্ধ, যিটো শুনাৰ লগে লগেই শ্ৰোতাৰ মনলৈ একাত্মিকা হৈ যোৱাৰ ভাৱ আহি যাব পাৰে। জনতাৰ শিল্পী হোৱাৰ এয়াই এক নিদৰ্শন। গানেৰে, কণ্ঠেৰে শিল্পী দ্বিপেন বৰুৱাই নিজৰ অজানিতে অসমৰ শ্ৰোতাক যোৱা কেবা দশকৰ বাবে এনেদৰেই মোহাছন্ন কৰি ৰাখিবলৈ সক্ষম হৈছে।\nফটাঢোল: প্ৰথমে সুধিবলৈ বিচাৰিম যে আমি যিমান দূৰলৈকে জানো আপুনি সংগীতৰ লগত জড়িত এখন প্ৰতিষ্ঠিত ঘৰৰ ব্যক্তি আছিল। আপুনি সৰুতে ক্ৰিকেটও খেলিছিল বহুত, অসমকো represent কৰিছিল। সেইবোৰো আমি গম পাইছোঁ। কিন্তু ক্ৰিকেটৰ পৰা সংগীতৰ ক্ষেত্ৰখনলৈ কেনেকৈ আহিল?\nদ্বীপেন বৰুৱা: আচলতে মই ক্ৰিকেটৰ লগতেই জড়িত আছিলোঁ। লগতে ক্লাছ এইটমানৰ পৰা মই নামনি অসম স্কুল টুৰ্ণামেণ্ট কটন কলেজিয়েট স্কুলত খেলিছিলোঁ প্ৰথম। তেনেকৈয়ে দুবছৰমান খেলিলোঁ। তাৰপিছত নাইনলৈ পালোঁ। নাইনত যিটো অসম স্কুল ক্ৰিকেট টুৰ্ণামেণ্ট হয় মই তাত খেলিলোঁ। গোটেই অসমৰ পৰা এটা টিম হয় যিটো কোচবিহাৰৰ ট্ৰফীৰ কাৰণে হয়। কোচবিহাৰ ট্ৰফী এতিয়াও আছে যিটো অল ইণ্ডিয়াৰ লেভেলত হয়। কোচবিহাৰ ট্ৰফীত অসমৰ পৰা মই এবাৰ ভাইচ কেপ্তেইন আৰু পিছৰবাৰ কেপ্তেইন হ’লোঁ। এবাৰ ১৯৬৩ আৰু এবাৰ ১৯৬৪ চনত। তেনেকৈ অসম টিমৰ কেপ্তেইন হ’লোঁ৷ আকৌ এবাৰ পূৰ্বাঞ্চলৰ হৈ select হ’লোঁ। বেংগল, বিহাৰ, উড়িষ্যা আৰু অসম তেতিয়া চাৰিটা দল আছিল। চাৰিটা দলৰ পৰা select হৈছিলোঁ আৰু ব’ম্বেত খেল হৈছিল। আমাৰ বিপক্ষৰ দলৰ মুখ্য দলত আছিল সুনীল গাভাস্কাৰ, পিছলৈ তেওঁলোক ষ্টাৰ প্লেয়াৰ হ’ল। তেওঁলোকৰ বিপক্ষে খেলিলোঁ। এনেকৈ খেলি খেলি কলেজত ইণ্টাৰ-ভাৰ্ছিটী খেলিলোঁ তিনিবছৰমান। স্কুলত থাকোঁতে লণ্ডন টিমৰ লগত খেলিছিলোঁ। টনি গ্ৰেগ, তেওঁ স্কুল টিমৰ হৈ আহিছিল তেতিয়া মই খেলিছিলোঁ। সেইখিনি সময়ত যিমানবোৰ ক্ৰিকেট প্ৰতিযোগিতা আছিল গোটেইবোৰ মই খেলিছিলোঁ। তাৰপিছত শেষত ৰঞ্জী ট্ৰফীত খেলিছিলোঁ। ৰঞ্জী ট্ৰফী খেলি আছোঁ তেতিয়া ১৯৬৪/৬৫ দুবছৰ। তেনেকৈ খেলি থকাৰ পিছত হ’ল কি আমাৰ এই চুকতে ডাঙৰ ৰেক এখন আছিল, তাত মস্ত ৰেডিঅ’ এটা আছিল। আগৰ সেই পুৰণি ডাঙৰ ৰেডিঅ’টো যে, সেইটো ৰেডিঅ’ত মই অনবৰতে হিন্দী গানবিলাক শুনি থাকোঁ। ৰফী চাহাবৰে হওক, কিশোৰ কুমাৰৰে হওক, মুকেশৰে হওক, কে.এল চাইগালৰে হওক সেইবোৰ বাথৰূমত মানে খুব চিঞৰি চিঞৰি গাই থাকোঁ। আৰু সুৰবিলাক কি নাজানো ঈশ্বৰ প্ৰদত্ত নেকি! কিবা এটা গান শুনিলেই মনত থাকি যায় সুৰবোৰ। আৰু সেইবোৰ আওৰাই থাকোঁ। হয়তো গোটেই কথাবোৰ মনত নাথাকিব পাৰে। কিন্তু এটা গান কেইবাদিনো শুনাৰ পিছত মনত থাকে। সেইবোৰ গীত মই বাথৰূমত চিঞৰি চিঞৰি গাই থাকোঁ। কিশোৰ কুমাৰৰটো কিশোৰ কুমাৰৰ নিচিনা কৈ গাব খোজোঁ। মুকেশৰটো নেজেল ভইচ, নাকেৰে গাবলৈ চেষ্টা কৰোঁ, কে.এল চাইগেলৰ আকৌ ভইচটোৱেই বেলেগ। তেনেকৈ ভইচ উলিয়াই গাই থাকোঁ গানবোৰ। তাৰপিছত আকৌ ৰফি চাহাবৰ খোলা ভইচ চিঞৰি চিঞৰি গাওঁ। গায়ক নহয় যেতিয়া কিহৰ লাজ। ইপিনে বিষ্ণুৰাম মেধিৰ ঘৰ (মাদ্ৰাজৰ ৰাজ্যপাল আছিল) তেওঁলোকৰ কোনোবাই শুনে যদিও লাজ-কাজ নালাগে। বাথৰূমত সাধাৰণতে লাহে লাহে গাই, মই একেবাৰে খোলা গলাৰে গাইছিলোঁ। মানে গান খুউব ভাল পাইছিলোঁ। আৰু ব্ৰজেন দা হ’ল কি সংগীতৰ মানুহ৷ ব্ৰজেন বৰুৱা, পিছলৈ বোলছবিৰ পৰিচালক হ’ল। তেওঁ সংগীতজ্ঞ আছিল। তেওঁ মানে মোৰ গানবোৰ শুনি থাকে। তাৰপিছত যেতিয়া “ডাক্তৰ বেজবৰুৱা” তেওঁৰ দ্বিতীয় ছবিখন কৰিবলৈ ল’লে, (প্ৰথমখন আছিল “ইটো সিটো বহুতো”) দ্বিতীয়খন “ডাক্তৰ বেজবৰুৱা”৷ ব্ৰজেন দাই চাগে ভাবিলে- ই দেখোন সৱ ধৰণৰ গান গায়, ই মিমিক্ৰিও কৰে, কিবা দেখোন মাতটো বেলেগ কৰি গাই থাকে। ই পাৰিব চিনেমাত ল’লে! সেই বুলি ভাবিলে চাগে, প্ৰতিভাটো বিচাৰি পালে। মই নাজানো আৰু তেতিয়াতো ক্ৰিকেটৰ লগতে সম্পূৰ্ণ জড়িত হৈ আছিলোঁ। তেনেকৈ দিন গ’ল। মই গধূলি খেলা-ধূলা কৰি আহি প্ৰেকটিছ কৰি আহোঁ। ব্ৰজেনদাৰ মানে ছবিখনৰ প্ৰযোজক আছিল ডিব্ৰুগড়ৰ। ব্ৰজেনদাৰ প্ৰযোজকৰ লগত লগ ধৰি পেলাই আহিছে ৰমেন দা। সেইবাৰ আকৌ ৰমেন দাক স্বাধীনভাৱে দিলে। ৰমেন দা যদিও ব্ৰজেন দাৰ লগত একেলগে যুটীয়াভাৱে, যুটীয়া ঠিক নহয় সহকাৰী হিচাপে আছিল। ৰমেন দাৰ সুৰো আছে আগৰ পুৰণি চিনেমাত। তেনেকৈ ৰমেন দাক স্বাধীনভাৱে দিলে গান চাৰিটা কৰিবলৈ। আহি পেলাই সুধিছে গান চাৰিটা হ’লনে। কাষৰ ৰূম এটা আছে তাতে গানবিলাক শুনাই আছে ৰমেনদাই। মই বেঞ্চ এখনতে বহি আছিলোঁ। কিবা বন্ধ আছিল নেকি সেইদিনা, তেনেকৈ বহি আছোঁ। যেতিয়া প্ৰথম গানটো শুনাইছে সুৰটো ইমান ভাল লাগিল মই বোলো গানটো এনেই ভালপাওঁ সুৰটোৱে মোক মানে টানি লৈ গ’ল। মই উঠি গৈ পৰ্দাখন ডাঙি শুনি আছোঁ আৰু। শুনি থাকি সুৰটো মনত থাকি গ’ল প্ৰায়। কথাবোৰ যদিও মনত নাথাকে, সুৰটো মনত থাকি গ’ল। গ’ল কথা গ’ল। দুপৰীয়া ক্ৰিকেট প্ৰেকটিছ কৰিবলৈ গৈছোঁ। ক্ৰিকেট প্ৰেকটিছ কৰি আহি গা-পা ধুই পেলাই অলপ ৰেষ্ট লৈ পঢ়া-শুনা কৰোঁ। তেনেকৈ বহি থাকোঁতে ব্ৰজেন দাই মোক ‘আহচোন অকণমান এইপিনে আহ’ বুলি মাতি লৈ গ’ল। মাতি নি হাৰ্মনিয়ামটো লৈ কাগজ এখন উলিয়াই তেওঁতো স্বৰলিপি এইবোৰ জানেই সেইবোৰ কৰাই আছে আৰু। তাৰপিছত চাই পেলাই ক’লে যে এইখিনি মোৰ লগে লগে গাচোন। হাৰ্মনিয়ামটো ধৰি পেলাই গাবলৈ দিলে। তেতিয়া মই এনেই ধেমালিতে ক’লোঁ যে (মই আকৌ তই বুলি মাতোঁ) মোক এটা চাঞ্চ দিবিচোন কোৰাছ-চোৰাছ গাবলৈ চিনেমাত। এনেই ক’লোঁ তেনেকৈ। গানটো শুনি খুউব ভাল লাগিল যে সেইকাৰণে ক’লোঁ। কোৰাছ নালাগে ভালকৈয়ে গাবি। মোৰ তেতিয়া ভয়ো লাগিল, ভালো লাগিছিল। চিনেমাত গান গাম। খেলা মানুহ মই তেনেকৈ কোনোদিন গান গাই পোৱা নাই। গ’ল কথা গ’ল। সেইটো গান এনেই লগে লগে গাওঁতে অলপমান মনত থাকি গ’ল আৰু। তাৰপিছত পিছদিনাখন ৰমেন দাই বাকী তিনিটা গান গোটেই চাৰিটাই আৰু, চাৰিটা বুলিয়েই ক’ব লাগিব থূলমূলকৈ অলপমান শিকাই দিছিল। কণ্ঠ চাৰিওটাত মোৰেই আছিল। গানকেইটা শিকিলোঁ। গানকেইটা শিকি খুউব ভাল লাগিল। গোটেইকেইটা গানৰ সুৰকেইটা ইমান মেল’ডী আৰু ‘জমা’ গানো আছে। গতিকে তেনেকৈ গানকেইটা গালোঁ। প্ৰথম গানটো আছিল (যিটো শুনি পেলাই মই উঠি আহিছিলোঁ ইয়াৰ পৰা)- আজিও সেই গীতটো নুগোৱাকৈ আহিব নোৱাৰোঁ। মই পৰহি ৰঙিয়াত ভূপেনদাৰ মূৰ্তি উন্মোচন কৰি আহিছোঁ, তাতো মই ভূপেনদাৰ গান দুই তিনিটামান গাই তাৰপিছত মই মোৰ সেই গানটো গালোঁ। সেই গানটো হৈছে “কি নাম দি মাতিম, মাতিম তোমাক”। সেই গানটো শুনিয়েই মই মানে উঠি গৈছিলোঁ। সুৰটোৱে টানি লৈ গৈছিল। ইমান মেল’ডী আছিল সুৰটোত। আজিও সেই গানটো ভালপাওঁ।\nফটাঢোল: আপুনি এতিয়ালৈ কিমান গান গালে আৰু কথাছবিত কণ্ঠদান কৰিলে?\nদ্বীপেন বৰুৱা: কথা প্ৰসংগত কৈছোঁ দেই মোৰ এইবাৰ প্লেবেক কৰা আৰু গীত গোৱা ৫০ বছৰত ভৰি দিলে। মানে নৱেম্বৰত মোৰ ৫০ সম্পূৰ্ণ হ’ব। গল্ডেন জুবিলী বুলিব পাৰি। ১৯৬৪ত প্ৰথম ৰেকৰ্ডিং কৰিছিলোঁ নৱেম্বৰ মাহত। এই নৱেম্বৰত মানে ৫০ বছৰ হ’ব। কিন্তু সোণালী জয়ন্তী বৰ্ষটো চলি আছে। বহুত চেনেলে জানে কথাটো সেইকাৰণে মাজে মাজে কিবা কিবি কৈ থাকে। তাৰপিছত আৰু মই তাত সেইকাৰণে ভূপেনদাৰ গান গোৱাৰ পিছত মই ক’লোঁ যে ৫০ বছৰৰ আগতে মই মোৰ জীৱনৰ প্ৰথম ৰেকৰ্ডিং কৰিছিলোঁ গীতটো৷ সেইটো গীত নাগালে মোৰ আধৰুৱা হ’ব৷ ৰঙিয়াত গতিকে সেই গীতটো গাই যাম আজি। সেইবুলি কৈ গীতটো গালোঁ। গানটো এতিয়াও মানে ফাংশ্ব্যনবোৰত নোগোৱাকৈ আহিব নোৱাৰোঁ।\nবিহুৰ আগে আগে মই এখন ছবি নতুনকৈ ৰেকৰ্ডিং কৰিলোঁ সেইখন লৈ পেলাই মোৰ এতিয়ালৈকে ৪৬ খন ছবি আৰু গান প্ৰায় ১২০০ মান গান গাইছোঁ। গানতো মই হিচাপ কৰা নাই, কিন্তু চিনেমাৰ হিচাপ আছে। কাৰণ চিনেমাৰ হিচাপটো গানৰ বহীকেইখনত লিখি থওঁ যে সূচীপত্ৰৰ নিচিনাকৈ। এতিয়ালৈকে ৪৬ খন ছবি হৈছে। চাৰিখন বাকী থাকিল ৫০ হ’বলৈ।\nফটাঢোল: আপুনিতো অসমীয়া বহুত গান গালে, কেতিয়াবা অন্য ভাষাৰ গান গাইছে নেকি?\nদ্বীপেন বৰুৱা: মোক কৈছিল বঙালীত গাবলৈ কিন্তু তেতিয়া হ’ল কি, খেলাৰ লগতো জড়িত আছিলোঁ মই৷ ইপিনে গুৱাহাটীলৈ আহিলে খেলোঁ। আকৌ কলিকতালৈ গ’লে আচলতে ডাক্তৰ বেজবৰুৱাৰ পিছত কথাটো এনেকুৱা হ’ল সেইখন কমাৰ্ছিয়েলি বহুত হিট হৈ গ’ল। তাৰ আগতে কেতিয়াবা পাঁচ বছৰৰ পিছত কেতিয়াবা দুই বছৰৰ পিছত কৰবাত দুই এখনহে অসমীয়া চিনেমা ওলায়। মানুহৰ গানবিলাকো মনত থাকে আৰু চিনেমাখনো পাহৰি নাযায়। কিন্তু “ডাক্তৰ বেজবৰুৱাই” এনেকুৱা কৰিলে মাইলষ্ট’নৰ নিচিনা হ’ল মানে। তাৰপিছৰ পৰা বহুত প্ৰযোজক ওলাল সকলোৱে মোকেই বিচাৰি আহে গীত গাবলৈ। মানে মই খেলাত সময় দিব নোৱাৰিলোঁ। তাৰপিছত কলিকতালৈ যাব লাগে ন’হলে ব’ম্বেলৈ যাব লাগে। তেতিয়া অসমত তেনেকুৱা ষ্টুডিঅ’ নাই। গতিকে কলিকতা-ব’ম্বে অহা-যোৱা কৰিব লগা হয়। মাহটোত দুবাৰ তিনিবাৰ চাৰিবাৰ পৰ্যন্ত মই যাব লগা হয়। কেতিয়াবা এনেকুৱা হয় এখন ছবিৰ কাৰণে গৈছোঁ কলিকতা ষ্টুডিঅলৈ তেওঁলোকে টেলিগ্ৰাম কৰি দিয়ে। মানে তাত stay কৰিবলৈ। “আমি গৈ আছোঁ নতুন পাৰ্টি এটা ৰেকৰ্ডিঙৰ কাৰণে আপুনি থাকক তাতে।” তেনেকৈ টেলিগ্ৰাম কৰি দিয়ে। তাৰপিছত ষ্টুডিঅ’ৰ পৰা টেলিগ্ৰামটো মোক দি দিয়ে, “দ্বিপেন বাবু আপোনাৰ টেলিগ্ৰাম আছে।” তেনেকৈ কেতিয়াবা এখনৰ কাৰণে গৈ তিনিখনৰ কাৰণে থাকিব লগা হয়। এনেকুৱা হৈছিল মোৰ জীৱনটোত। এবাৰ হ’ল কি বেংগলী চিনেমা এখনত গান গাবৰ কাৰণে মোক খুউব ৰিকুৱেষ্ট কৰিলে৷ কিন্তু ইপিনে মোৰ ফাইনেল খেল আছিল কলেজৰ ভাগৱতপুৰত। ইফালে মই আহিব লাগে গুৱাহাটী, সময় দিব নোৱাৰিলোঁ। তেনেকৈ থাকিয়ে গ’ল আৰু। এখনত গোৱা হ’লে ওলাই গ’লোহেঁতেন। কিন্তু সেই সুবিধাটো ন’হল। তাৰপিছত আকৌ ব’ম্বেলৈ যাবলগীয়া হ’ল। তেনেকৈ মানে মিলাব নোৱাৰিলোঁ। সেইখন থাকি গ’ল, মানে চিনেমাখন। বেংগলী ছবিত গোৱা ন’হল আৰু। তেওঁলোকে কয়- “আচাম মে যাকে আপনি কি কৰব, এখানে ত’ অনেক কিচ্ছু হয়ে না, এখানে গাৱক না আপনি বেংগলে।” সেইবুলি মিউজিছিয়ানবোৰে কয়, ৰেকৰ্ডিষ্টবোৰে কয়। ব’ম্বেলৈ যেতিয়া যাওঁ কৌশিক ৰেকৰ্ডিষ্ট খুউব ভাল৷ তেতিয়া সাংঘাতিক নাম থকা এতিয়া নাই৷ এতিয়া এক্সপায়াৰড হৈছে। তেতিয়া যিবিলাক শংকৰ জেকছন, লতা মাংগেশকাৰহঁতৰ লগত বজাই মিউজিছিয়ানবোৰ সেইবোৰে বজায়৷ মনোহাৰী সিং, লালা, ধীৰাজ কাশ্যপ আদিসকলে কয়- “আপ য়াহা ৰেহ জায়িয়ে, ইতনা অচ্ছা গলা আছাম মে কিয়া কৰ’গে। আপ গায়িয়ে, বহত চিনেমা বনতা হ্যেই।” তেতিয়া হয় কি ইচ্ছাটো আছিল যদিও হিন্দী গান গাবলৈ, তেতিয়া অলপ অলপ পইছা দিয়ে আমাৰ অসমীয়া চিনেমাবিলাকে। ব’ম্বেত থাকিব লাগিলেতো পইছা লাগিব। কিন্তু সেইখিনি পইছাৰে মই ব’ম্বেত চলিব নোৱাৰোঁ। হয়তো এখনত কিবা কৈ গালে তাৰ পৰা পইছা পালে বেলেগ কথা আছিল। ইপিনে আকৌ অসমীয়া চিনেমা ইমান হৈছে বিচাৰি থাকে। গতিকে মই অসমীয়া চিনেমাত গাওঁতে গাওঁতে ব’ম্বেতো ন’হল মোৰ কলিকতাতো ন’হল। ইয়াতেই গাই আছোঁ আৰু এতিয়া।\nফটাঢোল: বিভিন্ন গায়কৰ গান আপুনিতো শুনে নিশ্চয়। আপুনিতো কৈছেই যে কিশোৰ কুমাৰ, মহম্মদ ৰফিৰ গান আগতে বহুত শুনিছিল। আপোনাৰ প্ৰিয় গায়ক কোন বাৰু?\nদ্বীপেন বৰুৱা: মই দেখা নাই যদিও ৰফি চাহাবক মই নেদেখাকৈয়ে নিজৰ গুৰু বুলি ভাবোঁ। ৰফি চাহাবৰ গীতবোৰ বহুত ভালপাওঁ মই। আৰু এইবোৰ গীতেই বেছি গাইছিলোঁ। আচলতে সৱৰে গাওঁ কিন্তু ৰফি চাহাবৰ বেছি আৰু।\nফটাঢোল: অসমীয়াৰ ভিতৰত মানে অসমীয়া গায়কৰ ভিতৰত কোন?\nদ্বীপেন বৰুৱা: অসমীয়া গায়কৰ ভিতৰত ভূপেনদাই আছে। জয়ন্ত হাজৰিকাৰ গীত খুউব ভাল পাইছিলোঁ। মই নিজেই গীত গোৱাৰ আগৰ পৰাই শুনিছোঁতো ৰেডিঅ’ত৷ গতিকে জয়ন্ত হাজৰিকাৰ গীত খুউব ভাল পাইছিলোঁ।\nফটাঢোল: আমি আপোনাৰ ব্যক্তিগত জীৱনৰ বিষয়ে জানিব পাৰিম নেকি যদিহে আপুনি বেয়া নাপায়, মানে বাইদেউক কেনেকৈ লগ পালে, প্ৰেম কেনেকৈ হ’ল?\nদ্বীপেন বৰুৱা: তেওঁৰ দেউতাক পুলিচৰ ডিএচপি আছিল। চৈয়দ চফিউৰ ৰহমান। প্ৰমোচন পাই দেৰগাঁৱলৈ ট্ৰেন্সফাৰ হৈছিল, কিন্তু জইন কৰিবলৈ নাপালে, ঢুকাই থাকিল। তেওঁৰ পঢ়া-শুনা ইয়াতেই।পানবজাৰ গাৰ্লছ আৰু সন্দিকৈ কলেজ। তেওঁলোক গুৱাহাটী পুলিচ ৰিজাৰ্ভত আছিল। তেতিয়া ডা°বেজবৰুৱা হিট হৈছিল। মানুহবোৰ ঘৰলৈ আহে অট’গ্ৰাফ ল’বলৈ। তেওঁৰ দেউতাক ব্ৰজেনদাৰ লগত একেলগে পঢ়া। সেইসূত্ৰে ঘৰলৈ আহে, কেতিয়াবা লগৰ ছোৱালীৰ লগতো আহে অট’গ্ৰাফ ল’বলৈ।\nতেওঁৰ বান্ধৱী এগৰাকীৰ ভনীয়েকে তৰামাই ছবিখনত অভিনয় কৰিছিল। বান্ধৱীগৰাকীৰ নামটো পাহৰিলোঁ। ফিল্মখনৰ প্ৰিমিয়াৰ শ্ব’ত আমি গৈছিলোঁ, তেওঁলোককো পাছ দিছিল। তাতো দেখা পালোঁ। এনেকৈ তিনি চাৰি বাৰ দেখাৰ পিছত কিবা এটা ভাল লগা হৈ গ’ল। এনেকৈয়ে হৈ গ’ল আৰু কিবা এটা। তেতিয়া গাড়ী ঘোঁৰা নাই। ৰিক্সাতে ঘূৰোঁ আমি। নেহেৰু পাৰ্কত বহোঁ। অশোক স্তম্ভটো যে আছে সেইটোৰ তলতে। তেতিয়া নেহেৰু পাৰ্ক বুলি নাছিল, ফেঞ্চিং নাছিল। মানুহবিলাকে দেখে আমাক, কয় যে যোৰাটো বহিছে। আমি বহোঁতে শালীনতা ৰক্ষা কৰি বহিছিলোঁ। দুয়োজনৰ মাজত আৰু এজন মানুহ বহিব পাৰে। মই কওঁ এইবোৰ কথা এতিয়াও, কেতিয়াবা ভেলেণ্টাইন ডে’ৰ প্ৰগামত মাতে নহয়। আজিকালি যোৰাবোৰৰ মাজেদি পৰুৱা এটাও সৰকিব নোৱাৰে।\nফটাঢোল: তেতিয়াতো আপুনি বিখ্যাত মানুহ আছিল?\nদ্বীপেন বৰুৱা: নাই নাই। মানুহে চিনি নাপাইছিল। এতিয়াৰ দৰে টিভি নাছিল নহয় তেতিয়া। পেপাৰত ইণ্টাৰভিউ ল’বলৈ আহিলেও লাজ কৰোঁ। ব্ৰজেনদায়ে কয় “নালাগে দিয়ক ইয়াৰ ইণ্টাৰভিউ ল’ব”, বৰ লাজকুৰীয়া ই। পিচত ফাংচন কৰোঁতে কৰোঁতে লাজ ভাগিল বাৰু।\nফটাঢোল: আপুনি গান নোগোৱা হ’লে কি কৰিলেহেঁতেন? আপোনাৰ বেয়া নালাগে নে ক্ৰিকেটৰ পৰা যে আপুনি আঁতৰি আহিল?\nদ্বীপেন বৰুৱা: অলপ বেয়া লাগে। কিন্তু ভাল লাগি যায় তেতিয়াই যেতিয়া মই এই কথাটো চিন্তা কৰোঁ যে ক্ৰিকেট খেলিলে মইতো বাদেই, ডাঙৰ ডাঙৰ খেলুৱৈ যিমান আছে ক্ৰিকেটাৰেই হওক বা ফুটবলাৰেই হওক, প্ৰায় সকলোৱে পঞ্চাশৰ তলত বা পঞ্চল্লিছমানৰ ভিতৰত অৱসৰ লয়েই। শচীন টেণ্ডুলকাৰে হওক, সুনীল গাভাস্কাৰে হওক, ডন ব্ৰেডমেনেই হওক – সৱেই সেই তেনেকুৱা ধৰণৰ বয়সতেই অৱসৰ গ্ৰহণ কৰিছে। কাৰণ, পঞ্চাশ, ষাঠি বছৰ বয়সলৈ দৌৰাদৌৰি কৰি খেলি থাকিব কোনেও নোৱাৰে। কিন্তু গানৰ ক্ষেত্ৰত তেনে কথা আহি নপৰে। কণ্ঠ ঠিক থকালৈ মানুহে গীত গাই যাব পাৰে। আজি পঞ্চাশ বছৰ মই গীত গালোঁৱেই। এইটো বয়সতো মই গাই আছোঁ। কিন্তু খেলুৱৈ হ’লেতো মই পঞ্চল্লিশ বছৰ বয়সতে অৱসৰ ল’ব লাগিলহেঁতেন। সেইকাৰণে এইটো কথা ভাবিলে মোৰ বেয়া নালাগে। এতিয়া, মই কালিলৈকে গীত গাইছোঁ বা আজিলৈকে গাবপৰা অৱস্থাত আছোঁ। যদি ভগৱানে ভালে ৰাখে, শৰীৰ যদি ঠিকেঠাকে থাকে হয়তো মই আৰু দহবছৰ বা পোন্ধৰ বছৰলৈও গাই থাকিব পাৰোঁ।\nফটাঢোল: ক্ৰিকেটত আপুনি কোনটো দিশত খেলি ভাল পাইছিল, মানে ব’লাৰ আছিল নে বেটছ্ মেন আছিল?\nদ্বীপেন বৰুৱা: মই অলৰাউণ্ডাৰ আছিলোঁ। ক্ৰিকেটৰ কথা কওঁতে আৰু এটা কথা ক’ব লাগিব। মোৰ গুৰু আছিল এ জি ৰাম সিং। তেখেত তেতিয়াৰ মাদ্ৰাজৰ আছিল। মাদ্ৰাজৰ পৰা আহি শিকাইছিল। আজিকালি যিকোনো চিজনতে ক্ৰিকেট খেল চলি থাকে, গৰম-ঠাণ্ডা বুলি কথা নাই। আমাৰ লটাশিল ফিল্ডতো খেল চলিয়েই থাকে। আগতে কিন্তু তেনেকুৱা নাছিল। শীতকালতহে ক্ৰিকেট খেল হৈছিল। ছেপ্টেম্বৰমানৰ পৰা আৰম্ভ হৈ ফেব্ৰুৱাৰি-মাৰ্চ মানলৈ চলে। তাৰপিছত বন্ধ হৈ যায়। তেনেকৈ তেখেত ছেপ্টেম্বৰত আহে, তিনিমাহমান থাকে আৰু আমাক শিকায়। তেখেতে মোক সাংঘাতিক ভাল পাইছিল। মূৰত হাত থৈ আশীৰ্বাদ দি কৈছিল, “তই এদিন ইণ্ডিয়া টিমত খেলিবি।” কিন্তু নহ’লগৈ। মোৰ ট্ৰেকটো বেলেগ হৈ গ’ল। তেখেতৰ ল’ৰা এ জি মিলখা সিং আৰু এ জি কৃপাল সিং। দুয়োজন টেষ্ট প্লেয়াৰ আছিল আৰু ইণ্ডিয়া টিমৰ হৈ খেলিছিল।\nফটাঢোল: ছাৰ, অসমত বৰ্তমান সংগীতৰ যিটো ধাৰা চলি আছে, সেইটোৰ বিষয়ে আপুনি কি ভাবে?\nদ্বীপেন বৰুৱা: চলিত ধাৰাটোক মই খুব ভাল বুলি ক’ব নোখোজোঁ। কাৰণ, আজিকালি গানবোৰ শুনিবলৈ আচহুৱা হ’ল, শুৱলা নহয়। গানবোৰত কিবা ৰেপ্ সোমাই গ’ল। ৰেপ্‌তো সোমাইছে সোমাইছে, ৰেপ্ বিহুও হৈ গ’ল। ৰেপ্ বিহু কেনেকৈ হ’ব পাৰে? ৰেপ্ বস্তুটো হৈছে এটা ৱেষ্টাৰ্ণ বস্তু। এতিয়া জ্যোতিপ্ৰসাদ আগৰৱালাদেৱেও পাশ্চাত্যৰপৰা ধাৰ লৈছে। বহুত গানত আমি শুনিলে গম পাই যাওঁ যে এইটোত পাশ্চাত্যৰ প্ৰভাৱ আছে। জয়ন্ত হাজৰিকাই লৈছে, ভূপেনদাই লৈছে। ভূপেনদাৰ ‘বিস্তীৰ্ণ পাৰৰে….’টো, প্ৰথম সেইটোৱেই। বেলেগ গানতো আছে। ৰমেনদাহঁতেও লৈছে আৰু বহুতো ভাল ভাল গায়ক-গায়িকা আছে আনকি হিন্দী গানৰো, তেওঁলোকো পাশ্চাত্য সংগীতৰ দ্বাৰা প্ৰভাৱান্বিত হোৱা শুনিছোঁ। ‘বিটলছ্’ৰ গান এটা, চিনেমাখনৰ নামটো এইমুহূৰ্তত মনত পৰা নাই, সেই গানটো হুবহু লৈ লৈছিল। তেনেকৈ বহুত লৈছে। John Denverৰ ‘Hundred miles away…’ গানটো – সেই গানটো অসমীয়াতো আছে, জয়ন্ত হাজৰিকাৰ কণ্ঠত ‘কেতিয়াবা বেজাৰতে…’ আৰু হিন্দীতো কুমাৰ চানুয়ে গাইছে ‘জব কই বাত বিগৰ জায়ে…’। তেনেকৈ ভাল ভালখিনি ধাৰ কৰিছে। কিন্তু এতিয়া যিটো ৰেপ্ আহিছে, তাত সুৰ নাথাকে। খালী জঁপিয়াই জঁপিয়াই গায়। সেইবিলাক গানে একো একোটা নিগেটিভ মেছেজ বহন কৰে সৰু ল’ৰা-ছোৱালীবোৰৰ মাজলৈ, সমাজলৈ। গীতিসাহিত্য নাথাকিলে আৰু এইবোৰ ‘কথা’ গানত সোমাই পৰিলে আমাৰ অসমীয়া সংস্কৃতিটো, অসমীয়া গানৰ ক্ষেত্ৰখন একেবাৰে তললৈ নামি যাব। আমাৰ ভাৰতীয় সংগীত হৈছে মেল’ডীপ্ৰধান, মেল’ডী লাগিবই। যেনেকৈ ৱেষ্টাৰ্ণ মিউজিকত হাৰমনি লাগে, তেনেকৈ আমাৰ সংগীতজগতত মেল’ডী মাষ্ট। মেল’ডীক প্ৰাধান্য দি নতুন নতুন গান সৃষ্টি কৰক। অসমীয়া চিনেমাৰ কথা ক’বলৈ গ’লে মই ৰক্ টাইপৰ গানো গাইছোঁ চিনেমাত। প্ৰথম চিনেমাখনত গোৱা ‘ফুল ফুল মেলিলে পাহি…’ বা ‘গা গা আজি…’– এইবোৰ ৰক্ টাইপৰ গান। ৱেষ্টাৰ্ণ অকণমান সোমাই আছে, কিন্তু তাত মেল’ডীও আছে। সেইকাৰণে মানুহৰ মনত থাকি গৈছে গানবোৰ। ‘গা গা আজি…’ গানটো নাগালেই নহয়, সৱতে বিচাৰে সেইটো গান শুনিবলৈ।\n“…জীৱন নামৰ এই জীৱন\nহাঁহিৰে ভৰা জীৱন\nকান্দিনো ভাগৰো কিয়!\nআমাৰ জীৱন এই জীৱন\nপ্ৰেমেৰে ভৰা জীৱন\nআমিনো নেহাঁহো কিয়!…”\n— কিমান সুন্দৰ গানৰ ‘কথা’খিনি। কিন্তু এতিয়াৰ প্ৰায়ভাগ গানৰ ‘কথা’বোৰ শুনিব নোৱাৰি। একো গভীৰতা নাই আজিৰ গানৰ ‘কথা’বোৰত।\nফটাঢোল: আপোনাৰ বিয়াৰ বিষয়ে ক‌ওক?\nদ্বীপেন বৰুৱা: বিয়াতো বহু পলমকৈয়ে পাতিলোঁ। লগৰ ল’ৰাখিনিয়েও জোৰ দিলে। অলপ বয়স হ’লে অকলে অকলে কি কৰিবি বুলিও ক’লে। ক‌ওঁতে ক‌ওঁতে মোৰো মনটো ঘূৰিল। তেৱোঁ ৰেজিষ্ট্ৰেচন কৰিম বুলি ক’লে। এওঁকো ঘৰত সকলোৱেই আগৰে পৰাই চিনি পাইছিল। এদিন ৰেজিষ্টেচন কৰি আহিলোঁ। কোনেও গম পোৱা নাছিল তেতিয়ালৈকে। কিন্তু ৰেজিষ্ট্ৰেচন কৰাৰ পিছদিনা আকৌ জে.পি.দাস আহিল। তেওঁ বেলেগ এটা কথাত মানে ফাংচনৰ সন্দৰ্ভত কিবা এটা পাতিবলৈ আহিছিল। ম‌ই তেতিয়া ক’লোঁ আৰু বোলো ম‌ই কালি মোৰ গাড়ীখনত নাম্বাৰপ্লেট লগালো নহয়। জে.পি. আচৰিত হৈ গাড়ী ল’লোঁ নেকি সুধিলে। ম‌ই ক’লোঁ যে গাড়ীতো মোৰ আগৰ পৰাই আছিল। এতিয়া নাম্বাৰ প্লেট লগালোঁ। জে.পি.য়ে কথাটো গম পোৱাৰ পিছত মোক সাৱতি ধৰিছিল। তেওঁ গৈ কথাটো নিউজ লাইভৰ শিৱানু বৰাক ক’লে। শিৱানুৱে মোক ফোন কৰিলে- “আপুনি বোলে বিয়া পাতিলে?” ময়ো ধেমালি কৰি ক’লোঁ- “নাই ম‌ই ডাঙৰ গায়ক যে এইবোৰ এনেই ওলাই আৰু।” তাৰ পিছত ৰাতি ফোন কৰি শিৱানুক কথাটো হয় বুলি ক’লোঁ। তেৱোঁ খুব আনন্দিত হ’ল। পিছদিনা ইনটাৰভিউৰ কাৰণে ঘৰলৈ মানুহ আহিল। তাৰ পিছত অসমৰ ৰাইজে কথাটো গম পালে।\nফটাঢোল: বৰ্তমান আপুনি কেনেধৰণৰ কাম-কাজৰ লগত জড়িত হৈ আছে?\nদ্বীপেন বৰুৱা: বৰ্তমান তেনেকৈ জড়িত নহয় বাৰু। কিন্তু বিহুৰ সময়ত চিনেমা এখনত গান গালোঁ। চিনেমাখনৰ নাম ‘আহি আছে’। চিনেমাখনৰ নামটোৰ দৰেই গানটোও পিকুলিয়াৰ।\nফটাঢোল: আপোনাৰ ভাল লগা চিনেমা কোনখন, যিখনত আপুনি নিজৰ ভিতৰৰ পৰা উজাৰি দিছে?\nদ্বীপেন বৰুৱা: ড°বেজবৰুৱা নিঃসন্দেহে এখন ধুনীয়া চিনেমা। সকলোৱে ভাল পায়। হিন্দী ভাষীয়েই হ‌ওক বা পাঞ্জাৱীয়েই হ‌ওক সকলোৱে সেইখন চাইছে। নৃপেন দায়ো কয় সেইকথা। ৰমেন দায়ো চাবলৈ গৈছিল চিনেমাখন। মেনেজাৰজন তেওঁৰ চিনাকি আছিল। তেওঁ ৰমেন দাক তিনিদিনমান পিছতহে আহিবলৈ কৈছিল মানে বুক হৈ আছিল তিনিদিনমানলৈ।\nফটাঢোল: আপোনাৰ গানসমূহৰ ভিতৰত প্ৰিয় গান বুলি সুধিলে কোনকেইটা হ’ব?\nদ্বীপেন বৰুৱা: প্ৰিয় বুলি বাছি উলিওৱাত অসুবিধা হয়। ক’বলৈ গ’লে সকলোখিনিয়েই ভাল লগা গান।সকলোখিনিয়েই মেল’ডীৰ ওপৰত। নৱকান্ত বৰুৱা ডাঙৰীয়া, নিৰ্মলপ্ৰভা বৰদলৈ বাইদেউ, কেশৱ মহন্তদেৱ, নজৰুল হক ডাঙৰীয়া, এলি আহমেদ বাইদেউৰ গান গাইছোঁ। সেয়ে নিজকে সৌভাগ্যৱান বুলিও ভাবোঁ। প্ৰিয় বুলি সুধিলে মোৰ তিনিটা গান বাচিছোঁ। প্ৰথমতে “এখন নেদেখা নদীৰ সিপাৰে…”, দ্বিতীয়তে “এইখনি গাঁও বুকুৰ আপোন…”, তৃতীয়তে ললিতা বোলছবিৰ “আঁকিলা মোৰ পদূলিত সাত বৰণৰ আল্পনা…” এই গীত তিনিটি মোৰ খুব ভাল লগা। এই “আঁকিলা মোৰ পদূলিত সাত বৰণৰ আল্পনা…” গানটো অসমীয়া ছবিৰ প্ৰথমটি ৰোমাণ্টিক ছল’ গান।\nফটাঢোল: “জোনালী যদি তুমি….”, “ইমান ধুনীয়াকৈ কোনে সৰজিলে…” আদি গানসমূহো খুবেই জনপ্ৰিয়।আমি জনাত আকাশবাণী ডিব্ৰুগড় চেণ্টাৰত সম্ভৱতঃ বেছিকৈ প্ৰচাৰিত গানটোৱেই আছিল “ইমান ধুনীয়াকৈ….”?\nদ্বীপেন বৰুৱা: হয় হয়! আজিও মানুহে এই গানবোৰ বিচাৰে। এয়া টিপিকেল বিহু। ভাল পাই সকলোৱে।\nফটাঢোল: আপুনি বৰ্তমান বা ভৱিষ্যত প্ৰজন্মৰ গায়কসকলক কি ক’বলৈ বিচাৰিব?\nদ্বীপেন বৰুৱা: সুৰকাৰ সকলে সুৰত মেল’ডীক পাৰিলে প্ৰাধান্য দিব লাগে। তাৰ পিছত থলুৱা সুৰৰ সমাহাৰ ঘটাব পাৰে। আমাৰ গুজৰাটী ফ’কৰ সহায় লোৱা গানৰ উদাহৰণ বহুতো আছে। ভূপেন দাৰ “কুলি -কেতেকীয়ে ইনালে-বিনালে….” মোৰো একেধৰণৰ “চকুতে সানিলা লাজৰ ৰহণ…” এনেধৰণৰ ফ’কৰ সহায় লোৱা গীত। এতিয়াৰ গীততো তেনে কৰিব পৰা যায়। অসমৰ মাটিৰ গোন্ধৰ সমাৱেশ ঘটাব পাৰে। ময়ো তেনে কৰিছিলোঁ। বিয়া নামৰ সুৰত “আগলি বাহত বগলী নাচিছে…” আকৌ “অ’ ম‌ইনাজান পানীতে মুখনি চা‌ই কোন মেনকাই…” গীতত আছে। সকলোৱে আদৰিও লয়। এতিয়াৰ চামেও এনে কৰিব নোৱাৰাৰ কথাই নাই।\nফটাঢোল: আপোনাৰ জীৱনত ঘটা কিবা স্মৰণীয় মুহূৰ্ত বা ঘটনা ক’ব নেকি?\nদ্বীপেন বৰুৱা: নিৰ্মলা মিশ্ৰৰ লগত হোৱা কথা এটা কৈ দিওঁনে? তাৰমানে ব্ৰজেন দাই চিনাকি কৰি দিলে। প্ৰথম আমি নতুন গায়ক হ’লে Musician বিলাকৰ লগত আগদিনা অকণমান ৰিহাৰ্চেল কৰোঁ। ৰিহাৰ্চেল ৰুম এটা আছে ধৰ্মতলা ষ্ট্ৰীট, জানে নহয় কলিকতাৰ? তাত এটা ৰিহাৰ্চেল ৰুম আছিল হিন্দুস্তান ৰেকৰ্ডিং বুলি। মইতো কোনোদিন এইবিলাক music ৰ লগত জড়িত নহয়, ব্ৰজেনদায়েতো লৈ গ’ল ৰিহাৰ্চেল কৰিব লাগে বুলি, নিৰ্মলা মিশ্রও আহিল, তাৰ পিছত musician বিলাক দেখি মোৰ অকণমান ভয়ো লাগিছে, অকণমান কঁপনিৰ নিচিনা উঠিছে, বাপৰে বাপ! এনেকে কেনেকৈ গাম ইমান musicianৰ লগত, তাত মাজত বহিব লাগে, musician বিলাক চাৰিওপিনে, ব্ৰজেন দা আছে, ইপিনে producer ৰমেন দা৷ তাত নিৰ্মলা মিশ্রক মোক চিনাকি কৰি দিলে।তেতিয়া মই আৰু খীণ আছিলোঁ। বয়সো কম আছিলতো, এতিয়াও খীণ বাৰু, কিন্তু তেতিয়া বেছি খীণ আছিলোঁ। ব্ৰজেন দাই চিনাকি কৰি দিলে, “নিৰ্মলা বা, এইদিকে এছো, এ আমাৰ ভাই, দ্বীপেন বৰুৱা। ই তোমাৰ সঙ্গে গাইবে। playback কৰবে, Duet । নিৰ্মলা মিশ্ৰই যিটো চাৱনি দিলে, তাৰ পৰা এনেকৈ ভাবিছে চাগে- ই অকণমানি খীন মীন৷ কি playback কৰিব! সেই দৃশ্যটো এতিয়াও মনত আছে মোৰ। তাৰ পিছত যেতিয়া মিউজিক-চিউজিক বাজিল, গালোঁ, ৰিহাৰ্চেল কৰিলোঁ, ৰেকৰ্ডিং হৈ গ’ল পিছদিনাখন ৰেকৰ্ডিং কৰি যেতিয়া ওলালোঁ, বাহিৰত ব্ৰজেন দা বহি আছে৷ সৱ ৰেকৰ্ডিষ্ট, নিৰ্মলা মিশ্ৰ আৰু মই তেতিয়া কেবিন এটাত৷ আজিকালিতো অকলে অকলে গাই গুচি আহে নিজৰ voice টো দি। আজিকালি বেলেগ হৈ গ’ল ৰেকৰ্ডিং চিষ্টেমটো। তেতিয়া হয় কি, একেলগে এটা কেবিনত দুটা মাইক্ৰফোন থাকে, এটাত নিৰ্মলাৰ female voice, মানে নাৰী কণ্ঠ৷ তেনেকৈ গাব লাগে। musician বিলাক থাকে আইনাৰে দেখা পাই থাকোঁ আৰু মুখবিলাক, এনেকৈ গাব লাগে। গালোঁ, প্ৰথম গানটো। গাই পেলাই, প্ৰথম গানটো “কি নাম দি মাতিম” সেইটোৱেই প্ৰথম আছিল জীৱনৰ ৰেকৰ্ডিং। ওলাই আহি শুনিলোঁ, ব্ৰজেন দাক যে মই কৈছিলোঁ, মোক এটা chance দিবিচোন, কলিকতা লৈ যাবি ৰিহাৰ্চেল, অ কি, কোৰাছ-টোৰাছ গাবলৈ, সেই কথাটো মনত পৰি গ’ল। পিছত মোক যেতিয়া গানটো শুনাইছে, মই ভাবিছোঁ বেলেগক গোৱাই দিলে, মোক এনেই কৈছে শান্তনা দিবৰ কাৰণে, মই সেইটো ভাবিছোঁ, একদম সঁচা কথা এইটো। ৰমেনদাই পিছত কলে “ধেৎ তোৰেই মাত এইটো!” নিজৰ মাতটো শুনি মই নিজেই আচৰিত হৈ গৈছোঁ।\nফটাঢোল: বিহুমঞ্চত গান বা অন্য অনুষ্ঠানত গান গাবলৈ গৈ কিবা স্মৰণীয় মুহূৰ্ত বা ঘটনা ক’ব নেকি?\nদ্বীপেন বৰুৱা: বহাগ বিহুৰ ফাংচনত গ’লে বেছিভাগ ঠাইতে বিহুগীত গাবলৈ নাপাওঁ। গাড়ীখনৰ পৰা নমাৰ লগে লগে কমিটিৰ মানুহ আহি “দাদা, আহিলে। আমাৰ এটা ৰিকুৱেষ্ট আছে৷” কাগজ এখনত লিখি দিয়ে যে আমাৰ কমিটিৰ অনুৰোধ” এইকেইটা গান গাব লাগিব৷” পিছত কাগজখন খুলি চাই দেখো যে এইবোৰ দেখোন মই গোৱা চিনেমাবোৰৰেই গান।\nমঞ্চত গান আৰম্ভ কৰিলেও কাগজৰ টুকুৰাবোৰ আহিয়েই থাকে। সেইবোৰেই গান। আপোনালোকে বিশ্বাস নকৰিব কিমান টুকুৰা আছে ঘৰত হিচাব নাই।মোৰ মিচেছেও জানে, তেৱোঁ যায় ফাংচনবোৰত। মই নিজে ৰাইজক অনুৰোধ কৰিব লগা হয় বোলো বিহু মঞ্চ যেতিয়া বিহু গাওঁ দিয়ক। বিহু নাগালে বেয়া লাগিব নহয়, শুনকচোন বিহু গীত।\n“আগতে আমি অনুৰোধ কৰাকেইটা গাওঁকচোন, বিহু পিচত গাব”, তেনেকৈহে কয়। মই নিজে অনুৰোধ কৰিহে গাব লগা হয়।\nফটাঢোল: দ্বীপেনদা, আপুনিতো বহুত গান গালে। আপুনি যেতিয়া peak time ত বিৰাট পপুলাৰ আছিল, আপোনাৰ মহিলা বন্ধু, মানে ফেন ফলৌৱাৰ, অনুৰাগী বহুত আহিছিল কিজানি? তেনেকুৱা সময়ত আপুনি এইবোৰ কেনেকৈ handle কৰিছিল?\nদ্বীপেন বৰুৱা: Handle মানে ইহঁত আহে, মই যে কৈছিলোঁ চিনাকি, কলেজৰ কটনৰ পৰা আহে, ছোৱালীবিলাক বিশেষকৈ বেছি আহে আৰু আচৰিত, আপুনি বিশ্বাস কৰিবনে নকৰিব ক’ব নোৱাৰোঁ, তেতিয়া মানে মোবাইল-তোবাইলৰতো কথাই নাই, daily মোৰ তাত পোন্ধৰৰ পৰা বিছখনমান চিঠি আহে। যদি দাদাক সোধে দাদাই ক’ব সৱ৷ দ্বীপেন বৰুৱা Address টো খালী উজান বজাৰ বুলি দি দিয়ে আৰু আহি যায়, এনেকুৱা। আৰু চিঠি বাকচত ভৰাওঁতে ভৰাওঁতে দুই বাকচ মোৰ চিঠি ভৰ্তি। মোৰ লগৰ ল’ৰাবিলাকক ফূৰ্তিতে দেখুৱাওঁ। সিহঁতে কয় যে বেলেগ মানুহৰ বাকচত কাপোৰ থাকে, তোৰ চিঠি দেখোন! ভৰ্তি চিঠি, ইনলেণ্ড লেটাৰ, পোষ্টকাৰ্ড, এনভেলপ। এতিয়াও পাঁচশমান মই ৰাখি থৈছোঁ মেম’ৰীৰ কাৰণে। এই ৰেজিষ্ট্ৰেছন কৰাৰ আগে আগে সৱ জ্বলাই দিলোঁ।\nফটাঢোল: হাঃ হাঃ হাঃ!\nদ্বীপেন বৰুৱা: তেওঁ বেয়া পাই বুলি পাঁচশমান ৰাখিছোঁ৷ এইকিখনো জ্বলাই দিবলৈ কৈছিল মোক বোলে- “এইবোৰ ৰাখি কি লাভ হ’ব?” মই বোলো- “লাগে মেমৰী এটা যেতিয়া গান গাব নোৱাৰিম, অলপ অলপ দেখা পাম চকুৰে, বুঢ়া হৈছোঁ যদিও এইকিখন চাই মোৰ ভাল লাগিব নহয়৷ এনেকুৱা চিঠিতো মোৰ বহুত আহিছিল এটা সময়ত৷ গতিকে এইকেইখন থাকক! স্মৃতি হিচাপে৷” সেইকাৰণেহে মানিলে আৰু গৈ লাষ্টত।\nফটাঢোল: মানে অসমৰ বিভিন্ন জেগাৰ পৰা আহিছিল?\nদ্বীপেন বৰুৱা: এতিয়াও পাঁচশমান আছে৷\nফটাঢোল: প্ৰেম যাচিছিল মানে চিঠিত?\nদ্বীপেন বৰুৱা: হয় আৰু ফটো পঠিয়াই লগত সৱ ছোৱালীৰ ফটো। ল’ৰাৰ ফটো নায়েই পিছপিনে লিখি দিয়ে নাম-চামবোৰ৷\nফটাঢোল: হাঃ হাঃ হাঃ! বৰ ভাল লাগিল দ্বীপেনদা কথাবোৰ। শেষ প্ৰশ্ন এটা সুধিছোঁ, বহুতখিনি সময় আমাক দিলে, তাৰ কাৰণে অনেক ধন্যবাদ। আমাৰ হাস্য-ব্যঙ্গ গোট, ফটাঢোল, তাত প্ৰায় পোন্ধৰ হাজাৰ সদস্য আছে আৰু বাকী অন্য ৰাইজেও ইণ্টাৰনেটৰ মাধ্যমত পঢ়িব, তেওঁলোকৰ কাৰণে আমি আমাৰ মৰম আৰু শ্ৰদ্ধাৰ গায়কজনৰ পৰা কিবা এটা বাৰ্তা বিচাৰিছোঁ।\nদ্বীপেন বৰুৱা: প্ৰথম আপোনালোকৰ মেগাজিনখনৰ নামটোৱেই মোৰ ভাল লাগিছে। হাস্য-ব্যঙ্গ বুলি কওঁতে মোৰ ভাল লাগিছে, মই খুব ৰসাল দেই মোক বহুতে হয়তো নাজানে। মই খুব ধেমালি-ধুমুলা কৰি থাকোঁ, সেইকাৰণে মোৰ বেছি ভাল লাগিছে। আৰু চবেই মোক ক্লাবলৈ গ’লে, আমাৰ সংঘ এটা আছে দীপক সংঘ, তাতেও মোক লৈ মানে জমাই থাকে। দ্বীপেনদা কওক না, কিবা এটা গাজা কওক না, কিবা এটা হেৰি কওক না! তেনেকৈ মানে জমাই থাকোঁ। আৰু সেইকাৰণে হাস্য-ব্যঙ্গ বুলি কওঁতে মোৰ বিৰাট ভাল লাগিছে। মোৰ আন্তৰিক শুভেচ্ছা জনালোঁ আপোনালোক সকলোকে আপোনালোকৰ পোন্ধৰ হাজাৰ সদস্যলৈকো মোৰ আন্তৰিক শুভেচ্ছা থাকিল। আৰু আপোনালোকৰ মেগাজিনৰ viewers আৰু বাঢ়ক সেইটো আশা কৰিছোঁ। আপোনালোক আৰু আগলৈ গুচি যাওক সেইটোকে মই বিচাৰিছোঁ।\nফটাঢোল: ধন্যবাদ দ্বীপেন দা, আপুনি যে আমাক ইমানখিনি সময় দিলে আপোনাৰ busy schedule ৰ পৰা, তাৰ কাৰণে আমি কৃতজ্ঞতা জনাইছোঁ। আজিৰ সাক্ষাৎকাৰ অনুষ্ঠানটো ইমানতে সামৰণি মাৰিছোঁ। ধন্যবাদ।\nদ্বীপেন বৰুৱা:- আপোনালোকলৈও ধন্যবাদ।\nদ্বীপেন বৰুৱাৰ বিষয়ে বহকথা জানিলো। বিশেষকৈ খেলৰ বাবে বেংগলী চবিত গান নগোৱা ঘটনাটো আগতে জ্ঞাত নাছিলোঁ। সুন্দৰ সাক্ষাৎকাৰ এটা পঢ়িবলৈ দিয়া বাবে আলোচনী গোটক কৃতজ্ঞতা জনালোঁ।\nপ্ৰিয় শিল্পীগৰাকীৰ বিষয়ে বহুত নজনা কথা জানিবলৈ সুবিধা দিয়া বাবে সম্পাদনা সমিতিলৈ অশেষ ধন্যবাদ\nবঢ়িয়া লাগিল পঢ়ি।\nসাক্ষাৎকাৰ টোৰ প্ৰতিটো মুহুৰ্তই আছিল অনাবিল আনন্দৰ….মোৰ প্ৰিয় গায়ক তেওঁ …. গান বোৰৰ দৰেই প্ৰাণখোলা ব্যক্তি…..\nচিৰসেউজ শিল্পীগৰাকীৰ বিষয়ে জানি বৰ ভাল লাগিল।\nচিৰ তৰুণ শিল্পী গৰাকীৰ বিষয়ে ইমান বিলাক নজনা কথা জানিব পাৰি বৰ ভাল লাগিল।\nপ্ৰিয় কণ্ঠশিল্পীগৰাকীৰ বিষয়ে বহুকেইটা কথা নতুনকৈ জানিলোঁ। আগতেও পঢ়িছোঁ তেখেতৰ সাক্ষাৎকাৰ। প্ৰথম গীতৰ ৰেকৰ্ডিংৰ কথাখিনি জানি বৰ ভাল পালোঁ। তেওঁ উনুকিয়াই দিয়া গীতিসাহিত্যৰ কথাটো বিশেষভাৱে মন কৰিবলগীয়া। তৰালী শৰ্মা, জুবিন গাৰ্গ, পাপন মহন্ত, ৰূপম ভূঞাৰ কিছুমান গীতৰ বাহিৰে বাকীবোৰ গীতত ইয়াৰ অভাৱ স্পষ্ট। অনাতাঁৰ শিল্পী সকলে কিন্তু এই ধাৰাটো ধৰি ৰাখিছে। কিন্তু চৰ্চা বা প্ৰচাৰৰ অভাৱতেই তেনে বহু সুৰীয়া গীত হেৰাই গৈছে প্ৰায়।\nপ্ৰিয় শিল্পী দ্বিপেন বৰুৱাৰ এই সুন্দৰ সাক্ষাৎকাৰটো যুগুতাই আমালৈ আগবঢ়াই দিয়াৰ বাবে ৰামানুজ দা আৰু হেমন্ত কাকতি দাদাক ধন্যবাদ জনালোঁ।\nবৰ সুন্দৰ সাক্ষাৎকাৰ এটা উপহাৰ দিলে৷ মোৰ অন্যতম প্ৰিয় গায়ক জনৰ বহু নজনা কথা জানিব পাৰিলো৷\nদ্বীপেন বৰুৱাদেৱৰ বিষয়ে জানি জানিবলৈ পাই ভাল লাগিল\nমোৰ প্ৰিয় শিল্পীগৰাকীৰ সাক্ষাৎকাৰটো পঢ়ি বৰ ভাল লাগিল।\nপ্ৰিয় শিল্পীগৰাকীৰ বিষয়ে জানিবলৈ পায় বহুত ভাল লাগিল।\nসাক্ষাৎকাৰটো ভাল লাগিল পঢ়ি।\nপ্ৰিয় শিল্পীগৰাকীৰ বিষয়ে বহু কথা জানিবলৈ দিয়াৰ বাবে সম্পাদকীয় সমিতিলৈ ধন্যবাদ।\nসুন্দৰ লাগিল পঢ়ি।\nকলিৰ কৃষ্ণ বুলি হাঁহিলি-\nএই গীতটো মোৰ খুৱ ভাল লাগে।


‘পেহেলৱান’ৰ ৰূপত ছাউথৰ ছুপাৰষ্টাৰ সুদীপ! ভাইৰেল ট্ৰেইলাৰ... চাওঁক VIDEO - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\n‘পেহেলৱান’ৰ ৰূপত ছাউথৰ ছুপাৰষ্টাৰ সুদীপ! ভাইৰেল ট্ৰেইলাৰ… চাওঁক VIDEO\nডিজিটেল ডেস্কঃ দক্ষিণ ভাৰতৰ জনপ্ৰিয় অভিনেতা সুদীপ আৰু বলিউডৰ আন্না নামেৰে খ্যাত সুনীল ছেট্টীয়ে অভিনয় কৰা এখন নতুন ছবিৰ ট্ৰেইলাৰ মুকলি পালে বৃহস্পতিবাৰে। দমদাৰ ট্ৰেইলাৰ মুকলি হোৱা ছবিখনৰ নাম ‘পহলৱান’। ছবিখনৰ ট্ৰেইলাৰটোৰ প্ৰথম ভাগত আপোনাৰো নিশ্চয় মনত পৰিব ছলমান খানৰ ছুপাৰ হীট ছবি ‘ছুলতান’লৈ।\nট্ৰেইলাৰটোত সুনীল ছেট্টীক দেখা পোৱা গৈছে এক সম্পূৰ্ণ নতুন ষ্টাইলত। আৰু ছবিখনৰ মুখ্য চৰিত্ৰত অভিনয় কৰিছে সুদীপে। মল্লযুদ্ধৰ আৰম্ভণিৰ পৰা সফলতা পোৱালৈকে জীৱনত কিমান ঘাট-প্ৰতিঘাত পাৰ হ’ব লগা হয় সেই বিষয়েই দেখা পোৱা যাব ছবিখনত। চাওঁক ভিডিঅ’-\nউল্লেখ্য যে, অহা ১২ ছেপ্টেম্বৰ, ২০১৯ত মুক্তি পাব এই ছবিখন। এই ছবিখন হিন্দীৰ লগতে তামিল, তেলেগু আৰু মলিয়ালম ভাষাতো মুক্তি পাব ছবিগৃহত। আৰু এই ছবিখনক পোনপটীয়া প্ৰতিদ্বন্দ্বিতা আগবঢ়াব আয়ুষ্মান খুড়ানাৰ ছবি ‘ড্ৰীম গাৰ্লে’।\nচিবিআইয়ে ইন্দ্ৰাণী মুখাৰ্জীৰ সৈতে মুখামুখিকৈ জেৰা কৰিব পি চিদাম্বৰামক…\nশিৱসাগৰত প্ৰৱঞ্চকৰ ৰূপত সেনা জোৱান!


বিজেপিৰ জাতি-মাটি-ভেটি শ্ল’গান'কো উপলুঙা জনপ্ৰিয় শিল্পীজনৰ\n“Awesome Assam মানে কেৱল প্ৰিয়ংকা চোপ্ৰা নেকি?” জুবিনৰ কটাক্ষলৈ ছ’চিয়েল মিডিয়াত ব্যাপক সমৰ্থন\n৪ জানুৱাৰিৰ নিশা চৰাইদেউ মহোৎসৱৰ সংগীতানুষ্ঠানত জুবিন গাৰ্গ।\nযোৱা ৪ জানুৱাৰিত সমাপ্ত হোৱা দ্বিতীয় চৰাইদেউ মহোৎসৱৰ অন্তিম নিশা সংগীতানুষ্ঠানৰ মাজতে জনপ্ৰিয় শিল্পী জুবিন গাৰ্গে অসম পৰ্য্যটনৰ ব্ৰেণ্ড এম্বেছাডৰ প্ৰিয়ংকা চোপ্ৰাৰ নাম সাঙুৰি পৰ্য্যটন বিভাগক কৰা ক্ষুৰধাৰ সমালোচনাৰ ভিডিঅ’টো ছ’চিয়েল মিডিয়াত ভাইৰেল হৈ পৰিছে। হাজাৰ হাজাৰ য়ুজাৰে বিভিন্ন উৎসত থকা এই ভিডিঅ’টো শ্বেয়াৰ কৰি জুবিনলৈ সমৰ্থন আগ বঢ়াইছে।\n“জুবিনে যি কৈছে, তাত সত্যতা আছে”, এজন য়ুজাৰে তেওঁৰ কমেণ্টত কয়। আন এজনে লিখিছে “এশ শতাংশই সত্য কথাই কৈছে”।\n“আজিৰ দিনত অসমত উচিত কথা কোৱা এজনেই মানুহ আছে,তেওঁ হৈছে জুবিন।” আন এজনৰ মন্তব্য।\nউল্লেখযোগ্য যে ৪ জানুৱাৰিৰ ৰাতি চৰাইদেউৰ সংগীতানুষ্ঠানটোৰ সময়ত জনপ্ৰিয় শিল্পীজনে বিশেষকৈ অসম পৰ্য্যটনে নিৰ্মাণ কৰা ইয়াৰ অছ’ম আছাম (Awesome Assam) শীৰ্ষক বিজ্ঞাপনটো সন্দৰ্ভত বিভিন্ন প্ৰশ্ন উত্থাপন কৰে। তেওঁ বিজ্ঞাপনটোত অসমৰ বাঘ, হাতী, গঁড়, গিবন আদিৰ পৰিৱৰ্তে প্ৰিয়ংকা চোপ্ৰাহে থকা বুলি কয়। “অছ’ম আছাম মানে প্ৰিয়ংকা চোপ্ৰা নেকি?” প্ৰশ্ন শিল্পীজনৰ।\nতেওঁ আন কিছুমান ৰাজ্যৰ পৰ্য্যটন বিভাগৰ কামৰ উদাহৰণ দাঙি ধৰি কৈছিল, “মণিপুৰ চৰকাৰৰ ইমান ধুনীয়া, কেৰালাৰ ইমান ধুনীয়া। আমাৰ অকল প্ৰিয়ংকা চোপ্ৰা।”\nনিজৰ স্বাভৱসুলভ বাকভংগিৰে শিল্পীজনে কয়, “মই যি কওঁ সঁচা কওঁ, চিধা কওঁ। এই অছ’ম আছাম যে প্ৰিয়ংকা চোপ্ৰা কিয় ওলাল কিয় তাত? প্ৰিয়ংকা চোপ্ৰা ক’ৰ পৰা সোমালহি? তেখেত গঁড়ো নহয়, বাঘো নহয়।”\n“প্ৰিয়ংকা চোপ্ৰা থাকক, একো নাই। কিন্তু কেৱল তেওঁ ওলাই থাকিলেই নহ’ব নহয়। আমাৰ গঁড়টো ওলাব লাগিব, বাঘটো ওলাব লাগিব, ধনেশ পক্ষীটো ওলাব লাগিব, গিবনটো ওলাব লাগিব।” জুবিনে কয়।\nগিবনকেইটাই হাতত কমলা খায়। মই জানো। মই জংঘলৰ লগততো। এইবোৰ প্ৰিয়ংকা চোপ্ৰাই নাজানে, যিকেইটাই বনাইছে সেইকেইটায়ো নাজানো।”\n“ঠিক আছে, লওক বাৰু। লৈছে বেয়া পোৱা নাই। কিন্তু অকল তেওঁকে দেখুৱাই থাকিলে। বাকী একো নেদেখুৱালে। অছ’ম আছাম মানে প্ৰিয়ংকা চোপ্ৰা নেকি?” জুবিনৰ প্ৰশ্ন।\nতাৰ পিছতে তেওঁ কয়, “টুৰিজম ডিপাৰ্টমেণ্টক কওঁ, যিটো বনাইছে, সেইটো ঘেণ্টা, ঘেণ্টা বনাইছে।”, “মই গঁড় পোহা মানুহ”।\n“এইবোৰ বিভাগ আমাৰ দৰে মানুহক চম্ভালিবলৈ দিব লাগে।” বুলি কৈ পুনৰ স্পষ্ট কৰে, “কেতিয়াও মই ৰাজনীতিত নাহো। কিন্তু এইবোৰ কৰাৰ বাবে আমি যোগ্য মানুহ।”\nআনহাতে অসম সাহিত্য সভাৰ সভাপতি পৰমানন্দ ৰাজবংশীকো সমালোচনা কৰে শিল্পীজনে। “পৰমানন্দ ৰাজবংশীয়ে লেকচাৰ দিলে বহুত দেৰি আৰু মোক বহুৱাই থ’লে ডেৰ ঘণ্টা।” জুবিনৰ অভিযোগ।\n“তেওঁ এবাৰ গুৱাহাটী সাহিত্য সভাত মোক মাতি লৈ গ’ল। ‘জুবিন আমাৰ পইচা-পাতি নাই। সাহিত্য সভা।’ মোক ক’লে। মই ক’লো, ‘ঠিক আছে, পইচা নালাগে বাৰু।‘\nমই এঘণ্টা এনেয়ে গান গালো। তাৰ পাছত এটা মস্ত পেকেট দিছে। মই কিতাপ দিছে বুলি ভাবিছো। ঘৰলৈ লৈ গ’লো। পুৱা সেইটো খুলি দেখিছো, মুলতানী মিত্তি, ফেশ্ব ৱাছ।”\n“মোৰ খং উঠাৰ কাৰণ আছে। মই আজিহে পৰমানন্দ ৰাজবংশীক ডাইৰেকটলি গালি পাৰিছো। মই ডাইৰেকটলি গালি পাৰো চবকে।” জুবিনে কয়।\nআনহাতে ‘জাতি-মাটি-ভেটি শ্ল’গান’কো উপলুঙা কৰে শিল্পীজনে। জাতি-মাটি-ভেটিৰ পিছত এইটো থাকিবগৈ বুলি তেওঁ নিজৰ টিকাটো দেখুৱায় শিল্পীজনে।\nউল্লেখযোগ্য যে অসমৰ পৰ্য্যটন বিভাগে বনোৱা অছ’ম আছাম (Awesome Assam) শীৰ্ষক বিজ্ঞাপনটোক লৈ পূৰ্বেও বহুজনে সমালোচনা কৰিছিল। বিজ্ঞাপনটোত অসমৰ পৰ্য্যটন ক্ষেত্ৰৰ বিভিন্ন ঐশ্বৰ্য্যবোৰ দেখুওৱাৰ ঠাইত প্ৰিয়ংকা চোপ্ৰাৰ বিভিন্ন মুহূৰ্তবোৰহে দেখুওৱা হৈছে বেছিকৈ।


উৎকট গৰম! ২৭–২৮ আগষ্টত বন্ধ থাকিব চৰকাৰী আৰু বেচৰকাৰী বিদ্যালয়|the-schools-of-guwahati-will-be-close-on-27th-and-28th-august-due-to-hot-weather– News18 Assam\nউৎকট গৰম! ২৭–২৮ আগষ্টত বন্ধ থাকিব চৰকাৰী আৰু বেচৰকাৰী বিদ্যালয়\nগৰমৰ বাবে এই ঘোষণা প্ৰশাসনৰ\nUpdated:August 26, 2019, 6:33 PM IST\nUpdated: August 26, 2019, 6:33 PM IST\nগুৱাহাটী মহানগৰত কমা নাই গৰমৰ প্ৰকোপ।উৎকট গৰমৰ বাবে মহানগৰ প্ৰশাসনে ২৭ আৰু ২৮ আগষ্টত মহানগৰৰ সকলো বিদ্যালয় বন্ধ থাকিব বুলি ঘোষণা কৰিছে। চৰকাৰী বিদ্যালয় সমূহৰ লগতে গুৱাহাটীৰ বেচৰকাৰী বিদ্যালয়সমূহৰ ক্ষেত্ৰতো প্ৰযোজ্য হ’ব প্ৰশাসনৰ এই নিৰ্দেশনা।\nআগষ্ট মাহৰ শেষতো গুৱাহাটী মহানগৰত কমা নাই গৰমৰ প্ৰকোপ। উত্‍কট গৰমৰ মাজতো বিদ্যালয়ত উপস্থিত থাকিবলগীয়া হৈছিল মহানগৰৰ কণ কণ ছাত্ৰ–ছাত্ৰীসকলে।উৎকট গৰমৰ পৰা ছত্ৰ–ছাত্ৰী সকলক কিছু সকাহ দিবলৈ ৰাজ্যৰ চৰকাৰী আৰুবেচৰকাৰী শিক্ষা প্ৰতিষ্ঠানে গৰম বন্ধৰ ম্যাদ বৃদ্ধি কৰিবৰ বাবেও প্ৰশাসনক অনুৰোধ জনাইছিল।


অৰ্থনৈতিক উন্নয়ন - Notes | সমাজ বিজ্ঞান | দশম শ্ৰেণী | অৰ্থনীতি বিজ্ঞান\nঅৰ্থনৈতিক উন্নয়ন – Notes\nSeptember 26, 2021 October 3, 2021 AdminClass X, NCERT Solutions- অসমীয়া মাধ্যম, সমাজ বিজ্ঞান - দশম শ্ৰেণীclass 10, class x, economics, notes, social science, solution, অৰ্থনীতি বিজ্ঞান, অৰ্থনৈতিক উন্নয়ন, অসমীয়া মাধ্যম, টোকা, দশম শ্ৰেণী, সমাজ বিজ্ঞান, সমাধান\nঅসমীয়া মাধ্যমৰ, সমাজ বিজ্ঞান বিষয়ৰ দশম শ্ৰেণীৰ, অৰ্থনীতি বিজ্ঞান খণ্ডৰ অধ্যায়- ২ অৰ্থনৈতিক উন্নয়ন – Notes ( অতিৰিক্ত প্ৰশ্নোত্তৰ ) ইয়াত পাব ৷ পাঠ্যপুথিত থকা অনুশীলনীৰ প্ৰশ্ন – উত্তৰ সমূহ ইয়াত “Click” কৰিলে পাব ৷\nঅৰ্থনৈতিক উন্নয়ন – Notes ( অতিৰিক্ত প্ৰশ্নোত্তৰ )\n১। জাতীয় আয় কি ?\nউত্তৰ – এটা বিত্তীয় বছৰত দেশ এখনত উৎপাদিত হোৱা সৰ্বমুঠ সা-সামগ্ৰীৰ মুদ্ৰাগত মূল্যয় হ’ল জাতীয় আয় ৷\n২। জনমূৰি আয় কি ?\nউত্তৰ – কোনো এখন দেশৰ জাতীয় আয়ক দেশখনৰ মুঠ জনসংখ্যাৰে ভাগ কৰি লাভ কৰা মানেই হ’ল দেশখনৰ জনমূৰি আয় ৷\n৩। প্ৰথমখন মানৱ উন্নয়ন প্ৰতিবেদন কেতিয়া প্ৰকাশ কৰা হৈছিল ?\nউত্তৰ – প্ৰথমখন মানৱ উন্নয়ন প্ৰতিবেদন ১৯১০ চনত প্ৰকাশ কৰা হৈছিল ৷\n৪। ২০১০ চনৰ মানৱ উন্নয়ন প্রতিবেদনখনত সন্নিৱিষ্ট কৰা মানৱ উন্নয়নৰ তিনিটা নতুন ধাৰণা কি আছিল বুজাই লিখা ৷\nউত্তৰ – ২০১০ চনৰ মানৱ উন্নয়ন প্রতিবেদনখনত মানৱ উন্নয়নৰ তিনিটা নতুন ধাৰণা সন্নিৱিষ্ট কৰা হৈছে। সেইকেইটা হ’ল– (১) বৈষম্য সাপেক্ষ মানৱ উন্নয়ন সূচকাংক, (২) লিংগ বৈষম্য সূচকাংক আৰু (৩) বহুমাত্রীয় দৰিদ্ৰ সূচকাংক ৷ প্রথমটো সূচকাংকত মানৱ উন্নয়নৰ প্ৰভাৱ বিভিন্ন শ্ৰেণীৰ লোকৰ ওপৰত কিদৰে পৰিছে সেইটো নির্ণয় কৰে। দ্বিতীয়টোৱে মানৱ উন্নয়নৰ ক্ষেত্ৰত পুৰুষ আৰু মহিলাৰ মাজত থকা অসমতা প্রতিফলিত কৰে। তৃতীয়টো সূচকাংতই দৰিদ্ৰতাৰ বহুরূপী চৰিত্ৰ দাঙি ধৰে।\n৫। পৰিকল্পনা আয়োগৰ ঠাইত NITI আয়োগ গঠন কৰা হ’ল বুলি কেতিয়া ঘোষণা কৰা হয় ?\nউত্তৰ – ২০১৫ চনৰ ১ জানুৱাৰীৰ দিনা পৰিকল্পনা আয়োগৰ ঠাইত NITI আয়োগ গঠন কৰা হ’ল বুলি ঘোষণা কৰা হয়।\n৬। NITI আয়োগৰ সদস্যসকল প্রথমখন বৈঠক কেতিয়া আৰু ক’ত অনুষ্ঠিত হৈছিল ?\nউত্তৰ – ৮ ফেব্ৰুৱাৰী ২০১৫ চনৰ দিনা NITI আয়োগৰ প্রথমখন বৈঠক দিল্লীত অনুষ্ঠিত হয়।\n৭। NITI আয়োগৰ সম্পূৰ্ণ নামটো লিখা ৷\nউত্তৰ – National Institution for Transforming India Aayog.\n৮। ভাৰতীয় প্রশাসন ব্যৱস্থাৰ স্তৰ তিনিটা কি কি ?\nউত্তৰ – ভাৰতীয় প্রশাসন ব্যৱস্থাত স্তৰ তিনিটাহ’ল— কেন্দ্রীয় চৰকাৰ, ৰাজ্য চৰকাৰ আৰু স্থানীয় নিকায়সমূহ যেনে পঞ্চায়ত আৰু নগৰ পালিকা ৷\n৯। মিশ্রিত আর্থিক ব্যৱস্থা কাক বোলে ?\nউত্তৰ – যি আর্থিক ব্যৱস্থাত ৰাজহুৱা খণ্ড বা চৰকাৰী খণ্ড আৰু ব্যক্তিগত খণ্ডৰ সহাৱস্থান হয়, সেই আর্থিক ব্যৱস্থাক মিশ্রিত আর্থিক ব্যৱস্থা বোলে ৷\n১০। ভাৰতবৰ্ষৰ পৰিকল্পিত অৰ্থনৈতিক উন্নয়নৰ প্ৰথম সময়ছোৱাৰ মূল লক্ষ্যসমূহ কি আছিল ?\nউত্তৰ – ভাৰতবৰ্ষৰ পৰিকল্পিত অৰ্থনৈতিক উন্নয়নৰ প্ৰথম সময়ছোৱাৰমূল লক্ষ্যসমূহ আছিল –\n(১) অর্থনৈতিক উন্নয়নৰ হাৰ ক্ষিপ্ৰ কৰি তোলা,\n(২) আধুনিক প্রযুক্তিবিদ্যা প্রয়োগৰ ওপৰত গুৰুত্ব প্রদান কৰা,\n(৩) আত্মনিৰ্ভৰশীলতা অর্জন কৰা আৰু\n(৪) সামাজিক ন্যায় প্রতিষ্ঠা কৰা।\n১১। সেউজ বিপ্লৱ বুলিলে কি বুজা ?\nউত্তৰ – আধুনিক প্রযুক্তিবিদ্যা প্রয়োগ কৰি কৃষি খণ্ডৰ উৎপাদনৰ পৰিমাণ বৃদ্ধিয়েই হ’ল সেউজ বিপ্লৱ।\n১২। ভাৰতবৰ্ষত সেউজ বিপ্লৱ কেতিয়া সূচনা হৈছিল ?\nউত্তৰ – ষাঠি দশকৰ মাজভাগত ভাৰতবৰ্ষত সেউজ বিপ্লৱ সূচনা কৰা হৈছিল ৷\n১৩। ভাৰতবৰ্ষৰ কেন্দ্ৰীয় বেংকৰ নাম কি ?\nউত্তৰ – ভাৰতবৰ্ষৰ কেন্দ্ৰীয় বেংকৰ নাম ভাৰতীয় ৰিজাৰ্ভ বেংক (Reserve Bank of India) ৷\n১৪। বিত্তীয় খণ্ড বুলিলে কি বুজা ?\nউত্তৰ – ব্যৱসায়িক বেংক, বিনিয়োগ বেংগ, অংশপত্ৰৰ বজাৰ আৰু বৈদেশিক বিনিময়যোগ্য মুদ্ৰাৰ বজাৰৰ সমষ্টিয়েই হ’ল বিত্তীয় খণ্ড।\n১৫। অর্থনৈতিক বহির্বাণিজ্যহীনতা বুলিলে কি বুজা ?\nউত্তৰ – অর্থনৈতিক বহির্বাণিজ্যহীনতা মানে হ’ল অন্তর্মুখী অৰ্থনৈতিক নীতি ৷ উদাহৰণ স্বৰূপে, যদি কোনো এখন দেশ বা ৰাষ্ট্ৰই পৃথিৱীৰ অন্যান্য দেশৰ সৈতে সংযোগ স্থাপনৰ প্রতি আগ্রহী নহয়, সেইখন ৰাষ্ট্ৰই অন্তর্মুখী নীতি বা অর্থনৈতিক বহির্বাণিজ্যহীনতা অৱলম্বন কৰা বুলি ক’ব পাৰি ।\nঅধ্যায়- ২ অৰ্থনৈতিক উন্নয়ন – অনুশীলনী\nঅধ্যায়- ৪ ভাৰতৰ স্বাধীনতা আন্দোলন আৰু অসমত জাতীয় জাগৰণ – Notes ( অতিৰিক্ত প্ৰশ্নোত্তৰ )\nঅধ্যায়- ৫ ভাৰত আৰু উত্তৰ পূৰ্বাঞ্চলৰ সাংস্কৃতিক ঐতিহ্য – Notes ( অতিৰিক্ত প্ৰশ্নোত্তৰ )\nঅধ্যায়- ১ মুদ্ৰা আৰু বেংক ব্যৱস্থা – Notes ( অতিৰিক্ত প্ৰশ্নোত্তৰ )\nPrevious Previous post: অৰ্থনৈতিক উন্নয়ন\nNext Next post: ভাৰতীয় গণতন্ত্ৰ – Notes\n6 Replies to “অৰ্থনৈতিক উন্নয়ন – Notes”\nPingback: পৰিৱেশ আৰু পৰিৱেশৰ সমস্যা - Notes | সমাজ বিজ্ঞান | দশম শ্ৰেণী\nPingback: বংগ বিভাজন (১৯০৫-১৯১১) আৰু স্বদেশী আন্দোলন - Notes | দশম শ্ৰেণী\nPingback: পৃথিৱীৰ ভূগোল - Notes | সমাজ বিজ্ঞান | দশম শ্ৰেণী | ভূগোল | Class X\nPingback: মহাত্মা গান্ধী আৰু ভাৰতৰ স্বাধীনতা সংগ্ৰাম - Notes | দশম শ্ৰেণী | সমাজ বিজ্ঞান\nPingback: মুদ্ৰা আৰু বেংক ব্যৱস্থা - Notes | সমাজ বিজ্ঞান | দশম শ্ৰেণী | অৰ্থনীতি বিজ্ঞান\nPingback: অসমত ব্ৰিটিছ বিৰোধী জাগৰণ আৰু কৃষক বিদ্ৰোহ - Notes | দশম শ্ৰেণী


एक साल में बाइबल - ইণ্ডিয়ান ৰিভাইচ ভাৰচন - दिसंबर 1\n1. বহু বছৰৰ পাছত বেলচচৰ ৰজাই তেওঁৰ এক হাজাৰ প্ৰধান লোকৰ বাবে এটা বৰ ভোজ দিলে, আৰু সেই এক হাজাৰ লোকৰ সাক্ষাতে তেওঁ দ্ৰাক্ষাৰস পান কৰিলে।\n2. বেলচচৰে দ্ৰাক্ষাৰস পান কৰি থাকোঁতে, যিৰূচালেম মন্দিৰৰ পৰা তেওঁৰ পিতৃ নবূখদনেচৰে অনা সোণৰ আৰু ৰূপৰ পাত্ৰবোৰত যাতে ৰজা আৰু তেওঁৰ প্ৰধান লোকসকল, তেওঁৰ পত্নী আৰু উপপত্নীসকলে পান কৰিব পাৰে, সেই বাবে সেই পাত্ৰবোৰ আনিবলৈ আজ্ঞা কৰিলে।\n3. যিৰূচালেমত থকা ঈশ্বৰৰ গৃহৰ মন্দিৰৰ পৰা অনা সেই সোণৰ পাত্ৰবোৰ দাস সকলে আনিলে। ৰজা আৰু তেওঁৰ প্ৰধান লোকসকল, তেওঁৰ পত্নী আৰু উপপত্নীসকলে সেই পাত্রবোৰত পান কৰিলে।\n4. তেওঁলোকে দ্ৰাক্ষাৰস পান কৰি তেওঁলোকৰ সোণ, ৰূপ, পিতল, লোহা, কাঠ, আৰু শিলৰ দেৱতাবোৰৰ প্ৰশংসা কৰিলে।\n5. সেই মুহূৰ্ত্ততে মানুহৰ হাতৰ আঙুলি ওলাই দীপাধাৰৰ সন্মুখত দেখা দিলে, আৰু ৰাজ প্রাসাদৰ দেৱালত লিপা চূণৰ ওপৰত লিখিলে। লিখি থকাৰ সময়ত ৰজাই হাতৰ এটা অংশ দেখা পালে।\n6. তেতিয়া ৰজাৰ মুখ বিবৰ্ণ হ’ল, তেওঁ চিন্তাত ব্যাকুল হ’ল; তেওঁৰ অঙ্গ-প্রত্যঙ্গই ভাৰগ্রস্ত হ’ল, আৰু তেওঁৰ আঁঠু কঁপিবলৈ ধৰিলে।\n7. ৰজাই বৰকৈ চিঞৰী, মৃতলোকৰ লগত কথা পতা বুলি দাবী কৰা সকলক, জ্ঞানীলোকক, আৰু জ্যোতিষী সকলক আনিবলৈ আজ্ঞা দিলে। ৰজাই বাবিলত নিজৰ জ্ঞানসম্পন্নতাৰ দ্বাৰাই পৰিচিত লোকসকলক ক’লে, “যি কোনোৱে ইয়াত লিখা কথা আৰু ইয়াৰ অৰ্থ মোক ব্যাখ্যা কৰি বুজাব, তেওঁক বেঙেনা বৰণীয়া বস্ত্র পিন্ধোৱা হ’ব, আৰু তেওঁৰ ডিঙিত সোণৰ হাৰ দিয়া হ’ব। তেওঁক ৰাজ্যৰ তৃতীয় শ্ৰেণীৰ শাসকৰ ক্ষমতা দিয়া হ’ব।\n8. তাৰ পাছত ৰজাৰ লোকসকল, যি নিজৰ জ্ঞানসম্পন্নতাৰ দ্বাৰাই পৰিচিত, তেওঁলোকে ভিতৰলৈ সোমাল; কিন্তু তেওঁলোকে সেই লিখা কথা পঢ়িব নোৱাৰিলে, বা ৰজাক তাৰ অৰ্থ ব্যাখ্যা কৰি বুজাবও নোৱাৰিলে।\n9. তেতিয়া ৰজা বেলচচৰ অতিশয় ব্যাকুল হ’ল, আৰু তেওঁৰ মুখ বিবৰ্ণ হ’ল। তাতে তেওঁৰ প্ৰধান লোকসকল বিহ্বল হ’ল।\n10. তেতিয়া ৰজা আৰু তেওঁৰ প্ৰধান লোকসকলৰ কথা শুনি, ৰাজমাতা ভোজৰ ঘৰৰ ভিতৰলৈ সোমাই আহিল, ৰাজমাতাই ক’লে, “মহাৰাজ চিৰজীৱি হওক! আপোনাৰ চিন্তাই আপোনাক অশান্তি নকৰক, আৰু আপোনাৰ মুখ বিবৰ্ণ নহওক।\n11. পবিত্ৰ দেৱতাবোৰৰ আত্মা থকা এজন মানুহ আপোনাৰ ৰাজ্যত আছে। আপোনাৰ পিতৃ থকা সময়ত জ্ঞান, বিবেচনা, আৰু দেৱতাবোৰৰ প্রজ্ঞাৰ দৰে প্রজ্ঞা তেওঁত বিচাৰি পোৱা গৈছিল। আপোনাৰ পিতৃ, ৰজা নবূখদনেচৰে, তেওঁক শাস্ত্রজ্ঞ, মৃতলোকৰ লগত কথা পতাসকল, জ্ঞানীলোক, আৰু জ্যোতিষী সকলৰ ওপৰত অধ্যক্ষ নিযুক্ত কৰিছিল।\n12. তেওঁৰ অন্তৰত উত্তম আত্মা, বিবেচনা শক্তি, সপোনৰ ফলিতা ক’ব পৰা, নিগূঢ় বাক্য ব্যাখ্যা কৰিব পৰা, আৰু সমস্যা সামাধান কৰিব পৰা গুণ পোৱা গৈছিল; তেওঁৰ নাম দানিয়েল, ৰজাই তেওঁক বেলটচচৰ নাম দিছিল। এতিয়া সেই দানিয়েলক মতা হওক, আৰু তেৱেঁ আপোনাক ইয়াত কি লিখা আছে তাৰ অৰ্থ ক’ব।”\n13. তাৰ পাছত দানিয়েলক ৰজাৰ ওচৰলৈ অনা হ’ল, ৰজাই দানিয়েলক ক’লে, “মোৰ পিতৃ মহাৰাজে যিহূদা দেশৰ পৰা অনা দেশান্তৰিত যিহূদী লোকসকলৰ মাজত যি দানিয়েল আছিল, সেই দানিয়েল আপুনিয়ে নে?\n14. মই আপোনাৰ বিষয়ে শুনিছোঁ যে, আপোনাত দেৱতাবোৰৰ আত্মা আছে, আৰু জ্ঞান, বিবেচনা, আৰু উত্তম প্রজ্ঞা আপোনাত পোৱা যায়।\n15. জ্ঞানসম্পন্নতাৰ দ্বাৰাই পৰিচিত লোক, আৰু মৃতলোকৰ সৈতে কথা পতা বুলি দাবী কৰা লোকসকলক ইয়াত কি লিখা আছে পঢ়ি ইয়াৰ অৰ্থ মোক বুজাবলৈ, মোৰ ওচৰলৈ অনা হৈছিল; কিন্তু তেওঁলোকে এই কথাখিনিৰ অৰ্থ বুজাব নোৱাৰিলে।\n16. মই শুনিছোঁ যে, আপুনি অৰ্থ বুজাব পাৰে, আৰু সমস্যা সামাধান কৰিব পাৰে। সেয়ে এতিয়া যদি আপুনি এই লিখা কথাখিনি পঢ়িব পাৰিব, আৰু ইয়াৰ অৰ্থ মোক বুজাব পাৰিব, তেনেহ’লে আপোনাক বেঙেনা বৰণীয়া বস্ত্র পৰিধান কৰোঁৱা হ’ব, আপোনাৰ ডিঙিত সোণৰ হাৰ পিন্ধোৱা হ’ব, আৰু আপোনাক ৰাজ্যৰ তৃতীয় শ্ৰেণীৰ শাসকৰ ক্ষমতা দিয়া হ’ব।\n17. তেতিয়া দানিয়েলে ৰজাৰ সন্মুখত উত্তৰ দি ক’লে, “আপোনাৰ উপহাৰবোৰ নিজৰ বাবে ৰাখক, আৰু আপোনাৰ পুৰস্কাৰ আন লোকক দিয়ক। তথাপি মই মহাৰাজৰ আগত এই লিখা কথাখিনি পঢ়িম, আৰু ইয়াৰ অৰ্থ মহাৰাজক বুজাম।\n18. হে মহাৰাজ, সৰ্ব্বোপৰি ঈশ্বৰে আপোনাৰ পিতৃ নবূখদনেচৰক ৰাজ্য, মহিমা, মৰ্যদা, আৰু ঐশ্বৰ্য দিছিল।\n19. ঈশ্বৰে তেওঁক দিয়া মহিমাৰ কাৰণে, সকলো দেশৰ লোক, আৰু সকলো ভাষাৰ লোকে তেওঁৰ সাক্ষাতে কঁপিছিল আৰু ভয় কৰিছিল। তেওঁ যিসকলক বধ কৰিবলৈ ইচ্ছা কৰিছিল, তেওঁলোকক বধ কৰিছিল, আৰু যিসকলক জীয়াই ৰাখিবলৈ ইচ্ছা কৰিছিল, তেওঁলোকক জীয়াই ৰাখিছিল। তেওঁ ইচ্ছা কৰা সকলক উন্নত কৰিছিল, আৰু যি সকলক ইচ্ছা কৰিছিল তেওঁলোকক নত কৰিছিল।\n20. যেতিয়া তেওঁৰ হৃদয় অহংকাৰী আৰু তেওঁৰ মন কঠিন হৈছিল, আৰু তেওঁ গৰ্ব্ব আচৰণ কৰিছিল, তেতিয়া তেওঁক ৰাজ সিংহাসনৰ পৰা নমোৱা হৈছিল, আৰু তেওঁলোকে তেওঁৰ পৰা তেওঁৰ ঐশ্বৰ্য কাঢ়ি লৈছিল।\n21. তেওঁক মানুহৰ মাজৰ পৰা দূৰ কৰা হৈছিল, তেওঁৰ হৃদয় জন্তুৰ সদৃশ হৈছিল, আৰু তেওঁ বনৰীয়া গাধৰ লগত বাস কৰিছিল, তেওঁ গৰুৰ দৰে ঘাঁহ খাইছিল, আৰু তেওঁৰ শৰীৰ আকাশৰ নিয়ৰত তিতিছিল; মানুহৰ ৰাজ্যত যে, সৰ্ব্বোপৰি ঈশ্বৰে শাসন কৰে, আৰু যিজনক তেওঁ ইচ্ছা কৰে, সেই জনকে তাৰ ওপৰত নিযুক্ত কৰে, এই বিষয়ে তেওঁ নজনালৈকে সেই অৱস্থাত আছিল।\n22. হে বেলচচৰ, আপুনি তেওঁৰেই পুত্ৰ, আপুনি এই সকলো জানিও, আপোনাৰ হৃদয় নম্ৰ কৰা নাই।\n23. স্বৰ্গৰ প্ৰভুৰ বিৰুদ্ধে আপুনি নিজকে উচ্চ কৰিলে, আৰু তেওঁৰ গৃহৰ পৰা পাত্রবোৰ তেওঁলোকে আপোনাৰ আগত আনিলে, আৰু আপুনি আৰু আপোনাৰ প্ৰধান লোকসকল, আপোনাৰ পত্নী আৰু উপপত্নীসকলে সেইবোৰত দ্ৰাক্ষাৰস পান কৰিলে। যিবোৰে নেদেখে, নুশুনে, আৰু একোকে নাজানে, তেনে ৰূপ, সোণ, পিতল, লোহা, কাঠ, আৰু শিলৰ দেৱতাবোৰক আপুনি প্ৰশংসা কৰিলে। আপোনাৰ নিশ্বাস যি জনাৰ হাতত আছে, আৰু আপোনাৰ সকলো পথ যি জনে জানে, সেই ঈশ্বৰক আপুনি সমাদৰ নকৰিলে।\n24. সেই বাবে ঈশ্বৰৰ সন্মুখৰ পৰা এখন হাত পঠালে, আৰু এই কথাখিনি লিখা হ’ল।\n25. লিখা কথা খিনি এই, “মিনে, মিনে, তিকেল, উফৰ্চীন।”\n26. কথাখিনিৰ অৰ্থ এই: মিনে, ঈশ্বৰে আপোনাৰ ৰাজ্য গণনা কৰি, তাৰ অন্ত কৰিলে;\n27. তিকেল, আপোনাক তুলাচনীত জোখা হ’ল, আৰু কম পোৱা গ’ল;\n28. পিৰেচ, আপোনাৰ ৰাজ্য ভাঙি মাদীয়া আৰু পাৰসীসকলক দিয়া হৈছে।”\n29. তাৰ পাছত বেলচচৰে আজ্ঞা দিলে, আৰু তেওঁলোকে দানিয়েলক বেঙেনা বৰণীয়া বস্ত্ৰ, তেওঁৰ ডিঙিত সোণৰ হাৰ পিন্ধালে; আৰু ৰাজ্যৰ তৃতীয় শ্ৰেণীৰ শাসকৰ ক্ষমতা তেওঁৰ থাকিব বুলি ৰজাই ঘোষণা কৰিলে।\n30. সেই ৰাতিয়েই কলদীয়াৰ ৰজা বেলচচৰক হত্যা কৰা হৈছিল।\n1. তাৰ পাছত দাৰিয়াবচে উচিত দেখি, গোটেই ৰাজ্যৰ ওপৰত এশ বিশ জন প্রাদেশিক অধ্যক্ষ নিযুক্ত কৰিলে।\n2. তেওঁলোকৰ ওপৰত তিনি জন প্রধান বিষয়া নিযুক্ত কৰিলে, আৰু তেওঁলোকৰ মাজত দানিয়েল এজন আছিল। ৰজাই যাতে কোনো প্রকাৰৰ ক্ষতি বহন কৰিবলগীয়া নহয় সেই বাবে এই প্রশাসক সকলৰ ওপৰত তত্ত্বাৱধান কৰিবলৈ প্রাদেশিক সকলক নিযুক্ত কৰিছিল।\n3. দানিয়েলৰ অন্তৰত অসাধাৰণ আত্মা থকাৰ বাবে তেওঁ আন প্ৰধান বিষয়াতকৈ আৰু প্রাদেশিক অধ্যক্ষতকৈ তেওঁ বিশিষ্ট আছিল; সেয়ে ৰজাই তেওঁক সমগ্র ৰাজ্যৰ ওপৰত নিযুক্ত কৰিবলৈ চিন্তা কৰিলে।\n4. তাৰ পাছত আন প্ৰধান বিষয়া আৰু প্রাদেশিক অধ্যক্ষসকলে, ৰাজ্যৰ বাবে কৰা কাৰ্যবোৰত দানিয়েলৰ ভুল বিচাৰিলে, কিন্তু তেওঁ বিশ্বাসী হোৱাৰ বাবে তেওঁৰ কাৰ্যত কোনো দুৰ্নীতি বা দোষ পোৱা নগ’ল; তেওঁত কোনো ভুল বা অৱহেলা পোৱা নগ’ল।\n5. তেতিয়া সেই লোকসকলে ক’লে, “আমি এই দানিয়েলৰ বিৰুদ্ধে অভিযোগ কৰিবলৈ কোনো বিষয় বিচাৰি নাপালোঁ। তেওঁৰ ঈশ্বৰৰ বিধানৰ বিষয়ে ভুল বিচাৰি নাপোৱালৈকে, আমি তেওঁৰ বিৰুদ্ধে আন কোনো ভুল বিচাৰি নাপাম।\n6. তাৰ পাছত সেই বিষয়া আৰু অধ্যক্ষসকলে ৰজাৰ আগত এটা পৰিকল্পনাৰ কথা আনিলে, “মহাৰাজ দাৰিয়াবচ, চিৰজীৱি হওক!\n7. হে মহাৰাজ, ৰাজ্যৰ সকলো প্ৰধান বিষয়া, আঞ্চলিক অধ্যক্ষ, প্রাদেশিক অধ্যক্ষ, পৰামৰ্শদাতা, আৰু দেশাধক্ষ্যসকলে একেলগে আমি আলোচনা কৰিছোঁ আৰু সিদ্ধান্ত লৈছোঁ যে, মহাৰাজে এটা আজ্ঞা জাৰি কৰি তাক পালন কৰিবলৈ জোৰ দিয়া উচিত; সেয়ে এই যে, হে মহাৰাজ, যি কোনো মানুহে ত্ৰিশ দিনৰ বাবে আপোনাৰ বাহিৰে আন কোনো দেৱতা বা মানুহৰ আগত প্ৰাৰ্থনা কৰে, সেই জনক সিংহৰ গাতত পেলোৱা হ’ব।\n8. এতিয়া মহাৰাজ এই আজ্ঞা জাৰি কৰক, আৰু এই নথি-পত্রত চহী কৰক; যাতে মাদীয়া ও পাৰসীকসকলৰ বিধানৰ দ্বাৰাই পৰিচালিত হৈ এই আজ্ঞা সলনি নহয়।\n9. সেয়ে ৰজা দাৰিয়াবচে নথী-পত্রত চহী কৰি সেই ৰাজ আজ্ঞা বিধানত সন্নিবিষ্ট কৰিলে।\n10. যেতিয়া দানিয়েলে সেই বিধানৰ নথী-পত্ৰ চহী হোৱা বুলি জানিলে, তেতিয়া তেওঁ নিজৰ ঘৰলৈ গল; সেই সময়ত তেওঁৰ ওপৰ-কোঁঠালিৰ খিড়িকিবোৰ যিৰূচালেমৰ ফালে খোলা আছিল, আৰু তেওঁ আগেয়ে দিনটোত তিনিবাৰ আঁঠু কাঢ়ি নিজৰ ঈশ্বৰৰ আগত প্ৰাৰ্থনা কৰাৰ দৰেই তেওঁ প্রাৰ্থনা কৰিলে আৰু ধন্যবাদ দিলে।\n11. তেতিয়া যিসকল লোকে একলগ হৈ ষড়যন্ত্র কৰিছিল, তেওঁলোকে আহি দানিয়েলক তেওঁৰ ঈশ্বৰৰ আগত প্ৰাৰ্থনা আৰু সহায় বিচাৰি অনুৰোধ কৰি থকা দেখা পালে।\n12. তাৰ পাছত তেওঁলোকে ৰজাৰ ওচৰলৈ গ’ল আৰু তেওঁৰ আজ্ঞাৰ বিষয়ে ক’লে, “হে মহাৰাজ, যি কোনো মানুহে ত্ৰিশদিনলৈকে আপোনাৰ বাহিৰে আন কোনো দেৱতা বা মানুহৰ আগত প্ৰাৰ্থনা কৰিব, তেওঁক সিংহৰ গাতত পেলোৱা যাব, এনে আজ্ঞা আপুনি দিয়া নাছিল নে?” ৰজাই উত্তৰ দিলে, হয়, মাদীয়া আৰু পাৰসীসকলৰ বিধানৰ অনুসাৰে সেই কথা স্থিৰ কৰা হৈছিল; এই আজ্ঞা সলনি কৰা নহব।”\n13. তেতিয়া তেওঁলোকে ৰজাৰ আগত উত্তৰ দি ক’লে, “হে মহাৰাজ, দেশান্তৰিত যিহুদীসকলৰ মাজত যি দানিয়েল, তেওঁ আপোনাক, বা আপুনি চহী কৰা আজ্ঞাক নামানে। তেওঁ নিজৰ ঈশ্বৰক প্ৰতিদিনে তিনিবাৰ প্ৰাৰ্থনা কৰে।”\n14. ৰজাই সেই কথা শুনি, অতিশয় বেজাৰ পালে আৰু দানিয়েলক সেই নিয়মৰ পৰা ৰক্ষা কৰিবলৈ তেওঁ চিন্তা কৰিলে। ৰজাই বেলি মাৰ নোযোৱালৈকে দানিয়েলক উদ্ধাৰ কৰিবলৈ অনেক চেষ্টা কৰিলে।\n15. তাৰ পাছত যি লোকসকল একলগ হৈ ষড়যন্ত্র কৰিছিল, তেওঁলোক ৰজাৰ ওচৰলৈ গ’ল আৰু ক’লে, “হে মহাৰাজ, আপুনি জানে যে, ৰজাই জাৰি কৰা কোনো আজ্ঞা বা বিধি মাদীয়া আৰু পাৰসীয়াসকলৰ বিধান অনুসাৰে সলনি হ’ব নোৱাৰে।”\n16. তেতিয়া ৰজাই আজ্ঞা দিয়াৰ দৰে দানিয়েলক সিংহৰ গাতত পেলোৱা হ’ল। ৰজাই দানিয়েলক ক’লে, “তুমি সদায় যি জনাৰ সেৱা কৰা, তোমাৰ সেই ঈশ্বৰে তোমাক ৰক্ষা কৰিব।”\n17. তাৰ পাছত এটা শিল আনি গাতৰ মুখত দিয়া হ’ল; আৰু দানিয়েলৰ বিষয়ে কোনো কথা যেন সলনি নহয়, সেই বাবে ৰজাই নিজৰ আঙঠিৰ মোহৰেৰে, আৰু প্ৰধান লোকসকলৰ আঙঠিৰ মোহৰেৰে তাত ছাব মাৰিলে।\n18. ৰজাই নিজৰ ৰাজ গৃহলৈ গ’ল, আৰু গোটেই ৰাতি লঘোনে থাকিলে। ৰজাৰ ওচৰলৈ কোনো বাদ্যযন্ত্ৰ আনিবলৈ দিয়া ন’হল, আৰু তেওঁৰ টোপনি নাহিল।\n19. ৰজাই দোকমোকালিতে উঠি বেগাই সিংহৰ গাতৰ ওচৰলৈ গ’ল।\n20. তেওঁ গাতৰ ওচৰ পাই দুখেৰে দানিয়েলক মাতিলে। ৰজাই দানিয়েলক ক’লে, “হে জীৱন্ত ঈশ্বৰৰ দাস দানিয়েল, তুমি সদায় যি জনাক সেৱা কৰা, তোমাৰ সেই ঈশ্বৰে সিংহবোৰৰ পৰা তোমাক ৰক্ষা কৰিব পাৰিলে নে?”\n21. তেতিয়া দানিয়েলে ৰজাক ক’লে, “মহাৰাজ চিৰজীৱি হওক!\n22. মোৰ ঈশ্বৰে তেওঁৰ দূত পঠাই সিংহবোৰৰ মুখ বন্ধ কৰিলে, আৰু সিহঁতে মোৰ অনিষ্ট কৰা নাই; কাৰণ তেওঁৰ সন্মুখত মোক নিৰ্দ্দোষী পালে; আৰু হে মহাৰাজ, আপোনাৰ সাক্ষাতেও মই কোনো দোষ কৰা নাই।”\n23. তেতিয়া ৰজাই অতিশয় আনন্দিত হৈছিল। ৰজাই দানিয়েলক গাতৰ পৰা তুলিবলৈ আজ্ঞা দিলে, তাতে দানিয়েলক গাতৰ পৰা তোলা হ’ল। দানিয়েল নিজৰ ঈশ্বৰত বিশ্বাস কৰিছিল, সেয়ে তেওঁৰ গাত কোনো প্ৰকাৰৰ আঘাত পোৱা নগল।\n24. ৰজাই আজ্ঞা দিয়াত, দানিয়েলৰ অহিতে অভিযোগ কৰা সকলৰ সৈতে তেওঁলোকৰ সন্তান সকল, আৰু ভাৰ্যা সকলক সিংহৰ গাতত পেলোৱা হ’ল। তাতে তেওঁলোক গাতৰ তলত নাপাওঁতেই সিংহবোৰে তেওঁলোকক আক্ৰমণ কৰি তেওঁলোকৰ হাড়বোৰ ভাঙি ডোখৰ ডোখৰ কৰিলে।\n25. তেতিয়া ৰজা দাৰিয়াবচে গোটেই পৃথিৱীত বাস কৰা সকলো দেশৰ লোক, আৰু সকলো ভাষাৰ লোকলৈ এই পত্ৰ লিখিলে: “তোমালোকৰ মাজত শান্তি বৃদ্ধি হওক।\n26. মই এই আজ্ঞা কৰিছোঁ যে, মোৰ ৰাজ্যৰ সকলো ঠাইৰ লোকসকলে দানিয়েলৰ ঈশ্বৰৰ সাক্ষাতে কম্পমান হওক; আৰু তেওঁক ভয় কৰক; কাৰণ তেওঁ জীৱন্ত ঈশ্বৰ, আৰু চিৰকাললৈকে থাকে; আৰু তেওঁৰ ৰাজ্য উচ্ছন্ন নহ’ব, তেওঁৰ ৰাজত্ব শেষলৈকে থাকিব।\n27. তেওঁ আমাক সুৰক্ষিত কৰে, আৰু উদ্ধাৰ কৰে; স্বৰ্গ আৰু পৃথিৱীত, তেওঁ আচৰিত কাৰ্য কৰে; তেওঁ সিংহৰ শক্তিৰ পৰা দানিয়েলক ৰক্ষা কৰে।”\n28. সেয়ে দাৰিয়াবচৰ আৰু পাৰস্যৰ কোৰচৰ ৰাজত্বৰ সময়ত দানিয়েলৰ উন্নতি হ’ল।\n10. যি জনাই মিচৰৰ প্ৰথমে জন্মাসকলক আঘাত কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n11. যি জনাই ইস্ৰায়েলক তেওঁলোকৰ মাজৰ পৰা উলিয়াই আনিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n12. যি জনাই পৰাক্ৰমী হাত আৰু মেলা বাহুৰে তেওঁলোকক উলিয়াই আনিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n13. যি জনাই চূফ সাগৰক দুভাগ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n14. যি জনাই ইস্ৰায়েলক তাৰ মাজেদি পাৰ কৰালে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n15. যি জনাই ফৰৌণ আৰু তেওঁৰ সৈন্য সমূহক চূফ সাগৰত পেলাই দিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n16. যি জনাই মৰুভূমিৰ মাজেদি নিজৰ লোকসকলক চলাই নিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n17. যি জনাই মহান ৰজাসকলক প্ৰহাৰ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n18. যি জনাই প্রতাপী ৰজাসকলক বধ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n19. যি জনাই ইমোৰীয়াবোৰৰ ৰজা চীহোনক বধ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n20. যি জনাই বাচানৰ ৰজা ওগক বধ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n21. যি জনাই তেওঁলোকৰ দেশ আধিপত্য স্বৰূপে দিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n22. যি জনাই তেওঁলোকৰ দেশ নিজ দাস ইস্ৰায়েলক অধিকাৰৰ কাৰণে দিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n23. যি জনাই আমাৰ হীন অৱস্থাত আমাক সুঁৱৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n24. যি জনাই আমাক আমাৰ শত্ৰুবোৰৰ পৰা উদ্ধাৰ কৰিলে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n25. যি জনাই সমুদায় প্ৰাণীকে আহাৰ দিয়ে, তেওঁৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n26. স্বৰ্গৰ ঈশ্বৰৰ ধন্যবাদ কৰা, কাৰণ তেওঁৰ প্রেম অনন্তকাল স্থায়ী।\n12. যি শাসনকৰ্ত্তাই মিছা কথালৈ মনোযোগ দিয়ে, তেওঁৰ সকলো কৰ্মচাৰী দুষ্ট প্রকৃতিৰ হয়।\n13. দৰিদ্ৰ আৰু অত্যাচাৰী লোক দুয়ো একেলগ হয়; আৰু যিহোৱাই দুয়ো জনৰ চকুত পোহৰ দিয়ে।\n২ পিতৰ 2:1-22\n1. অতীতত ইস্ৰায়েলবাসীৰ মাজত যেনেদৰে মিছলীয়া ভাৱবাদী সকল আছিল, তেনেদৰে আপোনালোকৰ মাজলৈকো ভণ্ড শিক্ষক সকল আহিব। তেওঁলোকে মনে মনে এনেকুৱা কিছুমান বিৰোধী ভ্রান্ত মতবাদ লৈ আহিব যিয়ে লোক সকলক ধ্বংস কৰি দিব। এনে কি যি জনে তেওঁলোকক কিনি ললে, সেই প্ৰভুকো অস্বীকাৰ কৰিব; এইদৰে তেওঁলোকে শীঘ্রেই নিজলৈ ধ্বংস মাতি আনিব।\n2. অনেকে সেই ভণ্ড শিক্ষক সকলৰ লম্পট আচৰণ অনুসৰণ কৰিব; তেওঁলোকৰ প্রৰোচনাত মানুহে সত্যৰ পথৰ বিষয়ে নিন্দা কৰিব।\n3. তেওঁলোকে লোভৰ বশত ছলাহী কথাৰে আপোনালোকৰ পৰা অর্থ লাভ কৰিব। এই ভণ্ড শিক্ষক সকলৰ বিৰুদ্ধে বিচাৰৰ শাস্তি অনেক দিনলৈ অপেক্ষা কৰি নাথাকিব; তেওঁলোকৰ বিনাশ পলম কৰা নহয়।\n4. স্বর্গৰ দূত সকলে যেতিয়া পাপ কৰিছিল, তেতিয়া ঈশ্বৰে তেওঁলোকক এৰি দিয়া নাছিল; বৰং বিচাৰৰ দিন পর্যন্ত অন্ধকূপৰ বন্ধনত ৰক্ষিত হবলৈ তেওঁ সেই সকলক নৰকত পেলাই দিলে।\n5. ঈশ্বৰে সেই পুৰণি জগতকো এৰি দিয়া নাছিল; ঈশ্বৰৰ প্রতি ভক্তিহীন লোক সকলৰ ওপৰলৈ তেওঁ জলপ্লাৱন আনিলে; কেৱল নোহ আৰু তেওঁৰ লগত আন সাত জনক তেওঁ ৰক্ষা কৰিলে। এই নোহে লোক সকলক ধাৰ্মিকতাৰ পথত চলাৰ সম্বন্ধে প্রচাৰ কৰিছিল।\n6. চদোম আৰু ঘমোৰা নগৰ ভস্ম কৰি ঈশ্বৰে সেই নগৰৰ লোক সকলক বিচাৰ কৰি শাস্তি দিছিল। ইয়াৰ দ্বাৰা ঈশ্বৰে ভাবী কালত ঈশ্বৰৰ ভক্তিহীন লোকৰ শেষ অৱস্থা কি হ’ব তাকেই উদাহৰণ স্বৰূপে স্থাপন কৰিলে।\n7. কিন্তু লোটক তেওঁ ৰক্ষা কৰিছিল। লোট ধাৰ্মিক লোক আছিল। সেই নগৰৰ বিধানহীন মানুহবোৰৰ অনৈতিক চাল-চলনত তেওঁ অতি ব্যথিত হৈছিল।\n8. সেই ধাৰ্মিক লোক জনে বিধানহীন মানুহবোৰৰ মাজত বাস কৰিছিল আৰু তেওঁৰ ধার্মিক আত্মাই প্রতিদিনে এই লোক সকলৰ অধার্মিক কার্যবোৰ দেখি আৰু সেইবোৰৰ বিষয়ে শুনি যন্ত্রণা ভোগ কৰিছিল।\n9. গতিকে যি সকল ঈশ্বৰভক্ত লোক, তেওঁলোকক কেনেদৰে পৰীক্ষাৰ পৰা উদ্ধাৰ কৰিব লাগে, প্রভুৱে জানে। যি সকলে ঈশ্বৰক ভক্তি নকৰে, অধার্মিক লোক; তেওঁলোকক কেনেদৰে বিচাৰৰ দিনা শাস্তি দিয়া হ’ব, সেই বিষয়েও প্রভুৱে জানে।\n10. এই দণ্ড বিশেষভাৱে তেওঁলোকৰ বাবে, যি সকলে অশুচিতাৰ মাংসিক অভিলাষবোৰত চলে আৰু প্রভুৰ কতৃত্বক হেয়জ্ঞান কৰে। এই ভণ্ড শিক্ষক সকল দু:সাহসী আৰু তেওঁলোকে নিজৰ ইচ্ছামতে চলে। তেওঁলোকে এনে কি স্বর্গৰ দূত সকলকো নিন্দা কৰিবলৈ ভয় নকৰে।\n11. সকলো মনুষ্যতকৈয়ো স্বর্গৰ দূত সকল অধিক শক্তিশালী আৰু ক্ষমতাশালী, তথাপি প্রভুৰ ওচৰত তেওঁলোকৰ সম্বন্ধে কোনো দোষ, অভিযোগ উপস্থাপন নকৰে।\n12. কিন্তু জ্ঞানহীন, বুদ্ধিহীন পশুবোৰ নিজৰ স্বভাৱগত বাসনাৰ অধীন, যাৰ জন্ম মৰিবৰ বাবেই হৈছে; ভণ্ড শিক্ষক সকলো এনে বিচাৰ-বুদ্ধিহীন পশুৰ নিচিনা; তেওঁলোকে যি নাজানে, সেই বিষয়ে নিন্দা কৰে। নিজৰ মন্দতাতে সিহঁত ধ্বংস হৈ যাব।\n13. নিজৰ মন্দ কামৰ বেচ হিচাপে সিহঁতে কষ্টভোগ কৰিব। এই লোক সকলে দিনৰ বেলা অন্যায় কাম কৰি আনন্দ কৰে। সেই সকল আপোনালোকৰ মাজত অপৰিস্কাৰ দাগ আৰু কলঙ্ক স্বৰূপ। তেওঁলোকে আপোনালোকৰ লগত ভোজন-পান কৰি নিজৰ প্রতাৰণাপূর্ণ সুখ উপভোগ কৰে;\n14. সকলো মহিলাৰ প্রতি তেওঁলোকৰ চকু ব্যভিচাৰেৰে ভৰা আৰু তেওঁলোকে পাপ কার্য কৰি কেতিয়াও সন্তুষ্ট নহয়; আৰু যি সকল চঞ্চলমনা, সেই সকলক ভুল পথত লৈ যায়৷ তেওঁলোকৰ মন কেৱল লোভ কৰাত অভ্যস্ত; তেওঁলোক অভিশপ্ত।\n15. এই ভণ্ড শিক্ষক সকলে পোন পথ ত্যাগ কৰি অপথে গৈছে। তেওঁলোকে বিয়োৰৰ পুত্ৰ বিলিয়মক অনুসৰণ কৰে; বিলিয়মে মন্দ কার্যক প্ৰেম কৰিলে আৰু তাৰে বেচ পাবলৈ উচিত দেখিছিল।\n16. কিন্তু বিলিয়মে তেওঁৰ অপৰাধৰ কাৰণে এটা গাধৰ পৰা কঠোৰ ধমক পালে। গাধ পশু হোৱা বাবে কথা কব নোৱাৰে। কিন্তু সেই গাধই মানুহৰ মাতেৰে কথা কৈ ভাৱবাদীৰ মূর্খ কার্যত বাধা দিছিল।\n17. এই লোক সকল পানী নথকা নাদৰ নিচিনা আৰু ধুমুহা বতাহে চলাই নিয়া মেঘস্বৰূপ। তেওঁলোকৰ কাৰণে ঘোৰ আন্ধাৰ সাঁচি থোৱা হৈছে।\n18. কিয়নো তেওঁলোকে অসাৰতাৰ গর্ব কথা কয় আৰু মানুহক মাংসিক অভিলাষ পূর্ণ কৰাৰ বাসনা জগায়। যি সকলে ভুল পথত জীৱন-যাপন কৰা লোক সকলৰ সঙ্গৰ পৰা হাত সাৰি আহিবলৈ চেষ্টা কৰে, এনে লোক সকলক তেওঁলোকে পাপ স্বভাৱৰ মাংসিক অভিলাষলৈ প্রলুব্ধ কৰে।\n19. এই ভণ্ড শিক্ষক সকলে তেওঁলোকক স্বাধীনতা দিয়াৰ প্ৰতিজ্ঞা কৰে, কিন্তু নিজেই সেই সকলো নিন্দনীয় কামৰ দাস হৈ থাকে। কাৰণ যিহে এজন মানুহক জয় কৰি পৰিচালনা কৰে, তেওঁ তাৰে দাস হয়।\n20. কিয়নো প্ৰভু আৰু ত্ৰাণকৰ্তা যীচু খ্ৰীষ্টক গভীৰভাৱে জনাৰ ফলত জগতৰ মন্দতাৰ পৰা হাত সাৰি অহাৰ পাছতো যেতিয়া সেই একেই পাপৰ জীৱনলৈ পুণৰাই ঘূৰি যায়, তেনেহলে তেওঁলোকৰ প্রথম অৱস্থাতকৈ শেষ অৱস্থা অধিক বেয়া হব।\n21. কাৰণ যি পবিত্র বিধান তেওঁলোকে লাভ কৰিছিল, তাৰ পৰা যদি উলটি যায়, তেনেহলে তেওঁলোকৰ বাবে সেই ধাৰ্মিকতাৰ পথ নজনাই ভাল আছিল।\n22. তেওঁলোকৰ ক্ষেত্রত এই প্রবাদ সত্য হৈছে, “কুকুৰে নিজৰ বমিলৈ ঘূৰে আৰু গাহৰিক ধুউৱা হলেও সি বোকালৈকে আকৌ উলটি যায়।”


কাবুলৰ পৰা ৰাওনা বায়ু সেনাৰ C-130J বিমান ! আজি ঘৰলৈ উভতি আহিছে ৮৫জন ভাৰতীয়– News18 assam\nAfghanistan Crisis: কাবুলৰ পৰা ৰাওনা বায়ু সেনাৰ C-130J বিমান ! আজি ঘৰলৈ উভতি আহিছে ৮৫ জন ভাৰতীয়...\nAfghanistan Crisis: ভাৰতীয় বায়ু সেনাৰ চি-১৩০জে বিমানখনে শনিবাৰে ৮৫ জন ভাৰতীয়ক কঢ়িয়াই কাবুলৰ পৰা উৰা মাৰিছে। সংবাদ সংস্থা ANIৰ মতে, সূত্ৰই কৈছে, 'বিমানখন ইন্ধন ভৰাবলৈ তাজিকিস্তানত অৱতৰণ কৰিছে। কাবুলত ভাৰত চৰকাৰৰ বিষয়াসকলে ভাৰতীয় নাগৰিকসকলক স্থানান্তৰ কৰাত সহায় কৰি আছে।'\nLast Updated : August 21, 2021, 11:47 IST\nAfghanistan Crisis: আফগানিস্তানৰ বেয়া পৰিস্থিতিৰ মাজত ভাৰতীয়সকলক স্থানান্তৰ কৰা চলি আছে। খবৰ অনুসৰি ভাৰতীয় বায়ু সেনাৰ চি-১৩০জে বিমানখনে শনিবাৰে ৮৫ জন ভাৰতীয়ক কঢ়িয়াই কাবুলৰ পৰা উৰা মাৰিছে। সংবাদ সংস্থা ANIৰ মতে, সূত্ৰই কৈছে, 'বিমানখন ইন্ধন ভৰাবলৈ তাজিকিস্তানত অৱতৰণ কৰিছে। কাবুলত ভাৰত চৰকাৰৰ বিষয়াসকলে ভাৰতীয় নাগৰিকসকলক স্থানান্তৰ কৰাত সহায় কৰি আছে।' যোৱা মঙলবাৰে কেৱল বায়ু সেনাৰ চি-১৭ গ্লোবমাষ্টাৰ প্ৰায় ১২০ জন ভাৰতীয় নাগৰিকৰ সৈতে ভাৰতত উপস্থিত হৈছিল।\nসংবাদ মাধ্যমৰ বাতৰি অনুসৰি, প্ৰায় ৪৫০ জন ভাৰতীয় আফগানিস্তানত আৱদ্ধ হৈ থকাৰ সম্ভাৱনা আছে। ভাৰত চৰকাৰে আমেৰিকা যুক্তৰাষ্ট্ৰ আৰু অন্যান্য দূতাবাসসমূহৰ সৈতে ঘনিষ্ঠভাৱে কাম কৰি আছে। কাবুল বিমানবন্দৰপোৱাৰ পিছত দিল্লীত বিমান অৱতৰণত যথেষ্ট অসুবিধা হৈছে। হিন্দু প্ৰতিবেদনত বিষয়াসকলৰ উদ্ধৃতি দি কোৱা হৈছে যে তালিবানে ৰাজধানী দখল কৰাৰ পিছতো আনুষ্ঠানিক চৰকাৰ গঠন কৰা হোৱা নাই। যিসকল লোকৰ ওচৰত প্ৰয়োজনীয় নথিপত্ৰ নাই তেওঁলোকে বহুতো অসুবিধাৰ সন্মুখীন হৈছে।\nFirst published: August 21, 2021, 11:47 IST\nAfghanistanIndianIndian Air Force\nToday's Horoscopes: জাতক-জাতিকাৰ বাবে ১৭ জানুৱাৰীৰ দিনটোৰ ৰাশিফল, চাই লওক দিনটো কেনে যাব আপোনাৰ\nবাছ চলাই থাকোঁতে হঠাতে মৃগী ৰোগত আক্ৰান্ত চালক, খাৱৈলৈ গতি লোৱা বাছ নিয়ন্ত্ৰণ কৰি মহিলাই বচালে ২৪ যাত্ৰীৰ প্ৰাণ\nৰাতিপুৱা সাৰ পোৱাৰ লগে লগে এই ৫বিধ বস্তুলৈ নাচাব, অন্যথা দিনটো পাৰ হ'ব নেতিবাচকতাৰে!\nBurmese Betel Nut Seized: বাৰ্মিজ চুপাৰিৰ বিৰুদ্ধে বৰপেটাত আৰক্ষীৰ অভিযান, ৫০০ বেগ চুপাৰি জব্দ


Assam class 10, 12 Board Exams Cancelled: পূৰ্বৰ নম্বৰৰ ভিত্তিত কৰা হ'ব মূল্যাংকন, ৩১ জুলাইত ঘোষণা কৰিব HSLC আৰু HS চূড়ান্ত পৰীক্ষাৰ ফলাফল seba-and-ahsec-will-declare-record-based-result-of-hs-and-hslc-exam-by-31st-july-government-formed-two-committee-tvbipul– News18 assam\nAssam class 10, 12 Board Exams Cancelled: পূৰ্বৰ নম্বৰৰ ভিত্তিত কৰা হ'ব মূল্যাংকন, ৩১ জুলাইত ঘোষণা কৰিব HSLC আৰু HS চূড়ান্ত পৰীক্ষাৰ ফলাফল\nঅসমত বাতিল হ'ল ২০২১ বৰ্ষৰ HSLC আৰু HS চূড়ান্ত পৰীক্ষা, দীঘলীয়া বৈঠকৰ পিছত ঘোষণা কৰিলে শিক্ষামন্ত্ৰীয়ে\nউৎকণ্ঠাৰ অন্ত পৰিল! অৱশেষত হাইস্কুল শিক্ষান্ত পৰীক্ষা, হাইমাদ্ৰাছা আৰু উচ্চতৰ মাধ্যমিক চূড়ান্ত পৰীক্ষা বাতিল কৰা হ'ল। শুকুৰবাৰে এই সিদ্ধান্তৰ কথা ঘোষণা কৰে শিক্ষামন্ত্ৰী ৰণোজ পেগুৱে। লগতে শিক্ষামন্ত্ৰীয়ে জনাই যে, ছাত্ৰ-ছাত্ৰীৰ পূৰ্বৰ নম্বৰৰ ভিত্তিত মূল্যাংকন কৰি অহা ৩১ জুলাইৰ পূৰ্বে শিক্ষা সংসদ আৰু ছেবাই ঘোষণা কৰিব ফলাফল।\nপৰিক্ষা যিহেতু বাতিল হ'ল গতিকে এতিয়া পৰিক্ষাৰ্থী সকলক কেনেধৰণে মূল্যাংকন কৰা হ'ব? তাৰ বাবে শনিবাৰে দুখন কমিটী গঠন কৰি দিব চৰকাৰে। পৰীক্ষা নহ'ল যদিও দুয়োখন কমিটীয়ে তৈয়াৰ কৰা মডেলিটীৰ ভিত্তিত অহা ৩১ জুলাইৰ পূৰ্বে উচ্চতৰ মাধ্যমিক আৰু হাইস্কুল শিক্ষান্ত পৰীক্ষাৰ ফলাফল ঘোষণা কৰা হ'ব।\nআজিৰ বৈঠকত স্বাস্থ্য বিভাগে শেহতীয়া পৰিস্থিতিৰ সন্দৰ্ভত এখন প্ৰেজেণ্টেশ্যন দিয়ে। আৰু কোৰোণা পৰিস্থিতিৰ বাবে জুলাই মাহলৈকে কোনো কাৰণতে পৰীক্ষা অনুষ্ঠিত কৰিব পৰা নহ'ব বুলি জনাই দিয়ে।\nবৈঠকত শিক্ষা মন্ত্ৰী ৰণোজ পেগুৱে সদৌ অসম ছাত্ৰ সন্থা, নিখিল বড়ো ছাত্ৰ সন্থা, অসম সাহিত্য সভা, বড়ো সাহিত্য সভাৰ প্ৰতিনিধিৰ সৈতে আলোচনা কৰে। আৰু ৰাজ্যৰ বৰ্তমানৰ কোভিড পৰিস্থিতিৰ বাবেই সকলোৰে সহমতত চৰকাৰে ২০২১ বর্ষৰ হাইস্কুল স্কুল শিক্ষান্ত পৰীক্ষা, হাইমাদ্ৰাছা আৰু উচ্চতৰ মাধ্যমিক চূড়ান্ত পৰীক্ষা বাতিল কৰে।\nFirst published: June 18, 2021, 17:52 IST\nassamAssam Board Exam CancelledHSLCSeba


শিনকানছেন - অসমীয়া ৱিকিপিডিয়া\n(শিনকানসেনৰ পৰা পুনঃনিৰ্দেশিত)\nশিনকানছেন যাক বুলেট ট্ৰেন হিচাপে জনা যায়, হৈছে এক জাপানৰ এক দ্ৰুত ৰেল সেৱা ব্যৱস্থা। প্ৰথমতে জাপানৰ ৰাজধানী টকিঅ' চহৰক আনবোৰ ঠাইৰ লগত বুলেট ট্ৰেনৰ সহায়ত যোগ কৰা হৈছিল যাতে অৰ্থনৈতিক ক্ষেত্ৰত সুবিধা হয়। শিনকানছেন হৈছে এটা জাপানীজ শব্দ যাৰ অৰ্থ হৈছে 'নতুন ট্ৰাংক লাইন'। ২০১৪ চনত জাপানৰ বুলেট ট্ৰেনে ৫০ বছৰ অতিক্ৰম কৰে। এই ৫০ বছৰ সময়ছোৱাত কোনো যাত্ৰীয়ে দুৰ্ঘটনাজনিত কাৰণত আঘাটপ্ৰাপ্ত হোৱা নাছিলে।\n↑ Joe Pinker (6 October 2014). "What 50 Years of Bullet Trains Have Done for Japan". The Atlantic (The Atlantic Monthly Group). https://www.theatlantic.com/business/archive/2014/10/what-50-years-of-bullet-trains-have-done-for-japan/381143/। আহৰণ কৰা হৈছে: 1 May 2018.\n↑ Philip Brasor and Masako Tsubuku (30 September 2014). "How the Shinkansen bullet train made Tokyo into the monster it is today". The Guardian (Guardian News and Media Limited). https://www.theguardian.com/cities/2014/sep/30/-sp-shinkansen-bullet-train-tokyo-rail-japan-50-years। আহৰণ কৰা হৈছে: 1 May 2018.\n"https://as.wikipedia.org/w/index.php?title=শিনকানছেন&oldid=200562"ৰ পৰা সংকলিত\nএই পৃষ্ঠাখন ২১ জুলাই, ২০১৯ তাৰিখে ১৮:০৮ বজাত অন্তিম সংশোধন কৰা হৈছিল।


নাহৰকটীয়া - অসমীয়া ৱিকিপিডিয়া\nভৌগোলিক স্থানাংক: 27°17′N 95°20′E / 27.28°N 95.33°E / 27.28; 95.33স্থানাংক: 27°17′N 95°20′E / 27.28°N 95.33°E / 27.28; 95.33\nনাহৰকটীয়া (ইংৰাজী: Naharkatia)(IPA: ˈnɑːəˌkətɪə) অসমৰ ডিব্ৰুগড় জিলা ত অৱস্থিত এখন ঠাই৷ এই অঞ্চলটো খাৰুৱা তেলৰ বাবে প্ৰসিদ্ধ৷\n7 অসমীয়া সাংস্কৃতিক জগতত নাহৰকটীয়া\nনাহৰকটীয়া, ঠাইখনৰ এই নামটোৰ উৎপত্তিৰ লগত জৰিত আছে নাহৰ নামৰ এজন তোলনীয়া আহোম ৰাজকুমাৰৰ হত্যাকাণ্ড। নাহৰ আছিল আহোম ৰজা চ্যুখাম্ফা ওৰফে খুৰা ৰজাৰ তোলনীয়া পুত্ৰ। স্থানীয় লোককথাৰ পৰা জানিব পৰা মতে ৰাজকুমাৰ নাহৰে আহোমৰ গণ্যমান্য ব্যক্তি তথা মন্ত্ৰী সকলৰ বিৰুদ্ধে কৰা অপকৰ্মৰ বাবে বৰদৈয়ামূখত ৰাজকুমাৰ নাহৰৰ শাস্তি ন্যস্ত কৰা হৈছিল আৰু অবশেষত এজন কলীয়া চাউদাঙে নাহৰক বৰ্তমান এই ঠাইৰ ৰেলৱে ষ্টেচনৰ ওচৰতে হত্যা কৰে আৰু এই তথ্যৰ ওপৰতেই ঠাইখনৰ নাম নাহৰকটীয়া হৈছে বুলি জনাজাত। নাহৰ+কটীয়া অৰ্থাৎ নাহৰক কটা ঠাই।\nনাহৰকটীয়া ভৌগোলিকভাৱে 27°17′N 95°20′E / 27.28°N 95.33°E / 27.28; 95.33.ত অৱস্থিত৷ সাগৰ পৃষ্ঠৰ পৰা ইয়াৰ গড় উচ্চতা প্ৰায় ১২১ ফুট৷ বুঢ়ীডিহিং নামৰ ব্ৰহ্মপুত্ৰৰ উপনৈখন এই অঞ্চলৰ মাজেৰে বৈ গৈছে৷\n২০১১ চনৰ লোকপিয়ল অনুসৰি নাহৰকটীয়াৰ মুঠ জনসংখ্যা ১৫,৫২৮ জন৷ ইয়াৰে ৫৩% পুৰুষ আৰু ৪৭% মহিলা৷ মুঠ জনসংখ্যাৰ ১০% ছয় বছৰৰ অনুৰ্ধৰ৷ নাহৰকটীয়াৰ গড় সাক্ষৰতাৰ ৭৮% হাৰ৷ ইয়াৰ ভিতৰত পুৰুষ আৰু মহিলাৰ গড় সাক্ষৰতাৰ হাৰ পৃথককৈ ক্ৰমান্বয়ে ৫৩% আৰু ৪৭%৷\nএই অঞ্চলত অৱস্থিত নাহৰকটীয়া ৰে'লৱে ষ্টেচনে ৰে'লপথেৰে অন্যান্য ঠাইৰ সৈতে সংযোগ কৰিছৈ৷ তাৰোপৰি নাহৰকটীয়াৰ পৰা ডুলিয়াজান, নামৰূপ, তিনিচুকীয়া, ডিব্ৰুগড়, মৰাণ আদি ঠাইলৈ নিয়মীয়াকৈ বাছ চলে৷\nনাহৰকটীয়া চৰকাৰী মজলীয়া বিদ্যালয়, নাহৰকটীয়া ।\nশংকৰদেৱ শিশু নিকেতন, নাহৰকটীয়া\nচেইন্ট মেৰিজ স্কুল, নাহৰকটীয়া ।\nনাহৰকটীয়া উচ্চতৰ মাধ্যমিক বিদ্যালয় ।\nনাহৰকটীয়া উচ্চ মাধ্যমিক বিদ্যালয় ।\nবিদ্যা মন্দিৰ, নাহৰকটীয়া ।\n১২০ নং বিধানসভা সমষ্টি, নাহৰকটীয়া ডিব্ৰুগড় লোকসভা সমষ্টিৰ অন্তৰ্ভুক্ত৷\nঅসমীয়া সাংস্কৃতিক জগতত নাহৰকটীয়া[সম্পাদনা কৰক]\nনাহৰকটীয়াৰ ওচৰতে থকা প্ৰাকৃতিক সৌন্দৰ্য্য আৰু জৈৱ বৈচিত্ৰৰে ভৰপূৰ এখন বিল । নানা প্ৰজাতিৰ গছ-গছনিৰ লগতে বন্যপ্ৰাণী ইয়াত দেখিবলৈ পোৱা যায়। বৰ্তমান ইয়াক Merbill Echo-Tourism নামৰ এক প্ৰকল্পৰ অধীনত অসমৰ এখন আকৰ্ষিত পৰ্য্যটন ক্ষেত্ৰ হিচাপে গঢ়ি তোলাৰ চেষ্টা কৰি থকা হৈছে ।\nনাহৰকটীয়াৰ বৃহত্তৰ চাচনী অঞ্চলত বুঢ়িদীহিং নৈৰ ওপৰত থকা এখন দলং। প্ৰকৃততে ই দলং নহয়, তৈল পৰিবাহী নলী পাৰ কৰিবলৈ ইয়াক নিৰ্মাণ কৰা হৈছিল। কিন্তু ইয়াৰ ওপৰেদি মানুহ পাৰ হব পৰা ব্যবস্থা আছে আৰু বৰ্তমান এই গাভৰু দলং সকলোৰে বাবে আকৰ্ষিত হৈ পৰিছে , বিশেষকৈ বনভোজস্হলী হিচাপে ।\nনাহৰকটীয়াৰ ওচৰতে থকা এখন মনোমোহা গাঁও । টাইফাকেসকলে বাস কৰা এই গাওঁৰ কাষেদি বৈ যোৱা বুঢ়ীদিহিং নৈ আৰু গাওঁ খনত থকা বৌদ্ধ মন্দিৰ নান্দনিক দৃশ্যৰ বাবে এই ঠাইখনে যথেষ্ট জনপ্ৰিয়তা অৰ্জন কৰিছে ।\n↑ Falling Rain Genomics, Inc - Naharkatia\n↑ "List of Parliamentary & Assembly Constituencies". অসম. Election Commission of India. http://archive.eci.gov.in/se2001/background/S03/AS_ACPC.pdf। আহৰণ কৰা হৈছে: 2008-10-06.\n"https://as.wikipedia.org/w/index.php?title=নাহৰকটীয়া&oldid=305951"ৰ পৰা অনা হৈছে\nএই পৃষ্ঠাখন ০৯ নৱেম্বৰ, ২০২১ তাৰিখে ১৮:৫৯ বজাত অন্তিম সংশোধন কৰা হৈছিল।


১. আৰৱৰ পৰা মানসিক ভাৰসাম্যতা জোখা এটা আধুনিক যন্ত্ৰ লৈ পোনে পোনে বৰপেটাত উপস্থিত হৈছে চিৰাখোৱা আজকল চাহাব। তেখেতে আহিয়েই ৰসাল গগৈ ছাৰৰ মানসিক ভাৰসাম্য ৰিম'ট চেনচিং পদ্ধতিৰে জুখি ফলাফল ঘোষণা কৰিছে। সুগন্ধি বিলোৱা আজকলে এতিয়া মানসিক ৰোগ বিষয়তো হাত দিয়াত সেই ক্ষেত্ৰৰ বিশেষজ্ঞসকলে ব্যৱসায়িক সংঘাত হব বুলিও আশংকা প্ৰকাশ কৰিছে।\n২. ৰেইন-ডেন্সত চিনিয়ৰ চিটিজেন কোটাৰ ব্যৱহাৰ কৰিলে বিঞ্জয়া বাইদেৱে। কালি এই কোটাত প্ৰৱেশ কৰি উদ্দাম নৃত্য প্ৰদৰ্শন কৰি সদৌ ফাঁচী বজাৰ খাঁটি অসমীয়া ৰেইন-ডেন্স কাৰ্যসূচীত তেখেতে ভুয়সী প্ৰশংসা লাভ কৰিবলৈ সক্ষম হৈছে।\n৩. হাইদ্ৰামা মুহিলাৰী দাদাক প্ৰত্যাহ্বান জনাই ভূপেনদাই শুভাৰম্ভ কৰিছে "হত্যাযজ্ঞ.কম" নামৰ বেৱ চাইটটো। ৰঙানদীৰ পাৰৰ এই ডেকাজনে ৰঙা পুলিচৰ দ্বায়িত্বত থাকোতে পোৱা সকলো তথ্য এই ৱেবচাইটত আপলোড কৰি হাইড্ৰামাৰ মুখা খুলি দিব বুলিও ভাবুকি প্ৰদান কৰিছে।\n৪. "ট্ৰাম কাৰ্ড" নামৰ এবিধ বিশেষ খেল সকলো সমষ্টিতে খেলাৰ বাবে সদৌ অসম বিসম্বাদী বিধায়ক সংস্থাই আয়োজন কৰিছে বুলি জানিব পৰা গৈছে। পাখি কটা, ভোট কটা আদি পদ্ধতিৰে এই খেলত জয়ী হব পৰা যাব বুলিও গোপন সূত্ৰত প্ৰকাশ পাইছে।\n৫. একে সপ্তাহতে তিনিখন দলীয় নাঁৱত ভৰি দি অসমত অভিলেখ গঢ়িলে পাৰভেজউদ্দিন চাহাবে। প্ৰথম দিনা হাতোৰা পাৰ্টিৰ পৰা নিৰ্বাচনী বৈতৰণী পাৰ হোৱা নাঁৱৰ টিকট নাপাই তলা-ছাবি দলত যোগদান কৰি এটি টকট লয়। তেওঁ বৰাকৰ খৰস্ৰোতা নদীত পাৰ হবলৈ টান হব বুলি উমান পায়, আৰু সেই টিকট ফালি পেলায় আৰু বংগৰ পৰা তৃণমূলীয় টিকট সংগ্ৰহ কৰে। পেশাত বেমাৰ আজাৰ ভাল কৰা কাম কৰা মানুহজনৰো নাঁও বগোৱা প্ৰতিভা দেখি নাঁওখেলৰ বাবে বিখ্যাত বৰপেটাবাসী ৰাইজ সুখী হোৱা বুলি জানিব পৰা গৈছে।\n৬. "নহৰুল চাহাবৰ পিছল জিভা" নামৰ এখনি নতুন নাটক আজি টিভিৰ পৰ্দাত প্ৰদৰ্শিত হৈছে। "জিভা পিচল খালে, কৈয়েই দিবা" শীৰ্ষক গীতটিত নহৰুল চাহাবে তলা-ছাবি পাৰ্টিৰ সৈতে হাতোৰা দলে ডুপ্লিকেট চাবি যোগানৰ বাবে কৰা গোপন বুজা-পৰাক মুকলিকৈ তুলি ধৰিছে। গীতৰ মাধ্যমেৰে ৰহস্য উন্মোচন কৰা এই ব্যতিক্ৰমী গীতটিয়ে এতিয়া সমালোচকৰ দৃষ্টি আকৰ্ষণ কৰিছে বুলি জানিব পৰা গৈছে।\n৭. "তেজপুৰত কোন" নামৰ ৰহস্যময় নাটক এখন হাতীগাঁও আৰু হোজাইত একেসময়তে মঞ্চস্থ হৈ আছে বুলি জানিব পৰা গৈছে। তলা-ছাবি পাৰ্টিৰ ফালৰ পৰা নাঁও এখনৰ টিকট দিয়াৰ পাছতো নাঁওখনৰ দুৱাৰৰ চাবিটো গতাই দিয়া নাই বুলি এজন অভিনেতাই প্ৰকাশ কৰিছে। নাঁওখন এতিয়া বেলেগক ভাৰালৈ দিবও পাৰে বুলি প্ৰকাশ পোৱা খবৰত অভিনেতাজন ক্ষোভিত হৈ পৰিছে।\n৮. মণিৰাম চুম্মা চাৰে নিজকে আইনাৰ দৰে স্বচ্ছ আৰু নিকা বুলি দাবী কৰিছে। তেওঁৰ মতে ভালকৈ চালে এই স্বচ্ছ আৰু নিকা আইনাৰ মাজেৰে নেপাললৈকে দেখা পোৱা যায়। তাৰ পাছত লটাৰী, তাৰ পাছত বেপাৰী হোৱাৰ কাহিনীও ইয়াতে ফটফটীয়াকৈ জিলিকি আছে বুলিও তেখেতে প্ৰকাশ কৰিছে।\n৯. গেলা বিলাহীৰ সদ-ব্যৱহাৰ কৰাৰ আদৰ্শ দেখুৱাই গুৱাহাটীতো পালিত হ'ল বিলাহী খেঁচা নৃত্য কাৰ্যসূচীৰ। দলগাঁও, খাৰুপেটীয়াৰ পৰা পঞ্চাশ পইচাকৈ কেজিত বিলাহী কিনি আনি ফাইভ ষ্টাৰ কাৰ্যসূচী সফল কৰা বাবে কৃষি বিভাগে প্ৰশংসাপত্ৰ প্ৰদান কৰিব বুলিও প্ৰকাশ কৰিছে। অহাবাৰৰ পৰা আন্তঃজাৰ্তিক গেলা-বিলাহী উতসৱ নিয়মীয়াকৈ পাতিব লাগে বুলিও খেতি-বাতি মন্ত্ৰীয়ে মত প্ৰকাশ কৰিছে।\n১০. গুৱাহাটীত হেলমেটৰ সলনি মোদী চাহাবৰ মুখা পিন্ধি বাইক চলোৱা নতুন এক পৰম্পৰা আৰম্ভ হৈছে বুলি জানিব পৰা গৈছে। এয়া নিৰ্বাচনী ধুমুহাৰ ফল ইয়াত ট্ৰেফিক আইন অসহায় বুলিও লালটুপি এজনে প্ৰকাশ কৰিছে।


ভু্-লুণ্ঠিত মানৱতাক ৰক্ষা কৰিলে গৰিয়া মৰীয়া দেশী জাতীয় পৰিষদৰ কৰ্মীয়ে\nনলবাৰী : হায়! মানৱতা। স্বামীৰ মৃতদেহ চোতালত থৈ অকলে ৰৈ আছে পত্নী। সৎকাৰ কৰিবলৈ ওলাই নাহিল চুবুৰীয়া। ওলাই নাহিল নিজ পুত্ৰও। সমাজ! একতাৰ বান্ধোন মানেই সমাজ।পিছে সমাজৰ এই ধাৰণাক যেন আজি ভু্-লুণ্ঠিত কৰা হ’ল নলবাৰীত। মৃত্যুৰ পিছতো তথাকথিত এখনি সমাজে মৃতকৰ প্ৰতি নেদেখুৱালে তিলমানো মানৱীয়তা শ্ৰদ্ধা।\nনলবাৰী জিলাৰ বাহমূৰাত সংঘটিত হ’ল এক হৃদয়বিদাৰক ঘটনা। গাঁওখনৰ সুৰেন মোছাহাৰী নামৰ এজন ব্যক্তিৰ মৃতদেহ ঠেলাত লৈ অহা হ’ল শ্মশানলৈ। লিভাৰৰ সমস্যাত ভুগি থকা ব্যক্তিজনৰ বিয়লি নিজ গৃহতে মৃত্যু হৈছিল। কিন্তু মৃতকৰ সৎকাৰ কৰিবলৈ গাঁওখনৰ কোনো এজন ব্যক্তি ওলাই নাহিল। আনকি মৃতকৰ পুত্ৰও নাহিল পিতৃৰ শৱদেহ সৎকাৰ কৰিবলৈ।\nকাৰণ আজিৰ পৰা প্ৰায় পাঁচ বছৰ পূৰ্বে মৃতকৰ পুত্ৰৰ লগত গাওঁবাসীৰ হোৱা কাজিয়াৰ পৰিণতিত গাঁওবাসীয়ে মৃত ব্যক্তিজনৰ পৰিয়ালক বিহিছিল এঘাৰ হাজাৰ টকাৰ জৰিমণা।কিন্তু গাঁওবাসীয়ে বিহা এই জৰিমণা আদায় কৰিব নোৱাৰিলৈ চৰম আৰ্থিক দৈন্যতাৰ মাজেৰে দিন কটোৱা পৰিয়ালটোৱে। যাৰ পৰিণতিত আধুনিক সমাজৰ মুখা পিন্ধা ভদ্ৰলোক সকলে পৰিয়ালটোক কৰি থলে এঘৰীয়া।\nতথাকথিত এই সমাজৰ মানৱতাহীন এই কৰ্মকাণ্ডক যেন লাজ দিবলৈ ওলাই আহিল অঞ্চলটোৰে কেইগৰাকী মান মানৱ দৰদী ব্যক্তি। মৃত ব্যক্তিজনৰ মৃতদেহ সৎকাৰ কৰিবলৈ ওলাই আহিল গৰীয়া মৰীয়া দেশী জাতীয় পৰিষদৰ কৰ্মী সকল। সংগঠনটোৰ সভাপতি তফিকুৰ ৰহমান আৰু সমাজ হিতৈষী ব্যক্তি অমল বৈশ্যৰ নেতৃত্বত অৱশেষত কৰা হ’ল মৃতদেহৰ সৎকাৰ। কিন্ত নাহিল পুত্ৰ। এতিয়া প্ৰশ্ন হৈছে এয়াই নেকি আজিৰ সমাজ!


এছ. আই. পদ্মাৱতী - অসমীয়া ৱিকিপিডিয়া\nএছ. আই. পদ্মাৱতী\n(S. I. Padmavatiৰ পৰা পুনঃনিৰ্দেশিত)\nডাঃ পদ্মাৱতী এছ. আই.\n২০ জুন, ১৯১৭\nএফআৰচিপি, এফআৰচিপিই, এফএচিচি, এফএএমএছ\nজন হপকিন্স হস্পিটেল\nহাৰভাৰ্ড মেডিকেল স্কুল\nচিকিৎসক, হৃদয় বিশেষজ্ঞ\nভাৰতৰ প্ৰথম মহিলা হৃদয় বিশেষজ্ঞ\nপদ্ম ভূষণ, ১৯৬৭\nপদ্ম বিভূষণ, ১৯৯২\nপদ্মাৱতী শিৱৰামকৃষ্ণ আয়াৰ (জন্ম: ২০ জুন ১৯১৭) চমুকৈ এছ. আই. পদ্মাৱতী এগৰাকী ভাৰতীয় চিকিৎসক তথা হৃদয় বিশেষজ্ঞ। তেওঁ ভাৰতৰ ৰাজধানী নতুন দিল্লীত অৱস্থিত ৰাষ্ট্ৰীয় হৃদয় প্ৰতিষ্ঠানৰ বৰ্তমান সঞ্চালক প্ৰধান। এই প্ৰতিষ্ঠান খনত বিশ্ব স্বাস্থ্য সংস্থাৰ সহযোগত ছাত্ৰ-ছাত্ৰীসকলক প্ৰতিৰোধ হৃদয় বিজ্ঞানৰ প্ৰশিক্ষণ প্ৰদান কৰা হয়। ইয়াৰ লগতে তেওঁ সৰ্ব ভাৰতীয় হৃদয় ফাউণ্ডেচনৰ প্ৰতিষ্ঠাপক অধ্যক্ষ। তেওঁ ৰাষ্ট্ৰীয় চিকিৎসা বিজ্ঞান একাডেমীৰ ফেল' নিৰ্বাচিত হৈছে। তেওঁ ১৯৫৪ চনত উত্তৰ ভাৰতৰ প্ৰথম হৃদয় চিকিৎসাৰ কাৰ্ডিয়েক ক্লিনিক আৰু কাৰ্ডিয়েক কেথ' লেব পৰীক্ষাগাৰ স্থাপন কৰিছিল। তেওঁক ভাৰতৰ প্ৰথম মহিলা হৃদয় বিশেষজ্ঞ বুলি অভিহিত কৰা হয়। তেওঁ ১৯৬৬ চনত নতুন দিল্লীত অনুষ্ঠিত বিশ্ব হৃদয় বিজ্ঞান কংগ্ৰেছৰ সভানেত্ৰী আছিল।\nভাৰত চৰকাৰে তেওঁ চিকিৎসা আৰু স্বাস্থ্যৰ ক্ষেত্ৰলৈ আগবঢ়োৱা অৱদানৰ স্বীকৃতি স্বৰূপে ১৯৬৭ চনত ভাৰতৰ তৃতীয় সৰ্বোচ্চ অসামৰিক সন্মান পদ্ম ভূষণ আৰু ১৯৯২ চনত দ্বিতীয় সৰ্বোচ্চ অসামৰিক সন্মান পদ্ম বিভূষণ প্ৰদান কৰে।\n১৯১৭ চনৰ ২০ জুন তাৰিখে ব্ৰিটিছ শাসনৰ অধীনৰ বাৰ্মাত (বৰ্তমান ম্যানমাৰ) পদ্মাৱতীৰ জন্ম হৈছিল। তেওঁৰ পিতৃ বাৰ্মাত এগৰাকী বেৰিষ্টাৰ হিচাপে কৰ্মৰত আছিল। তেওঁৰ তিনিগৰাকী ভাই আৰু দুগৰাকী ভনী আছিল।\nতেওঁ ম্যানমাৰৰ ৰেংগুণ চিকিৎসা মহাবিদ্যালয়ৰ পৰা চিকিৎসা বিজ্ঞানৰ স্নাতক ডিগ্ৰী লাভ কৰিছিল। তাৰপিছত তেওঁ ১৯৪৯ চনত লণ্ডনলৈ যায়। তেওঁ লণ্ডনৰ ৰয়েল কলেজ অফ ফিজিচিয়ানৰ পৰা ফেল' অফ ৰয়েল কলেজ অফ ফিজিচিয়ান (এফআৰচিপি) লাভ কৰিছিল। তাৰপিছত তেওঁ ৰয়েল কলেজ অফ ফিজিচিয়ান অফ এডিনবাৰ্গৰ পৰা ফেল' অফ ৰয়েল কলেজ অফ ফিজিচিয়ান অফ এডিনবাৰ্গ (এফআৰচিপিই) লাভ কৰিছিল। পদ্মাৱতীয়ে ইংলেণ্ডত থকা কালছোৱাত ৰাষ্ট্ৰীয় হৃদয় চিকিৎসালয়, ৰাষ্ট্ৰীয় বুকু চিকিৎসালয় আৰু কুইন স্কোৱাৰত অৱস্থিত ৰাষ্ট্ৰীয় চিকিৎসালত চিকিৎসা সেৱা আগবঢ়াই থাকোঁতে হৃদয় বিজ্ঞানৰ প্ৰতি আকৰ্ষিত হৈছিল।\nতেওঁৰ এফআৰচিপি সম্পূৰ্ণ হোৱাৰ পিছত তেওঁ তিনি মাহৰ বাবে ছুইডেনলৈ যায় আৰু চাউডাৰ্ণ হস্পিটেলত হৃদয় বিজ্ঞান অধ্যয়ন কৰে। সেই সময়তে তেওঁ আমেৰিকা যুক্তৰাষ্ট্ৰৰ বাল্টিমুৰেত অৱস্থিত জন হপকিন্স বিশ্ববিদ্যালয়ৰ অংশ জন হপকিন্স হস্পিটেলৰ ফেল'শ্বিপৰ বাবে আবেদন জনাইছিল। তেওঁ ইয়ালৈ চয়নিত হোৱাৰ পিছত বিখ্যাত হৃদয়বিদ ডাঃ হেলেন টাউচিগৰ লগত অধ্যয়ন কৰিবলৈ সুযোগ লাভ কৰিছিল। ১৯৫২ চনত তেওঁ হাৰভাৰ্ড বিশ্ববিদ্যালয়ৰ অন্তৰ্গত হাৰভাৰ্ড মেডিকেল স্কুলত যোগদান কৰে আৰু আধুনিক হৃদয় বিজ্ঞানৰ বাটকটকীয়া ডাঃ পল দুডলী হোৱাইটৰ তত্বাৱধানত অধ্যয়ন কৰিবলৈ পায়।\nশিক্ষা লাভ কৰাৰ পিছত পদ্মাৱতী ভাৰতলৈ ঘূৰি আহে। ভাৰতলৈ আহি তেওঁ ১৯৫৩ চনত নতুন দিল্লীৰ লেডী হাৰ্ডিং মেডিকেল কলেজত অধ্যাপক হিচাপে যোগদান কৰে। ইয়াত তেওঁ উত্তৰ ভাৰতৰ প্ৰথম কাৰ্ডিঅ'লজি ক্লিনিক স্থাপন কৰিছিল। তেওঁ ভাৰতীয় চিকিৎসা পৰিষদৰ পৰীক্ষক হিচাপে ভাৰতত পোন প্ৰথমবাৰৰ বাবে হৃদয় বিজ্ঞানৰ ডক্টৰ অফ মেডিচিন পাঠ্যক্ৰম আৰম্ভ কৰিছিল। ১৯৬৭ চনত তেওঁ মৌলানা আজাদ মেডিকেল কলেজত যোগদান কৰিছিল। তেওঁ মৌলানা আজাদ মেডিকেল কলেজৰ পৰিসৰত অৱস্থিত জি. বি. পণ্ট হস্পিটেলত প্ৰথম হৃদয় বিজ্ঞান বিভাগ আৰম্ভ কৰিছিল। ১৯৭৮ চনত তেওঁ মৌলানা আজাদ মেডিকেল কলেজৰ সঞ্চালক পদবীত থাকি চাকৰিৰ পৰা অৱসৰ গ্ৰহণ কৰে। ১৯৬২ চনত তেওঁ চিকিৎসকৰ সৈতে আৰু বেনেট, কলমান এণ্ড কোম্পানী লিমিটেডৰ উদ্যোগপতি অশোক জৈনৰ সহায়ত সৰ্ব ভাৰতীয় হৃদয় ফাউণ্ডেচন আৰম্ভ কৰিছিল।\nঅৱসৰৰ পিছত তেওঁ ১৯৮১ চনত দক্ষিণ দিল্লীত সৰ্ব ভাৰতীয় হৃদয় ফাউণ্ডেচনৰ অন্তৰ্গত ৰাষ্ট্ৰীয় হৃদয় প্ৰতিষ্ঠান প্ৰতিষ্ঠা কৰিছিল। লাহে লাহে এই প্ৰতিষ্ঠান খনৰ পৰিসৰ বৃদ্ধি পায়। ইয়াত টাৰ্শ্বেৰী পেচেণ্ট কেয়াৰ, ৰিচাৰ্ছ এণ্ড পপুলেচন আউতৰিচ্ছ ইত্যাদি আৰম্ভ কৰা হৈছে।\nবৰ্তমান তেওঁ দিল্লী বিশ্ববিদ্যালয়ৰ মেডিচিন আৰু হৃদয় বিজ্ঞানৰ সন্মানীয় এমিৰিটাছ প্ৰফেছৰ।\n↑ Dr. S. Padmavati: Chief Consultant In Cardiology Archived 14 July 2011 at the Wayback Machine. NHI website.\n↑ Expert Profile: Dr S Padmavati NDTV.\n↑ WHO Collaborating Centres in India: Non-Communicable Diseases & Mental Health Archived 12 June 2010 at the Wayback Machine. WHO India.\n↑ "List of Fellows — NAMS". National Academy of Medical Sciences. 2016. http://www.nams-india.in/downloads/fellowsmembers/ZZ.pdf। আহৰণ কৰা হৈছে: 19 March 2016.\n↑ "Feature — Against the Tide: Been there, done that". Express Healthcare (Indian Express). March 2007. http://www.expresshealthcare.in/200703/healthcarelife01.shtml.\n↑ "Padma Awards". Ministry of Communications and Information Technology. http://india.gov.in/myindia/padma_awards.php.\n↑ 7.0 7.1 "Matters Of Heart". Financial Express. 29 September 2002. http://www.financialexpress.com/printer/news/59293/.\n↑ Prominent doctors honoured with the Wockhardt Medical Excellence Awards 17 February 2003.\n↑ Development of Cardiac surgery in India Archived 14 July 2011 at the Wayback Machine.\n↑ 10.0 10.1 "‘Awareness on cardiac health vital’". The Hindu. 24 Dec 2009. http://www.hindu.com/2009/12/24/stories/2009122458220200.htm.\n↑ National Award winners Archived 21 July 2011 at the Wayback Machine. Maulana Azad Medical College website.\n"https://as.wikipedia.org/w/index.php?title=এছ._আই._পদ্মাৱতী&oldid=216600"ৰ পৰা সংকলিত\nপদ্ম বিভূষণ বঁটা বিজয়ী\nএই পৃষ্ঠাখন ১৬ মাৰ্চ, ২০২০ তাৰিখে ১৪:৪২ বজাত অন্তিম সংশোধন কৰা হৈছিল।


চুটিং কিলাৰ: ফ'টোগ্ৰাফী শিক্ষা\nকেমেৰা ভাল হলে ফটো ভাল হয়। কথাটা কিছু সত্য । কিন্তু সাধাৰণ কেমেৰা ব্যবহাৰ কৰিও সুন্দৰ ফটো উঠোৱাৰ বহু উদাহৰণ আছে। দামী ‘এচ এল আৰ’ কেমেৰাই হওঁক বা সাধাৰণ ‘এইম এণ্ড ক্লিক’ কেমেৰা হওঁক অথবা মোবাইল ফোনৰ কেমেৰাই হওঁক কিছু নিয়ম মানিলে যি কোনো লোকেই ভাল ফটো উঠাব পাৰিব। পেশাদাৰ ফটোগ্রাফাৰ সকলে যিবোৰ নিয়ম মানি ফটো তোলে, সেই বোৰ কিছু জানি লওক।\nছবিৰ বিষয় ঠিক কৰক।\nক্যামেৰাত ক্লিক কৰিলেই ফটো উঠিব।।কেমেৰাৰ সন্মুখত যি আছে কেমেৰাই তাক পাবই। তাকে জানো ভাল ফটোগ্রাফ বোলা যায়!ফটো উঠোৱাৰ আগেয়ে ফটোখন এখন সুনিপুত শিল্পীৰ ছবিৰ লগত তুলনা কৰক। যেনেকৈ এজন শিল্পীয়ে বহু ভাবি চিন্তি এটা বক্তব্য প্রকাশ কৰে। ফটোগ্রাফাৰ হিছাবে আপোনাৰো সেইটোৱেই দায়িত্ব।গতিকে ফটো উঠোৱাৰ আগতে নিজে নিজকে প্রশ্ন কৰক, আপুনি কিহৰ ফটো উঠাবলৈ লৈছে। ইয়াৰ বক্তব্য কি ? কোনো ব্যক্তিৰ ফটো উঠালে তাৰ পোচাক, পৰিবেশ, পোহৰ সেইবিলাক তাৰ সৈতে খাপখোৱা হয়নে নহয় ইত্যাদি।গতিকে ফটো উঠোৱাৰ প্রথম নিয়ম, চিত্রৰ বক্তব্য ঠিক কৰক। যি ফটোৱেই নুঠাওঁক কিয়, এবাৰ নিজকে প্রশ্ন কৰক কিহৰ ফটো উঠাইছে। ফটোখনৰ বক্তব্য কি। অন্য কিবা ধৰণে উঠালে ফটোখন আৰু অলপ ভাল হ'লহেতেন নেকি বাৰু ? দিনৰ অন্য সময়ত, কিংবা কৃত্রিম পোহৰ ব্যবহাৰ কৰিলে।\nত্রি-তত্ত্ব (rule of three):\nফটো উঠাবৰ সময়ত সাধাৰণ ফটোগ্রাফাৰে দিগন্তৰখা ফটোখনৰ মাজত ৰাখি ফ্রেম কৰে।অর্থাৎ আপোনাৰ সন্মুখত যদি এখন পথাৰ আৰু আকাশ থাকে তেতিয়া আধাখিনি স্থান আকাশৰ বাবে আৰু আধাখিনি পথাৰৰ বাবে সমানে দুভাগ কৰি লয়।কিংবা সমুদ্র আৰু আকাশ থাকে তেনেহলে আধা আকাশ আৰু আধা পানী এই ধৰণে ফটো উঠায়। ইয়াক বহুতে এখন ড্র খেলৰ লগত তুলনা কৰে।কোন বিজয়ী জনা নাযায়। ই কিন্তু ফটোগ্রাফিৰ এটি গুৰুত্বপুর্ন নিয়ম “ৰুল অব থ্রিৰ পৰিপন্থী”।হাজাৰ বছৰ ধৰি এই “ৰুল অব থ্রি” প্রচলিতহৈ আহিছে। নিয়ম হৈছে, বিষয়ৰ গুৰুত্ব অনুযায়ী দুভাগ এজনক আৰু বাকি এভাগ আনজনক দিয়ক ।যদি সমুদ্র গুৰুত্বপুর্ণ তেন্তে দিগন্তৰেখা দুভাগৰ ওপৰত ৰাখক, যদি আকাশ গুৰত্বপুর্ণ হয় তেন্তে আকাশৰ বাবে তিনি ভাগৰ দুভাগ দিয়ক।অনায়সে এখন সুন্দৰ ফটো পোৱা যাব।\nঅন্য লিংক: www.dwijen.webs.com\nকেন্দ্রিয় মুকলি বিহু\nSHOOTING KILLER: পতাসোণৰ গহনা আৰু মেখেলা-চাদৰৰ সৈতে অসমীয়া মডেল\nসম্পুর্ণ ফটো তোলক :\nআপুনি এখন সুন্দৰ ফুলৰ ফটো উঠাব বিছাৰে। বহুটো ফুলৰ মাজত এটা বিশেষ ফুল আপোনাৰ বাবে গুৰুত্বপুর্ণ।আপুনি কিন্তু ফটোখন উঠোৱাৰ পাছত আপুনি যাকেই ফটোখন দেখুৱাইছিল, তেখেত সকলে কিন্তু সেই ফুলপাহক কোনো গুৰুত্বই নিদিলে।আপুনি লক্ষ্য কৰিলেনে যে আপোনাৰ প্রিয় ফুলটো সকলোৰে বাবে গুৰুত্বহীন হৈ পৰিল। কাৰণ আপুনি ফটোখনেই তেনেকৈ তুলিছে। যদি ফুলৰ ফটো তোলে তেন্তে যিমান পাৰে ওছৰলৈ গৈ ফটো তোলক। এনেকুৱাকৈ তোলক যাতে ফটোখনৰ বেছিঅংশ জুৰি থাকে আপোনাৰ ফুলপাহ। বাকিবোৰ ফুলৰ কাম হ’ব সেই বিশেষ ফুল পাহক ফুটাই তোলা।\nফুল নহৈ যদি কোনো বিশেষ বস্তু ,আনকি কোনো ব্যক্তিৰ বিষয়েও হয় তেতিয়াও এই নিয়মতে ফটো উঠাওক। আপুনি ভাবিৱ পাৰে যে ফটো তোলাৰ পাছত ফটোচপ(Photoshop)ত কাষৰ অলাগতিয়াল বস্তু সমুহ বাদ দিব পাৰি দেখোন! সেইটো নকৰি এনেভাবেই ফটোতোলাৰ অভ্যাস কৰক।ফটোগ্রাফিৰ ক্ষেত্রত এটি বিক্ষ্যাৎ উক্তি হৈছে, “....ফটো বেয়া হৈছে কাৰণ আপুনি যথেষ্ট ওছৰলৈ যোৱা নাই।" গতিকে যিমান পাৰে ওছৰলৈ যাওক,নতুবা লেঞ্চ সলনি কৰক অথবা জুম ব্যৱহাৰ কৰক।\nপোর্ট্রেট মুডত ছবি উঠাওক :\nসাধাৰণতে অধিকাংশ ফটোৱেই তোলা হয় লেন্ডস্কেপ মুডত, কাষত বেছি ঠাই খালি ৰখি। অথচ কেমেৰাটো ঘুৰাই সেই ফটোখনকেই ঠিয়কৈ উঠাব পাৰি। এজন ঠিয়হৈ থকা ব্যক্তিৰ ফটো লেণ্ডস্কেপ মুডত তুলিলে কাষত বহুটো খালি ঠাই থাকি যায়।অথচ ঠিয়কৈ তুলিলে তাক আৰু সুন্দৰকৈ প্রকাশ কৰিব পৰা যায়। নাপাহৰিব সেই কাৰনেই ইয়াৰ নাম “পোর্ট্রেট মুড”। এখন ফটো কেনেকৈ উঠালে ভাল হ’ব তাৰ কোনো ধৰা-বন্ধা নিয়ম নাই।একেই ফটো যিকোন ভাবেই সুন্দৰ হব পাৰে।\nফ্রেমৰ মাজত ফ্রেম:\nপ্রিন্ট কৰা ফটো আমি ফ্রেমত বন্ধাই থওঁ, ডিজিটেল ফটোৰ চাৰিওফালে ফ্রেম ব্যৱহাৰ কৰা হয় । ইচ্ছা কৰিলে ফটো তোলাৰ সময়তে কিবা সামগ্রিক ফ্রেম হিছাবে ব্যৱহাৰ কৰিব পাৰি। প্রকৃতি, গছৰ পাত,দেৱালৰ পৰা আৰম্ভ কৰি যি কোনো বস্তুকে ফ্রেম হিছাবে ব্যৱহাৰ কৰি ফটোৰ সৌন্ধয্য বঢ়াই তুলিব পাৰি।\nother link: ফটোগ্রাফি শিক্ষা-১\nপতা সোনৰ গহনা আৰু অসমীয়ামডেল।\nঅসমীয়া মডেল ৰিজু\nদ্বিজেন মহন্তৰ পৰিচালিত ভিডিঅ'\nঅসমীয়া নাটকৰ আলোক চিত্র।\nডেপথ অব ফিল্ড এনে এটি বিষয় যাৰ ওপৰত ছবিৰ সৌন্ধৰ্য্য নিৰ্ভৰকৰে। এই কথাষাৰে আছলতে ডেপথ্ অফ ফিল্ড সম্পৰ্কে কোনো ধাৰণা নিদিয়ে। আছলতে “ডেপথ্ অফ ফিল্ড” বিষয়টো পৰিমাপ কৰাৰ কোনো ব্যৱস্হা নাই। সাধাৰণ ভাবে কবলৈ হ’লে যেতিয়া এখন ফটো তোলা হয় তেতিয়া কোনো এটা বিন্দুত ফ’কাচ কৰা হয়। সেই বিন্দুটো আতাইতকৈ স্পষ্ট দেখা যায়। সেই বিন্দুৰ পৰা কোনো বস্তু যিমানেই আঁতৰি যাব সিমানেই ধুৱলী-কুৱলী দেখা যাব। অৱস্যে ইয়াৰ পাৰ্থক্য থাকে।\nকম "ডেপ্‌থ অফ ফিল্ড"ৰ এখন পখিলাৰ ফ'টো।\nধৰক, আপুনি খুব ওছৰৰ পৰা এটা ফুলৰ ফটো উঠাইছে, তাৰ পৰা কেই ইঞ্চিমান দুৰৰ ফুল বা পাতবোৰ ধুৱলী-কুৱলী দেখা যাব।অন্যহাতে, আপুনি মুকলি পথাৰ এখনত দুৰৈৰ সৰু ঘৰ এটাৰ ফটো লৈছে, তাৰপৰা বহু আঁতৰৰ গছ-গছনী, মুকলি আকাশ কিন্তু ধুৱলী-কুৱলী হোৱা নাই। এইক্ষেত্ৰত ক’ব পাৰে প্ৰথম উদাহৰণত “ডেপথ্ অফ ফিল্ড” কম আৰু ২য় উদাহৰণত “ডেপথ্ অফ ফিল্ড” বেছি।\nএতিয়া কথা হ’ল কোনটো ভাল ? ইয়াৰ কোনো সঠিক উত্তৰ নাই। যেতিয়া এটা ফুলৰ সৈতে পখিলাৰ ফটো এখন তোলা হয়, তেতিয়া সকলোৱে বিছাৰে ফুল আৰু পখিলাটো স্পষ্ট হওঁক আৰু বাকি বস্তু অস্পষ্ট ধুৱলী-কুৱলী হওক। এই ধুৱলী-কুৱলী বেকগ্ৰাউণ্ডএ ফটোখনৰ মূল বিষয়বস্তুক আৰু স্পষ্ট ৰূপত তুলি ধৰে। গতিকে এইক্ষেত্ৰত ক’ব লাগিব কম ‘ডেপথ্ অফ ফিল্ড’ ভাল।\nপাছৰ উদাহৰণত চাওঁক, যদি পাৰ্স্বৱৰ্তি বিষয় বস্তুবোৰ যেনে, দুৰৰ গছ-গছনী, আকাশ ইত্যাদিবোৰ অস্পষ্ট ধুৱলী-কুৱলী হয় তেন্তে ফটোখন সম্পূৰ্ণ নহব। এইক্ষেত্ৰত বেছি ‘ডেপথ্ অফ ফিল্ড’ ভাল।অৱশ্যে প্ৰকৃতিক দৃশ্য(Landscape)ৰ ক্ষেত্ৰত ডেপথ অফ ফিল্ড কমাই বিভিন্ন ধৰণৰ ফটো পাব পাৰি। গতিকে ডেপথ অফ ফিল্ড কম নে বেছি ব্যৱহাৰ কৰিব তাৰ কোনো ধৰা বন্ধা নিয়ম নাই। ফটোৰ বিষয় বস্তু চাই আপুনি নিজেই ঠিক কৰিব লাগিব আপুনি কোনটো ব্যৱহাৰ কৰিব।\nএপাৰচাৰ আৰু ডেপফ্ অফ ফিল্ড:-\nআপুনি ডেপথ্ অফ ফিল্ড বেছি লাগে নে কম, সেইটো কেনেকৈ নয়ন্ত্ৰন কৰিব ? সকলোতকৈ সহজ উপায় এপাৰচাৰ পৰিৱৰ্তন কৰা। এপাৰচাৰ যিমান সৰু [মান বেছি] ডেপথ্ অফ ফিল্ড সিমান বেছি। লেণ্ডস্কেপৰ বাবে বহুতে F/22 আৰু কম ডেপথ্ অফ ফিল্ডৰ বাবে F/5.6 বা আৰু বেছি [সংখ্যা কম] ব্যৱহাৰ কৰিবলৈ পৰামৰ্শ দিয়ে।\nলেঞ্চ আৰু ডেপথ অফ ফিল্ড:-\nলেঞ্চৰ ফোকেল লেন্থে ডেপথ্ অফ ফিল্ডৰ ওপৰত প্ৰভাব পেলায়। ফোকেল লেন্থ যিমান কম হব ডেপথ্ অফ ফিল্ড সিমান বেছি হ’ব।উদাহৰণ হিছাবে, এখন 55 mm লেঞ্চৰে F/8 এপাৰচাৰত যিমান ডেপথ্ অফ ফিল্ড পোৱা যাব একেই এপাৰচাৰত 200mm লেঞ্চ এখনত কিন্তু তাতকৈ বহুত কম ডেপথ্ অফ ফিল্ড পোৱা যাব। সেই কাৰণেই কম ফোকেল লেএন্থৰ লেঞ্চ সমুহ প্ৰাকৃতিক দৃশ্যৰ ফটোগ্ৰাফীৰ বাবে বেছি ভাল।\nদুৰত্ব আৰু ডেপথ্ অফ ফিল্ড:-\nকেমেৰাৰ পৰা বিষয়বস্তু যিমান দুৰত থাকিব সিমানে ডেপথ্ অফ ফিল্ড বেছি পোৱা যাব। এটা ফুলৰ যদি ওছৰৰ পৰা ফটো তোলে তাৰ ডেপথ্ অফ ফিল্ড একেবাৰে যিমান কম পাব দুৰৰ পৰা তুলিলে সেইটো নাপাব।গতিকে ভাল ফটো এখন পাবৰ বাবে আপুনি ফটো তোলোতে “ডেপথ্ অফ ফিল্ড”ৰ বিষয়ত দৃষ্টি ৰাখক। সহজ উপায় হ’ল একেখন ফটোকে বেলেগ বেলেগ চেটংছত তোলক আৰু ভালকৈ পৰ্য্যবেক্ষণ কৰক। এসময়ত দেখিব আপুনি যেনে দৰে বিছাৰিছে সেইটো আপোনাৰ হাতৰ মুঠিত। গতিকে শুভেচ্ছা থাকিল। :)


Nibir Bone Je Lyrics | Jayanta Hazarika | Assamese Lyrics - AssameseLyrical.com\nNibir Bone Je Lyrics | Jayanta Hazarika\nNibir Bone Je Lyrics by Jayanta Hazarika. visit AssameseLyrical.com for more Assamese lyrics\nSong: Nibir Bone Je (নিবিড় বনে যে)\nNibir Bone Je Lyrics:---\nনিবিড় বনে যে মাতিছে যা\nযা যা দূৰণিলৈ\nহেৰুৱা সুবাসে মাতিছে যা\nসোনৰে সজাটি এৰি থৈ যা\nযা নীলিম আকাশলৈ\nসোনালী ৰদে যে মাতিছে যা\nজোনৰে জোনাকী মাতিছে যা\nযা পখী দূৰণিলৈ\nশ্যামল শোভাই সানিব ৰং\nঅৱসাদে কৰে ধূসৰ মন\nমৰুত হেৰুৱা জীৱন নদীত\nবনৰ জুৰিয়ে দিবহি গতি\nজীৱন মায়াৰে, প্ৰাণৰ সুৰভি...\nবনতে বিচাৰি, কঠিন শিকলি\nচিঙি দি যা...\nদূৰৰ পাহাৰে দিব যে পণ\nভিৰূতাৰে কিয় ভাঙিবি মন?\nমহুৱা বনতে, আকাশে বতাহে বিচাৰি যা\nহেৰুৱা সুবাসে মাতিছে যা ।\nAssamese Lyrics Jayanta Hazarika Nibir Bone Je Lyrics Old Assamese Lyrics\nAssamese Lyrics - AssameseLyrical.com: Nibir Bone Je Lyrics | Jayanta Hazarika


howmany Number in this picture have you been able to figure out| দৃষ্টিভ্ৰমক লৈ এখন ভাইৰেল ছবি, ছবিখনত কিমানটা সংখ্যা আছে সোধোঁতে ৯৯ শতাংশই হয় ব্যৰ্থ, আপুনি ধৰিব পাৰিছেনে?– News18 assam\nViral Picture: দৃষ্টিভ্ৰমক লৈ এখন ভাইৰেল ছবি, ছবিখনত কিমানটা সংখ্যা আছে সোধোঁতে ৯৯ শতাংশই হয় ব্যৰ্থ, আপুনি ধৰিব পাৰিছেনে?\nLast Updated : February 24, 2022, 20:23 IST\nইণ্টাৰনেটত এতিয়া দৃষ্টিভ্ৰমৰ ছবি সঘনাই শ্বেয়াৰ কৰা দেখা যায়। কেতিয়াবা ই এখন ছবি হয় আৰু কেতিয়াবা ই ছবিখনত লুকাই থকা এটা সংখ্যা বা বস্তু হয়। তাৰে মাজৰ কিছুমান ছবিয়ে বহুতৰ দৃষ্টি আকৰ্ষণ কৰে। এনে এখন ছবি আছিল এয়া।\nনেটত ভাইৰেল হৈ পৰা এই ছবিখন এটা সংখ্যাৰ খেল (game of Number)। অৱশ্যে, ই চকুৰ খেলো। ছবিখনত তিনিটা প্ৰাৰম্ভিক সংখ্যা আছে। সেইবোৰ হৈছে 6,4আৰু 8। যিটো সহজে ক'ব পাৰি। কিন্তু তিনিটা নহয়, এই ছবিখনত আৰু বহুতো সংখ্যা লুকাই আছে।\nবেছিভাগেই চেষ্টা কৰিছিল যদিও হৈছিল ব্যৰ্থ। ছবিখনত কিমানটা সংখ্যা আছে আৰু সেইবোৰ কি কি আপুনি ধৰিব পাৰিছিলনে? যদি পৰা নাই তেন্তে জানি লওক ইয়াত মুঠ ১০টা সংখ্যা আছে। কি কি এবাৰ চাই নিজেই উলিয়াই ল'ব পাৰে।